                                                                                                                                             


1  JOHDANTO

Aloitin opintoni Oulun yliopiston Kajaanin opettajankoulutuslaitoksessa syksyllä 1988. Tuolloin todettiin yleisesti, että Suomessa vallitsee opettajapula. Meitä silloisia ykkösvuosikurssilaisia kehotettiin opiskelemaan ripeästi ja valmistumaan nopeasti, sillä kentällä oli tilaa ja tarvetta uusille luokanopettajille. Vallitsevasta tilanteesta puhuttiin paljon, mutta monikaan ei perehtynyt syihin, jotka olivat ilmiön taustalla. Elettiin nousukauden viimeisiä vuosia. 

Vuosikymmenen vaihdos toi niukan talouden toimintaperiaatteet myös kouluihin. Oman kurssini nopeimmatkaan opiskelijat eivät ehtineet valmistua ennen laman läpimurtoa. Yht´äkkiä opettajapulasta ei ollut tietoakaan. Samaan aikaan toteutettiin päätös luokanopettajien poikkeuskoulutuksesta. Moni kurssikaveri huomasi, että työpaikan saanti edellyttää muuttovalmiutta, väliaikaisen työn vastaanottamista, hyviä suhteita koulutoimistoihin tai muuten vaan suurta onnea pestuumarkkinoilla. Uusien opettajien, normaali- ja poikkeuskoulutettujen, rinnalla tarjontaa tulivat lisäämään muissa töissä nousukaudella olleet, opettajiksi aiemmin kouluttautuneet henkilöt.

Itse en opiskellut kurssikavereitteni tahdissa kuin yhden lukuvuoden. Toisen syyslukukauden aikana aloitin toimittajan työn opettelun kajaanilaisessa paikallisradiossa. Opinnot jäivät sivuhommiksi siihen saakka kunnes pääjoukko vuosikurssiltamme sai todistukset kesällä 1992. Minä en siis kuulunut tuohon ryhmään, koska vasta samaisena syksynä jatkoin päätoimisesti opintojani. Niistä puolet oli vielä hoitamatta. Koko ajan jouduin vastaamaan monille kiinnostuneille henkilöille tulevaisuuden suunnitelmia koskeviin kysymyksiin. Itsekään en tiennyt, onko minusta opettajaksi tai löytyisikö hitaasti edistyneelle ja vain keskinkertaisesti menestyneelle opiskelijalle ylipäänsä töitä opettajarintamalta.

Lama näytti palauttavan monet muilla aloilla työskennelleet opettajat takaisin alkuperäiselle uralle. Mutta ainakaan yhteen ryhmään muutokset eivät purreet näin näkyvästi. Mitä enemmän tutustuin toimittajiin radiopuolella ja myöhemmin kesätöissä televisiossa, sitä useamman toimittajana työskentelevän opettajan tapasin. Myös lehtitalojen palveluksesta löytyi lukuisia opettajia. Aloin miettiä, miksi opettaja valitseee toimittajan työn; onko hänen asemansa vahva vaikka maan talous huojuu, ovatko alaa vaihtaneet henkilöt joskus olleeet syyllisiä opettajapulaan ja teenkö itse viisaasti, mikäli lähden kulkemaan samoja polkuja?

Toimittajiksi ja ylipäänsä muihin tehtäviin siirtyneistä opettajista tehtyjen tutkimusten määrä on hämmästyttävän pieni. Alan ihmisiä löytyy näet tiedotusvälineiden lisäksi presidentin linnasta, urheilujohtajien joukosta, viihde-elämän huipulta ja eduskunnasta.   Esimerkiksi vuoden 1979 vaaleissa opettajat nappasivat 18 kansanedustajapaikkaa, kun paikkoja oli tarjolla perinteiset 200 (Tarjamo 1979, 28). Parhaillaan eduskunnassa istuu 21 opettajaa, kun määrä edellisellä vaalikaudella oli 26. Nykyedustajista Opetusalan ammattijärjestöön kuuluu 13 henkilöä. (Löytömäki & Rissanen 1995, 12-14) Mutta tässä tutkimuksessa en aio paneutua poliitikkoihin vaan nimenomaan radio- ja televisiotoimittajiin, jotka kuuluvat Suomen journalistiliittoon (aik. Suomen sanomalehtimiesliitto).  Kehälinnan ja Melinin (1988, 5.) mukaan  SJL ei ole kartoittanut riittävästi jäsenkuntansa taustatietoja. Liitto on julkaissut vain kaksi raporttia, joissa kummassakin punaisena lankana on ajatus: Keitä he ovat - mitä he ajattelevat - tuntemattomat toimittajat?. Pääpiirteissään koulutuksen osalta on päästy perille vain seuraavasta jakaumasta:

TAULUKKO 1. Journalistien ammattikoulutus välineen  ja aseman mukaan (Kehälinna & Melin 1988, 19)

1) Tiedotusalan laudatur: Tampereen ja Helsingin yliopistot laskettu yhteen.

2) Toimittajatutkinto: Tampereen yliopisto, Svenska social- och kommunalhögskolan ja 

    Sanomien toimittajakoulu laskettu yhteen

3) Jatko- ja täydennyskoulutuskurssit, Tampereen yliopiston täydennyskoulutuskeskus ja 

    Yleisradion ammattiopisto, ulkomainen koulutus yms.


Pääsemiseen toimittajaksi ei tarvita koulutuksellista ammattipätevyyttä kuten lääkärin tai papin työssä (emt. 18) . Tämä on myös herättänyt närää alan tiedotusalan opiskelijoiden keskuudessa. Siitä osoituksena liitteestä 1 löytyvä yleisönosastokirjoitus, joka julkaistiin Journalisti-lehdessä tämän vuoden keväällä. Yllä oleva tutkimus osoittaa, että vuonna 1988 7500 toimittajasta (emt. 3) vain 45 prosenttia on koulutuksen saaneita "ammattitoimittajia". Lähes kaksi viidestä on oppinut toimittajaksi työnsä kautta. Oma huomioni kohdistuu siihen 16 prosentin ryhmään (eli 1200 henkilöön), jolla on toimittajana jonkun muun alan koulutus. Radio- ja televisiotoimittajien kohdalla luku on 23%. 

Viisi vuotta myöhemmin tehty tutkimus osoittaa, että Suomen Journalistiliiton jäsenten koulutuksellisessa jakaumassa merkittävin muutos oli tapahtunut kouluttautuneiden toimittajien kohdalla. Heidän osuutensa on pudonnut lähes kymmenen prosenttia.  Vastaavalla määrällä on kasvanut muiden alan ammattilaisten osuus. Kun määrä oli viisi vuotta aiemmin 16 %, niin nyt oli noustu 25%:een. RTV-ryhmässa osuus on noussut kaksi prosenttiyksikköä. Ensimmäinen tutkimus on tehty nousukaudella, toinen laman jo alettua. On mielenkiintoista havaita, ettei koulutusta ilman olevien osuus ole pudonnut tiukkojen taloudellisten olosuhteiden aikana. Journalistin ura vaikuttaa vakaalta. Tutkinnot eivät ole välttämättömiä, mutta joskus niillä voi parantaa mahdollisuuksia etsittäessä leipäpuuta.

TAULUKKO 2. Journalistien ammatillinen koulutus (Melin & Nikula 1993, 5)

Tässä toisessa järjestötutkimuksessa ei ilmennyt vuoden 1993 SJL:n jäsenmäärä, mutta tutkimuksen jälkeen järjestösihteeri Jarmo Häkkinen (1994) kertoi, että jäsenmäärä liitossa on noussut 8969:een.  Vuotta myöhemmin ilmestyi lehtikirjoitus, jonka mukaan järjestön jäsenmäärä on kasvanut jo 9500:aan. Tosin kummassakaan yhteydessä muun alan koulutuksen saaneiden viimeisintä osuutta ei voida laskea. Häkkisen kanssa keskusteltiin ainostaan jäsenmäärästä ja lehtiartikkelissa ilmoitetaan vain toimittajakoulutuksen saaneiden osuus (neljännes, lienee vähennetty em. joukko alan muu koulutus) ja korkeakoulututkinnon hankkineiden määrä (40 prosenttiyksikköä koko joukosta) (Tynkkynen 1995, 30). Muun alan koulutus ei välttämättä tähänkään saakka ole tarkoittanut vain yliopistosta valmistuneita, joten määrä ei nyt ole automaattisesti 40 miinus 25 prosenttiyksikköä.  Ja opettajien määrää mietittäessä on muistettava, että toimittajina heidän rinnallaan työskentelee muitakin akateemisen koulutuksen saaneita henkilöitä. Mutta puutteellisten tietojen valossakin voidaan vetää joitakin suuntaviivoja: taulukon 2 mukaan radio- ja televisiotoimittajista muun alan koulutus oli vuonna 1993 joka neljännellä journalistilla. Vuoden 1994 alussa SJL:n 8969:sta jäsenestä  kuului Radio- ja Televisiotoimittajien Liittoon 2254 henkilöä. Kun lukuun lisätään n.170 RTTL:oon kuulumatonta paikallisradiotoimittajaa, voidaan todeta, että maassamme työskentelee noin 600 muun alan koulutuksen saanutta radio - ja televisiotoimittajaa. (Häkkinen 1994; Tikkanen 1994, 23) Kuinka moni heistä tuntemieni n.20 henkilön lisäksi mahtaakaan olla koulutukseltaan luokanopettaja?

Koulutuksen saaneiden toimittajien vähyyteen on varmasti monia syitä. Yksi niistä voisi olla se, että alan pioneereista monella ei yksinkertaisesti ole ollut mahdollisuutta hankkia alan koulutusta. Pohjoismaita laajemmalle ulottuvassa vertailussa käytännön toimittajan työhön yhdistyvä koulutus on yhä vähäistä maassamme (Anttikoski & Helenius & Korpinen & Penttinen & Röyskö 1986, 162).

Yritin tätä tutkimusta varten selvittää opettajien ammattijärjestön kautta sitä, miten ylipäätänsä sijoittuvat työelämään ne opettajat, jotka eivät hakeudu koulutuksensa mukaisiin tehtäviin. Mutta OAJ:n tiedotuspäällikkö Reijo Jokinen (1994) kertoi puhelinkeskustelussa huhtikuussa -94, että liitto pitää kirjaa vain omista jäsenistään. 

Tämän tutkimuksen tehtävänä on selvittää niitä syitä, jotka saavat opettajakoulutuksessa olleet henkilöt siirtymään toimittajan työhön. Onko kyse palkkauksesta, työn mukavuudesta tai sen haasteellisuudesta? Vaikuttaako työympäristö valintaan? Onko ala vakaa ja henkilökohtainen tulevaisuus turvattu sitä kautta? Haluavatko nämä opettajat julkisuutta työlleen?  Haluaisin saada selvyyttä myös siihen, onko opettajakoulutuksesta hyötyä toimittajalle ja onko ammateissa yleensä yhtäläisyyksiä? Edelleen aion selvittää, onko opettajakoulutusta käytetty tietoisena ponnahduslautana uralla etenemiseksi. Toisaalta kysyn, haluaako toimittajaksi siirtynyt opettaja olla alan vaihdon jälkeenkin "opettaja ja kasvattaja".

2  MÄÄRITELMÄT TYÖSTÄ JA URANVALINNASTA SEKÄ AIEMMAT       

    AIHEESEEN LIITTYVÄT TUTKIMUKSET

Koska tästä aiheesta ei havaintojeni mukaan ole tehty aiempia tutkimuksia, on viitekehyksen luominen varsin kova testi aloittelevalle tutkijalle. Puuttuu malli siitä, millainen hyvän teoriaosan tulisi olla. Toisaalta aihe on itselleni läheinen ja siksi aika ajoin tuntuu turhauttavalta paneutua ylipäätänsä viitekehyksen luomiseen. Olisi innostavaa päästä haastattelemaan kohdejoukkoa eli tekemään sitä työtä, joka radio- ja televisiotoiminnan kautta jo entuudestaan on minulle tuttua. Latomaa & Pavas & Kemppainen (1992, 81-82) ovat vetäneet pro gradu -töiden motivaatio- ja tavoitetasolle seuraavat ääripäät: 1) haluan selvittää itselleni jonkin itseäni kiinnostavan asian ja tehdä samalla hyvän pro gradu -tutkielman 2) teen pro gradu -tutkielman, vaikka sitten rimaa hipoen, muuten en saa tutkintoa. Oma suhtautumiseni on rehellisesti sanottuna yleensä ja varsinkin teorian laatimispakon vuoksi aloitushetkellä lähempänä kakkosvaihtoehtoa kuin sadan prosentin asennoitumista. Silti haastatteluvaihe kiehtoo etukäteen ja muutenkin aihe tuntuu läheiseltä. Toivon, että joskus joku paneutuisi aiheeseen oikein perusteellisesti. Nyt ennen kirjallisuuteen perehtymistä olen ajatellut, että kuitenkin haastattelurunkoni on sellainen, jollaiseksi sen ilman teorioitakin rakentaisin.

2.1  Määritelmiä työstä

Työ muodossa tai toisessa on merkittävä osa elämää. Lähes jokainen ihminen joutuu tekemään työtä, vaikka palkkatyön tarjonta esimerkiksi Suomessa on viime vuosina kääntynyt laskuun. Työ voi olla myös kotityötä, vapaaehtoistyötä tai harrastuksenomaista työtä. Ihminen käyttää työhön noin kolmanneksen vuorokaudesta eli noin puolet valveillaoloajastaan. Tiettyinä historiallisina kausina hän on joutunut työskentelemään olennaisesti enemmänkin: orjuudessa, myöhäisfeodalismissa ja teollistumisen alussa. Nykyajan työtapojen ja työaikalakien myötä on tultu varsin kauaksi raamatullisista ajatuksista, joiden mukaan viikosta yksi päivä on lepoa ja kuusi työtä. Eikä palkkatyö edes ole aina raatamista otsa hiessä, kuten aikojen alussa ajateltiin. Muutoksia on siis tapahtunut, mutta työn merkitys yksilölle ja yhteisölle on kuitenkin yhä vahva. 

Marxin mielestä työ on ihmisen aineenvaihtoa luonnon kanssa. Sellaisenaan selitys ei kuitenkaan riitä, koska myös eläimet pystyvät tähän. Mutta eläimillä ei ihmiseen verrattuna ole työhön tarvittavaa tietoisuutta, suunnitelmallisuutta eikä työkaluja. Ytimekkäästi sama voitaisiin sanoa toteamalla työn olevan tavoitteellista toimintaa, josta on tuloksena tuote. (Sulkunen 1992, 160-165.)

Tarkemmin ottaen työhön suhtautumisesta voidaan Kahnin & Wienerin mukaan löytää kuusi inhimillisen työn ulottuvuutta valottavaa perusasennetta, joita hieman muuntaen voidaan kuvata seuraavasti: 

(1)   Työ on välttämätön paha, häiritsevä tekijä, keikka. Työn tarkoitus on tulojen   

        saaminen; tavalla taikka toisella. Äärimuotona tällaisesta tulonhankinnasta 

        voidaan mainita omaisuusrikos.

(2)   Työ on homma. Siinä saattaa esim. työkavereista riippuen olla kiinnostaviakin 

        piirteitä. Silti päällimmäisenä on palkan ja toimeentulon tavoittelu. Tätä hommaa 

        voidaan helposti vaihtaa ja varsinkin ensimmäiset nuorten työt lukeutuvat tähän

        ryhmään. 

(3)   Työ on ammatti. Sen harjoittajalle tuottaa tyydytystä taitojen harjoittaminen, joihin 

        hänellä on kykyä ja lahjoja. Tässä tapauksessa tekijä arvostaa työtään. 

(4)   Työ on ura. Henkilö haluaa kehittää työtään koko ajan ja vastuuta ottamalla edetä 

        työssään. 

(5)   Työ on kutsumus. Siihen sisältyy itsensä sisimpien päämäärien toteuttamista ja 

        toisten palvelemista. Tällaisen työn katsotaan jääneen nykyään palkkatyön

        jalkoihin. Kutsumuksesta puhutaan harvoin, eivätkä ammattijärjestöt ole siitä 

        juurikaan kiinnostuneita. 

(6)   Työ on elämäntehtävä. Henkilö omistautuu kokonaan työlleen, josta hän katsoo 

        yhteiskunnan hyötyvän. Tähän saattaa liittyä uskonnollinen tunto ihmistä 

        korkeammasta tehtävän antajasta. (Wilenius 1981, 18-19.)

Useat eri tieteenalat ovat pyrkineet antamaan oman määrityksensä työstä ja sen merkityksestä. Yhteistä niille on työn kuvaus yksilöstä nousevien kysymysten kautta. Keskeisellä sijalla ovat motivaatiokysymykset ja työn antama tyydytys eri muodoissa. Erottavina tekijöinä voidaan taas mainita eri aikakausien aikaansaamat muutokset työssä ja sen tulkinnassa. Seuraavassa katsaus muutamiin työstä annettuihin kuvauksiin.

2.1.1 Työ sosiologian  näkökulmasta

Työmotivaatio

Sosiologia lähestyy työtä  työmotivaation kautta. Motiivi on vaikutin, joka ohjaa yksilön toimintoja kohti päämääriä sitoen energiaa tavoitteen saavuttamiseksi (Asp & Peltonen 1991, 48). Motivaatio puolestaan on yksilön psyykkinen tila, joka määrää millä vireydellä, aktiivisuudella, ahkeruudella ja mihin suuntautuneena hän tietyissä tilanteissa toimii (Peltonen & Ruohotie 1987, 22). Vaikka ihmisen käyttäytymistä ja toimintaa liikkeellepanevien ja säätelevien tekijöiden tutkimus kuuluukin lähinnä psykologian ja sosiaalipsykologian alueelle ei sosiologiaakaan voida unohtaa. Sen painopiste lepää siinä, että tarkastellaan ihmisten tarpeita sosiaalisten luokkien, kerrostumien ja yleensä ryhmien jäsenenä (Stollberg 1972).

Sosiologisessa työmotiivien tutkimuksessa on eroteltavissa Stollbergin (emt. 5) mukaan neljä motivaatioryhmää:

  1. Motivaatio työhön yleisesti. Tämä ilmenee asennoitumisessa työhön ja yhteiskuntaan.

  2. Motivaatio työhön tietyssä ratkaisuvaiheessa, esim. työssä käyvän äidin harkitessa

      työstään luopumisesta, työntekijän eläkkeelle siirtymisen yhteydessä jne.

  3. Nuorten motivaatio tietyn ammatin valintaan.

  4. Motivaatio erilaisiin töihin ja tehtäviin ammatissa.

Työtyytyväisyyden ongelma liittyy erityisesti neljänteen kohtaan ja muodostaa ensiksi mainitun kanssa keskeisimmän tarkastelukohteen. Työmotiivit käsittävät ihmisen sisäisten toimintaperusteiden kokonaisuuden työhön yleensä ja konkreettiseen toimintaan erityisesti. On erotettavissa seuraavat työprosessin motiivit:

  - pyrkimys suorituksiin

  - pyrkimys sosiaalisiin kontakteihin

  - pyrkimys ansaita rahaa

  - pyrkimys saada tunnustusta

  - pyrkimys turvallisuuteen 

  - pyrkimys kehittää ja vahvistaa persoonallisuuttaan

Erilaisissa työympäristöissä tavataan erilaista motivaatiota. Se on luonnollista, koska ympäristö osittain muokkaa ihmisen käyttäytymistä motiivien ja tarpeiden ohella. Abraham Maslow kehitti ensimmäisenä tarpeiden hierarkian ja hänen mukaansa ne muodostavatsisäisen arvojärjestelmän eli tarvehierarkian (Asp & Peltonen 1991, 50-51):

 1. Fysiologiset tarpeet

 2. Turvallisuuden tarve

 3. Sosiaaliset tarpeet eli liittymistarpeet

 4. Arvostuksen tarve eli minä-tarve

 5. Itsensä toteuttamisen ja kehittämisen tarve

Maslowin teoria on todellisuudessa paljon laajempi kuin pelkkä tarvehierarkinen luettelo ja Maslow korostaakin, että yksilön tarvesysteemiä pitää tutkia kokonaisuutena, mikäli pyritään ymmärtämään tämän käyttäytymistä. Motiivien yksityiskohtaisessa tarkastelussa nojataan seuraavaan luokitukseen:

(a)   Yhteiskunnallinen motiivi  painottaa yksilö-yhteiskunta -suhdetta sekä heijastaa 

        työntekijän asennetta yhteiskuntaan, tahtoa osallistua työpanoksellaan yhteiskunnan 

        rakentamiseen sekä halua vaikuttaa aktiivisesti suunnitelmien täyttymiseen 

        työpaikalla. Tämä edellyttää tietoa kansantalouden tilasta ja kehityksestä, oman     

        työpaikan näkymistä ja koko yhteiskunnasta. Motiivi liittyy työntekijän yleiseen       

        poliittiseen tietoisuuteen ja ilmentää käsitystä omista mahdollisuuksista vaikuttaa 

        yhteiskunnan kehitykseen ja oman vakaumuksen toteuttamiseen.

(b)   Suoritusmotiivi tarkoittaa oman suoritustason pysyttämistä mahdollisimman korkealla 

        kaikissa tehtävissä, joiden laatua voidaan tarkastella. Korkean suoritusmotivaation          

        omaava henkilö pyrkii tavoittelemaan vaativaa henkilökohtaista vastuuta, asettamaan 

        haastavan realistisia tavoitteita, ottamaan sopivasti riskejä, kehittämään sopivia 

        suunnitelmia, hyötymään palautteesta ja etsimään esteiden tullen uusia 

        mahdollisuuksia. Ympäristötekijöiden osuutta suoritusmotivaatioon on korostettu. 

(c)   Kontaktimotiivi saa tarkeän sijan ihmisen asennoitumisessa työhön. Huomattava osa           

        ihmissuhteista muodostuu työpaikalla, joten niiden laatu on ratkaisevassa asemassa 

        ajatellen työtyytyväisyyttä. Kontaktimotiivia on alettu käyttää hyväksi suunniteltaessa 

        ja toteutettaessa työtehtävien uudelleen organisointia. Vastuuta voi luovuttaa  

        työryhmille ja samalla laajennetaan ja kehitetään yksilön työtehtäviä sekä suuremman

        joukon yhteistoimintaa.

(d)   Ansiomotiivi liittää toisiinsa työn ja toimeentulon. Rahantulolla on keskeinen sija 

        ihmisen elämässä. Ansiomotiivien osalta ei ole mitään kyllästymisastetta, niin kuin

        muiden motiivien kohdalla. Ansio näyttää olevan sidottu ammattina suoritettavaan  

        työhön, kun muita motiiveja voi tyydyttää ammatin ulkopuolellakin. Työpaikka on 

        varmin kvantifioitavissa oleva tekijä, jonka pohjalta on helppo arvioida työpaikkaa ja 

        ammattia. Palkka voidaan nähdä konkreettisena faktorina, joka nimetään esim.         

        tyytymättömyyden syyksi, vaikka todelliset syyt olisivatkin muualla. Lisäksi palkka 

        yhdenlainen statussymboli, joka kertoo millaista arvostusta ammatti nauttii.       

        (McClelland 1961; Stollberg 1988, 121-133; Vontobel 1970, 20.) 

Työtyytyväisyys

Työtyytyväisyys vaikuttaa työkäyttäytymiseen ja sen vuoksi tyytyväisyyden tutkimus on jatkuvasti tärkeä sosiologinen kohde. Mumford (1972, 4-5) erottaa jaottelussaan psykologisen, johtajuuteen huomionsa keskittävän, työntekijän ja työnantajan sopimuksiin perustuvan,  työnantajan ideologian ja arvojen vaikutuksiin perustuvan sekä työn sisällön ja muodonmerkitystä korostavan lähestymistavan. Työtyytyväisyyden tarkastelukulmat eivät suinkaan lopu tähän. 

Esimerkiksi Herzbergin kaksifaktoriteoria on suunniteltu testaamaan kahdenlaisia tarpeita: fysiologisia (Maslowin alempi taso) ja henkisiä (Maslowin korkeampi taso). Tutkimuksen mukaan työhön liittyvä tyytyväisyys ja tyytymättömyys ovat saman ulottuvuuden ääripäitä. Keskellä on neutraali kohta, jossa yksilö ei ole tyytyväinen eikä tyytymätön. Erityistä on se, että työtyytyväisyyttä aiheuttavat eri tekijät  kuin  ne,  jotka  edistävät työtyytyväisyyttä. (Asp & Peltonen 1991, 58-59.)

Locken työtyyväisyysteoria perustuu ajatukseen, jonka mukaan työtyyväisyys on henkilön työlle asettamien vaatimusten ja hänen havaitsemiensa työn todellisten piirteiden funktio. Arviointi noudattaa tässä tapauksessa seuraavanlaisia vaiheita: kohteen havaitseminen -omien arvojen vastaavuuden arviointi - tyytyväisyyden tai tyytymättömyyden kokeminen. Näkemys perustuu toisaalta vaatimustason ja toisaalta suoritustason käsitteisiin. Koska yksilöiden asettamat vaatimukset ovat hyvin erilaisia, tyytyväisyys saavutetaan varsin eri tasoilla ja tavoilla. (emt. 62.) 

Ammatinarvostus

Ammatinarvostuksella tarkoitetaan kahta asiaa: ammattiin kohdistuvaa yleistä arvostusta ja toisaalta yksilön tietoisuutta oman ammattinsa arvosta. Sosiologit nostavat ammatin keskeiseen asemaan, kun kuvataan yhteiskuntarakennetta ja sosiaalisia kerrostumia. Tutkimuksissa on osoitettu, että ammatin arvo on varsin pysyvä (Dunkerley 1975, 49-51). Tähän lienee kaksi syytä. Ensinnäkin ammattirakenteen muutos yhteiskunnassa on suhteellisen hidas tapahtuma ja toisaalta vain harvat yksilöt kykenevät ammattinsa totaaliseen muutokseen. Myös oman ammatin arvostustusta pidetään tärkeänä motivoivana tekijänä ammatin haltijalle. Se on voimakas kannustin yksilöllisiin suorituksiin, tavoitteisiin ja työhön asennoitumiseen (emt. 46).

Työkäyttäytymiseen vaikuttavat arvot ja normit
Vaikka työ on ja tullee aina olemaan keskeinen osa ihmisten elämässä, niin silti on havaittu muutoksia sen yhteiskunnallisessa asemassa. Ne eivät aina näy voimakkaasti, mutta pitkällä aikavälillä voidaan havaita muutoksia. Uskonnollisiin arvoihin perustuva työkeskeisyys on joutunut antamaan periksi maallistumisen myötä vapaa-aikakeskeisyydelle. Tasa-arvoon perustuva palkkapolitiikka on puolestaan heikentänyt ammatinarvostusta niillä aloilla, jotka ovat huomanneet seisovansa palkkakuopassa. Toisaalta työväestö painottaa omaa historiallista tehtäväänsä yhteiskunnallisen tasa-arvoperiaatteen toteuttajana. Työyhteisössä tämä näkyy vaatimuksina työn, työolojen ja työsuhteiden kehittämisessä tasa-arvon periaatteiden mukaisesti. (Asp & Peltonen 1991, 78-79.)

2.1.2  Työ yhteiskuntatieteiden näkökulmasta

Kun tarkastellaan työtä yhteiskunnallisesta näkökulmasta nousee päällimmäiseksi malli itsensä elättämisestä työn avulla. Nykyajan lähestymistapa pitää jo alkukantaisten ihmisten elannonhankintoa työnä, vaikka varhaisilla kansoilla ei ollutkaan työstä samanlaista käsitettä kuin meillä. Muinainen ihminen täytti päivänsä metsästämällä, kalastamalla, polttopuita keräämällä, kiveä työstämällä ja kutomalla. Nykypäivänä tuollainen toiminta luetaan vapaa-ajan vietoksi, mutta entisaikana se on ollut elannon hankkimista. Sitä ei tosin tuolloin tiedetty. Esimerkiksi Australian alkuasukkaiden kielissä erilaisia elannon hankintaan littyviä toimia yhdistää käsite, joka merkitsee kuljeskelua (Macarov 1980, 21), kun taas erään antropologin melaneesialaisen informantin mukaan ihmiset eivät tehneet työtä ennen Jeesuksen Kristuksen aikaa - ts. ennen valkoisen miehen saapumista (Schwimmer 1979, 299). Työ ajatusmuotona on voinut ilmeisesti syntyä vasta, kun tuottava toiminta saa erityisen sosiaalisen suhteen muodon; missä ja milloin tämä tarkalleen ottaen on tapahtunut - sitä on vaikea selvitää (Aho 1988, 15).

Työn käsitteen yleispätevä määrittely näyttää olevan hankalaa yhteiskuntatieteilijöille. Sen sijaan tilaa näyttää jäävän sille, millaisia eri tulkintoja työ saa. Ensimmäiseksi  lähestymistavaksi voidaan valita tämä perinteinen käsitys, jonka mukaan työ on  välttämättömyyden taakka. Tämä näkemys nousee Marxin (1976, 808) välttämättömyyden ja vapauden valtakuntien käsitteistä. Hänen mukaansa välttämättömyyden valtakunnassa tapahtuu puutteen ja ulkoisen tarkoituksenmukaisuuden sanelema työnteko ja sen ulkopuolella alkaa vapauden valtakunta, jossa tapahtuva toiminta ei ole työtä. Antropologisena toimintana työ on maailman muotoilua inhimillisiä ja tarkoituksia vastaaviksi hyödykkeiksi, joiden avulla ihmislaji ylläpitää, tuottaa ja uusintaa elämänsä muuttuvat muodot (Aho 1988, 23). Lähtökohtana on käsitys, jonka mukaan ihmiset tuottavat elämänsä tuottamalla aineellisia edellytyksiä ja uusia ihmisiä. Työn käsitteen kolmas tärkeä merkitys viittaa sosiaaliseen suhteeseen ja sen kahteen päätyyppiin: itselle ja välittömälle yhteistaloudelle tehtävään omaan työhön sekä jollekin toiselle tehtävään vieraaseen työhön (emt. 26).

2.1.3  Työ psykologian näkökulmasta

Ihminen elää ja toimii sosiaalisessa ympäristössä. Hän pyrkii tyydyttämään tarpeitaan, muodostamaan tietoisia kuvia todellisuudesta, laatii suunnitelmia ja toimintaohjelmia, vertaa toimintansa tuloksia alkuperäisiin aikomuksiinsa, kokee tunteita ja korjaa huomaamiaan erehdyksiä. Tämä kaikki on psyykkistä toimintaa ja tiede, joka tätä psyykkistä toimintaa tutkii on psykologia. (Lurija, 1979, 9) Pikainen katsaus työtä kuvaavien lähteiden määrään kertoo, että kaikista tieteilijöistä psykologit ovat perehtyneet aiheeseen ehkä kaikkein tuotteliaimmin. Sekä kotimaisia että ulkomaisia katsauksia on julkaistu runsaasti. Seuraavassa tarkastelenkin lyhyesti sitä satoa, joka käsiini ensimmäisenä tarttui. 

Kun tutkitaan työn laadullisten ulottuvuuksien kuvausta, työ ymmäerretään yhden työntekijän tehtäväkokonaisuutena eli toimena. Näkökulma on motivaatiokeskeinen. Työn asettamat kognitiiviset vaatimukset on otettu huomioon vain sikäli, kun niillä on katsottu olevan merkitystä työmotivaation kannalta. Tunnetuimpia työn laadullisten piirteiden analysointiin kehitettyjä standardimenetelmiä on Hackmanin & Oldhamin Job Diagnostic Survey (lyh.JDS). Se nousee amerikkalaisesta tutkimusryhmästä, joten ei ole itsestään selvää, että samat työn piirteet ovat muualla yhtä tärkeitä työmotivaation kannalta. Vielä suurempi ongelma on se, kuinka työn piirteet operationaalistetaan tutkimusmenetelmässä. JDS:ssä esiintyvät työn ydinmensiot edustavat hyvin yleistasoista työn laadun määrittelyä. Työtä luonnehditaan seuraavilla käsitteillä: yhteistyö, itsenäisyys, tehtäväkokonaisuuden yhtenäisyys, vaihtelevuus, tehtävien merkityksellisyys ja palaute. Tulosten luotettavuuden kannalta on tärkeää tietää, miten vastaajat ovat ymmärtäneet nämä käsitteet. Tarkkaavuutta vaaditaan myös siinä, onko samoilla käsitteillä sama merkitys eri töissä. (Vihmalo 1980, 11-12.)

Yksi psykologian perusajatuksista on, että selvitetään, millaisia tarpeita ihmisellä on työnsä suhteen ja miten heidän työnsä niitä tyydyttää. Itsestään selvänä pidetään sitä, että työtä tehdään toimeentulon turvaamiseksi eli työn ulkopuolisten tarpeiden tyydyttämiseksi. Ongelman ydin onkin siinä voiko palkkatyö itsessään tyydyttää ihmisten tarpeita, onko kaikilla ylipäätänsä tarvetta tehdä sisällöltään mielekästä työtä ja jos ei ole, pitäisikö olla. Universaalisti on todettu, että ihmisellä on potentiaalinen tarve toteuttaa itseään mielekkäässä työssä. Tähän liittyy ajatus, että työn sisältöön ja itsetoteutuksen mahdollisuuksiin liittyviä tarpeita pidetään jotenkin korkeimpina ja aidosti inhimillisempinä kuin muita tarpeita. Marxilainen käsitys edustaa tätä ajattelutapaa -lähtökohtanaan ajatus, että työ on luonut ihmislajin. Tämän mukaan työ on ihmisen elämässä olemuksellisesti keskeistä, ja että kehityksen utooppisena perspektiivinä on työn tuleminen ihmisen ensimmäiseksi elämäntarpeeksi. (Hänninen 1987, 58-59).

Psykologia nojaa selkeästi Maslowin (1954, 91-92) tarveteoriaan, joka ottaa kehityksen ylimmäksi tavoitteeksi itsetoteutuksen tarpeen syntymisen, unohtamatta yksilöllisyyttä. Sen pohjalta nojataan vahvasti siihen, että kun ihmiselle annetaan mahdollisuus tehdä entistä vaativampaa ja vastuullisempaa työtä, hänen työmotivaationsa ja työtyytyväisyytensä lisääntyy (Hänninen 1987, 60). Pohdittaessa toiminnan teorian kannalta työtoiminnan motiiveja voidaan todeta työn toteuttavan ainakin kolmea tyyppiä motiiveja:

(a)   Työhön liittymättömät motiivit, joita edustavat palkka ja muut edut.

(b)   Työtoiminnan tulos voi itsessään tyydyttää työntekijöiden tarpeita. Tämä koskee

        itselle tehtävää työtä ja toisaalta myös palkkatyötä, kun  ihminen omaksuu        

        palkkatyön tavoitteet omiksi motiiveikseen (esimerkiksi hoitotyö).

(c)   Työtoiminta itsessään voi muodostua tarpeeksi, kun työ on vaihtelevaa, kiinnostavaa

        ja haasteellista.

Ihanteellista olisi jos työtoiminnassa voisi toteuttaa harmonisesti kaikkia näitä motiivien tyyppejä. (emt. 63.)

Työpsykologiasta
Työn tutkimukseen liittyvä työpsykologia on ala, johon kuuluvat ne psykologiset menetelmät, joilla on merkitystä inhimillisen työprosessin tutkimuksessa ja suunnittelussa. Näin käsitetyn työpsykologian kohde on yksilön työtoiminnan psyykkinen säätely yhteydessä sen ehtoihin ja vaikutuksiin. Työpsykologian keskeiset tehtäväalueet ovat:     

        Ihmisen ja koneen väliseen työnjaon optimaalinen muotoilu tuotantoprosessissa,         

        mihin osa-alueina kuuluvat työvälineiden muotoilu, työntekijöiden välisen työnjaon   

        muotoilu ja työn organisointi, koulutusmenetelmien ja -välineistön psykologinen 

        muotoilu ammatti-, työpaikka- sekä uudelleenkoulutusta, kuntoutusta, työterapiaa ja 

        polyteknistä opetusta varten, työmotivaation ja yhteistoimintamuotojen psykologisten 

        perusteiden tutkimus ja menetelmien kehittäminen ja viimeisenä psykologinen työhön 

        sijoittelu ja tähän liittyvät psykodiagnostiset tehtävät. (Hacker 1982, 14-15)   

Modernin työpsykologian tulee olla talouselämän tarpeisiin sovitettu psykologian eri alueita yhdistävä tieteenala. Sen tehtävänä olisi ratkoa sekä teoreettisia  että käytännöllisiä ongelmia, harjoittaa sekä perus- että tavoitetutkimusta. Koska työ on täysikasvuisen ihmisen elämän päätointa, on työpsykologia välttämättä psykologian ydinaluetta. (emt. 20-21.)

2.1.4  Työ humanismin näkökulmasta

Työolosuhdekysymykset nousivat esiin voimakkaasti 1960-luvun puolivälin jälkeen. Siihen syyt löytyivät toisen maailmansodan jälkeisen kasvun ja sosiaalisen kumppanuuden mallin kriisiytymisestä. Näkyvimpinä oireina tästä olivat protesti- ja oppositioliikkeet. Nyt työolot, -etiikka ja työn inhimillistäminen saivat suuren julkisuusarvon ja niitä koskeva keskustelu toistui osin samanlaisena maasta toiseen. Tähän työelämän murrosvaiheeseen liittyvä itseymmärrys uudisti yleisen elämisen laadun ajatukseen liittyvän elämäntavan. Elämisen laadun käsite oli tutkijoiden ja yhteiskuntapoliitikkojen väline heidän yrittäessään ymmärtää paradoksilta näyttänyttä kehitystä: ennennäkemättömän aineellisen vaurauden ja uudenlaisen tyytymättömyyden samanaikaista esiintymistä. Paradoksin selityksenä nähtiin siirtymä maslowilaisessa tarvehierarkiassa ja nousevien odotusten vallankumous. Tämä ei tarkoita vain suuremman asunnon ja toisen auton tavoittelemista, vaan sellaisten tarpeiden täyttymistä, jotka kohdistuvat tyydyttävän elämän kokemiseen. Nousevien odotusten vallankumousta selitetään tarvehierarkia-ajattelulla. Kun aineellisten perustarpeiden tyydytyksestä on tullut itsestäänselvyys, ajankohtaistuvat ylemmät kuten hyväksytyksitulemisen tarpeet. Työelämän laatu oli vastaava ilmaus niille uusille vaatimuksille, joita näytti esiintyvän työn suhteen. (Julkunen 1987, 37-39.)

Työelämän laadun ja työn humanisoinnin käsitteet syntyivät jokseenkin samaa merkitseviksi iskusanoiksi. Edellinen on vakiintunut nimenomaan amerikkalaiseen, jälkimmäinen saksankieliseen keskusteluun. Tietze, Gynter & Schäuble jäsentävät humanisointina mielletyn kaikki seuraavat:

       - työoloihin ja ympäristöön kohdistuvat uudistukset

       - työn sisällön uudistaminen ja työn uusien organisaatiomuotojen käyttöönotto

       - työntekijöiden osallistumis- ja vaikuttamismahdollisuuksien lisääminen yritysten                    

          hallinnossa      

       - koko kapitalistisen tuotantojärjestelmän, siihen kytkeytyvän työn vieraantumisen    

          ja työvoiman tavaraluonteen kumoaminen 

       - utopia yhteiskunnasta, jossa työ on täysin vapautunut, jossa on kumottu kaikki 

          ihmisen työhön kohdistuva tukahduttaminen ja herruus . (emt. 47.)

2.2  Uranvalintateorioita

Kautta vuosien on ajateltu, että ihminen etenee urallaan, jos hän pääsee entisessä tai uudessa työpaikassaan arvokkaampiin tai paremmin palkattuihin tehtäviin. Tämän perinteisen käsityksen mukaan urakehitys tukehtuu heti alkuunsa niissä ammateissa, joissa ei ole mahdollisuutta hierarkiseen etenemiseen. Tästä johtuvina uhkina nähdään urakriisit, joita voitaisiin ehkäistä, mikäli uraa koskevat ajattelutavat saataisiin muutettua. Lähteenmäen mielestä urakehitystä on ehdotettu kehitettäväksi siten, että se olisi läpi elämän jatkuva ammatillinen oppimisprosessi. Tässä mallissa ihmisiä palkittaisiin siitä työpanoksesta, jonka hän tekee eikä siitä asemasta, jolla hän työskentelee (ks. liite 2). (Keskinen 1994, 6.)

Ylipäänsä uravalinta sekä korkeakoulutuksen ja työelämän välisten pedagogisten yhteyksien tarkastelu muodostaa laajan kentän. Toisaalta tiedon prosessoinnin ongelmat näyttävät olevan olennaisilta osiltaan samantyyppisiä niin korkeakoulutuksessa kuin työelämässäkin. Koulutuksessa painopiste on jaettavien tietojen omaksumisessa, jolloin opitun soveltaminen on jäänyt useimmiten kokonaan oppimatta. Työssä puolestaan tehdään erillisiä, irrallisia työvaiheita suppeassa kehyksessä, vaikka koulutuksessa on tähdätty kokonaisuuksien hallintaan. (Konttinen & Nuutinen & Panhelainen 1984, 1.)

Siirtyminen tietoyhteiskuntaan  alkoi 1980-luvulla ja se sai aikaan ristiriitaisuuksia nuorten ja aikuisten ammatillisessa sosiaalisaatiossa. Se on tullut aikaisempaa monimutkaisemmaksi ja vaikeammin hallittavaksi. Tämä näkyy ammatista toiseen siirtymisinä ja ammattiuran käynnistymisen yhteydessä. Kilpailu koulutuksesta ja työnsaannista ryhmittelee nuoria eri tavoin menestyksi joukoiksi. Aikuisilta puolestaan vaaditaan työelämän teknologioiden muuttuessa totuttua enemmän uusia ammatillisia kvalifikaatioita. (Maljojoki 1989, 9.)

Nuoren uranvalinnan tärkein valinta on koulutuksen valinta. Yleissivistävää koulutusta koskevat valinnat voivat usein näyttää sattumanvaraisilta tai perustua nuoresta itsestään riippumattomiin tekijöihin. Monissa tapauksissa esimerkiksi lukioon menemisellä halutaan vaan voittaa aikaa ennen ammatinvalintaa. Ammatillinen koulutus puolestaan on selvempi osoitus tavoitteellisesta toiminnasta, jonka perusta on henkilön ammatillinen minäkuva. Se alkaa hahmottua jo lapsena ja sen muodostumiseen vaikuttavat lahjakkuustekijäin ja perimärakenteen lisäksi yksilön kokemukset ja ympäristön paineet. (Jalkanen & Määttä 1982, 28.) 

Uranvalintaa käsittelevien tutkimusten taustalle on yleensä nostettu useita eri uranvalintateorioita. Niistä yleisin näyttää olevan Hollandin teoria ja lähelle sitä pääsevät puolestaan Superin ja Ginzbergin teoriat. Pohjaa tutkimukselle on haettu jossain määrin myös Musgarven, Formin & Millerin ja Huovion teorioista. Seuraavassa katsaus yleisimpiin uranvalintateorioihin.

2.2.1  Hollandin persoonallisuus- ja ympäristötyyppiteoria

Holland on ammatillisen lähestymistavan edustaja, mutta hänen teoriansa käsittelee persoonallisuutta ja ryhmittelee ihmiset persoonallisuuden mukaan kuuteen tyyppiin. Ne ovat realistinen, tutkiva, taiteellinen, sosiaalinen, yritteliäs ja sovinnainen. Kukin persoonallisuustyyppi kehittyy kodin, koulun ja sosiaalisten suhteiden tarjoamista kokemuksista ja toimintamahdollisuuksista. Persoonallisuustyypit ovat lukuisten sosiaalisten ja kulttuuristen kokemusten tuotos. (Holland 1985, 2-12.) Lapselle muodostuu taipumus asettaa jotkut toiminnat etusijalle ja torjua muita, mikä perustuu ympäristöstä saatuihin kokemuksiin ja persoonallisuuteen.. Näistä preferensseistä muodostuu intressejä. Intressit vuorostaan johtavat niitä vastaavien pätevyyksien muodostumiseen. Yksilön arvot selkiintyvät samanaikaisesti. Preferenssien, intressien, pätevyyksien ja arvojen lisääntyvä differentioituminen iän mukana luo persoonallisen asennoitumisen eli persoonallisuustyypin, jolle on ominaista tietynlainen käyttätyminen ja persoonallisuuden piirteet. (Holland 1971, 11-13.) Persoonallisuustyyppien tehtäväksi puolestaan on määritelty kuvata, kuinka persoonallisuus kanavoi yksilön ammatinvalintaa ja liikkuvuutta ammatissa (Nurmi 1980, 20). Hollandin (1971, 9) mukaan samassa ammatissa toimivat ihmiset ovat samankaltaisia persoonallisuudeltaan ja kehityshistorialtaan reagoiden useisiin tilanteisiin ja ongelmiin samoin ja muodostaen tietyn tyyppisen ympäristön. Ympäristötyyppien katsotaan riippuvan siitä, mitä persoonallisuustyyppiä edustavia henkilöitä ympäristössä on kaikkein eniten. Persoonallisuus- ja ympäristötyypit määräytyivät sen mukaan, mitä teoreettista tyyppiä henkilö tai ympäristö eniten muistuttaa. Käytännössä on riittävää hajottaa persoonallisuus-ja ympäristömallin arvioimisessa kahteen tai kolmeen ensimmäiseen tyyppikoodiin siinä järjestyksessä kuin henkilö tai ympäristö eniten, toiseksi tai kolmanneksi eniten muistuttaa kutakin teoreettista tyyppiä. Holland katsoo, että kutakin ympäristötyyppiä vastaa tietty ammatillinen  suuntautumismalli, johon liittyvät tietyt persoonallisuuden piirteet, intressit, kyvyt ja yleiset tavoitteet. (Holland 1985, 13-46; Perho 1982, 16-19.)

Nurmi on tulkinnut Hollandin teoriaa seuraavalla oletuksella: jos tunnetaan henkilön persoonallisuus- ja ympäristötyyppi voidaan ennustaa periaatteessa hänen ammatinvalintansa, työpaikan muutokset, persoonallinen pätevyys sekä koulutuksellinen ja sosiaalinen käyttäytyminen. (Nurmi, 1980, 20.)

Perho on luonnehtinut kutakin ympäristö-persoonallisuustyyppiä, niiden keskeisiä tehtäviä ja luonteenpiirteitä seuraavasti: 

1. Realistinen tyyppi suosii selkeitä, käytännöllisiä ja konkreettisia rooleja pyrkien välttämään kasvatuksellisia, terapeuttisia ja sosiaalisesti tunnepitoisia rooleja. Ammatillisesti kiinnostuksen kohteena ovat maa- ja metsätalous, tekniikka ja liikunta. Arvostukset ovat konkreettisia ja sovinnaisia kuten raha, valta ja asema. Realistista ympäristöä luonnehtivat täsmälliset ja konkreettiset tehtävät, joissa selviytyminen tai epäonnistuminen on suhteellisen välittömästi ilmeistä. 

2. Intellektuallisen (tutkivan) tyypin kiinnostuksen kohteena on monimutkaisten, usein abstraktistien fyysisten tai kulttuuri-ilmiöiden tutkiminen. Sosiaaliseen vaikuttamiseen sekä toistuviin toimintoihin liittyviä tehtäviä pyritään välttämään. Itsellä katsotaan olevan älyllisiä kykyjä, mutta keskimääräistä vähemmän johtamistaitoa. Kiinnostuksen kohteena ovat tiedemies- ja tutkijaurat. Arvostukset liittyvät tieteenaloihin. 

3. Taiteellinen tyyppi suosii tehtäviä, jotka ovat epämääräisiä sekä vapaita ja sisältävät taiteellista luomista tai tulkintaa. Samanaikaisesti vältellään systemaattisia, täsmällisesti määriteltyjä toimintoja. Kiinnostukset kohdistuvat taiteellista ilmaisua ja tulkintaa vaativiin ammatteihin, sillä taiteellinen tyyppi näkee itsensä ilmaisevana, originellina, intuitiivisena  ja taiteellisesti kyvykkäänä ihmisenä. 

4. Sosiaalinen tyyppi suosii kasvattamiseen, opettamiseen ja hoivaamiseen liittyviä tehtäviä välttäen esineisiin ja systemaattisiin toimintoihin liittyviä tehtäviä. Mielenkiinto suuntautuu ihmisten ongelmiin ja huoltamiseen. Arvostukset ovat sosiaalisia ja eettisiä.

5. Yrittävä tyyppi suosii toimintoja, joihin liittyy muiden sosiaalinen manipulointi tavoitteiden ja hyödyn saavuttamiseksi. Hän välttää systemaattisia, havainnoivia ja tieteellisiä toimintoja. Kiinnostuksen kohde on myynti-, johtamis- ja vaikuttamistehtävissä. Minäkäsityksen määreitä ovat mm. aggressiivinen, suosittu, itseensäluottava, sosiaalinen, kunnianhimoinen, johtamistaitoinen ja verbaalisesti kyvykäs.

6. Konventionaalinen (sovinnainen) tyyppi suosii selväpiirteisiä, hyvin jäsenneltyjä, systemaattisia tietojen käsittelyyn liittyviä tehtäviä välttäen epämääräisiä, epäsystemaattisia, tutkivia ja vapaamuotoisia tehtäviä. Kiinnostuksesssa korostuvat laskennallisiin ja toimistotehtäviin liittyvät ammatit; erityisen torjuvasti suhtaudutaan taiteen ammatteihin. Arvostuksissa korostuvat seuraavat arvot: raha, asema, kuuliaisuus ja mukavuus. Spontaanisuutta ei juurikaan esiinny. (Holland 1971, 14-16; Perho 1982, 17-18.)

2.2.2  Ginzbergin ammatinvalinnan kehityksen teoria

Ensimmäisen varsinaisen ammatinvalintaa koskevan teoreettisen esityksen esitti Ginzberg 1920-luvun lopulla. Hänen teoriansa sisältää kolme ammatillisen kehityksen luonteeseen liittyvää oletusta; ammatinvalinta on prosessi, peruuntumaton ja kompromissi. (Nurmi 1980, 13.) Uranvalinta on prosessi, joka koostuu useista yksilön vuosien varrella tekemistä koulutusta koskevista päätöksistä. Kukin päätös perustuu aikaisempiin kokemuksiin sekä yksilön henkilökohtaisiin ominaisuuksiin. Prosessi alkaa jo lapsuudessa ja on luonteeltaan peruuttamaton. Tehdyt päätökset rajaavat myöhempiä koulutusta ja ammattia koskevia  valintoja. Ammatinvalinnalliset ratkaisut sisältävät aina tietyn kompromissin: pyritään löytämään tasapaino subjektiivisten tekijöiden (arvojen, intressien, tarpeiden jne.) ja reaalisten mahdollisuuksien sekä rajoituksen välillä. Yksilö valitsee alan, joka tuottaa suurimman mahdollisen tyydytyksen. (Ginzberg 1963, 195-186; Nurmi 1980, 13-14.) Myös niiden kohdalla, joilla on epätavallisen hyvät ulkoiset olosuhteet, sisältää ammatillinen valinta aina joitain kompromisseja ja ulkoisten olojen rajoitusten tunnustamista (Nurmi 1980, 14). Yksilö pyrkii ammatinvalintaprosessissa etsimään optimaalista kohtaa ammattisuunnitelmiensa ja tavoitteidensa sekä maailmanrealiteettien välillä. 

Ginzberg (1963, 36-37, 105-107, 186-187, 190) jakaa ammatinvalinnan kolmeen vaiheeseen:

 1.   Fantasiavaiheessa (6-11 v.) lapsilla on ammatillisia toiveita, jotka perustuvat   

       ammatista saatavaan mielihyvään. Toiveissa ei oteta huomioon realistisia rajoituksia        

       ja usein niissä tuleekin esille pyrkimys jännittäviin ja suurenmoisiin tehtäviin. 

 2.   Kokeiluvaihe ( 11-19 v.) merkitsee persoonallisuuden kehitystulosten ja ympäristön  

       esittämien ammatilliseen liittyvien paineiden yhteensulauttamista ammatillisella 

       aluella. Nuori käsittelee ammatinvalintaa ensiksi omien kehittyvien kiinnostustensa

       perspektiivistä, seuraavaksi (13-14 v.) havaitsemiensa omien kykyjensä ja 

       kolmanneksi (15-16 v.) kehittyvien arvosuuntaustensa näkökulmasta. Näiden 

       vaiheiden aikana nuori heijastaa persoonallisuutensa eri puolia ammatinvalinnassa.              

       Noin 17-vuotiaana hän alkaa ottaa huomioon myös ulkoiseen todellisuuteen liittyviä 

       tekijöitä (siirtymävaihe).

 3.   Realististen valintojen vaihe ( 19 v.-) merkitsee valintojen konkretisoitumista    

       todellisuuden tarjoamissa mahdollisuuksissa. Tämä vaihe jakautuu vielä 

       a) tutkimusvaiheeseen, jolloin nuori tutkii mahdollisuuksiaan ja hankkii kokemuksia,

       b) kiteyttämisvaiheeseen, jolloin valinta suoritetaan  ja 

       c) ammatin tarkentamisvaiheeseen, jolloin mahdollisen toiminnan piiriä rajataan 

           edelleen.

2.2.3  Superin ammatillisen kehityksen teoria 

Superin ammatillisen kehityksen teoriassa ammattiura nähdään sosiaalisten ympäristötekijöiden ja yksilötekijöiden vuorovaikutuksen yhteistuloksena. Super jakaa urakehityksen vaiheet henkilön minäkuvan ja ympäristön vuorovaikutuksen laadun mukaan viiteen vaiheeseen, jotka noudattavat biologista ikää:

     1) Kasvun vaiheessa (0-14 v.) lapsi muodostaa minäkuvansa koulussa ja kotona 

         samaistumisen kautta, kohteenaan perheenjäsenet, opettaja ja koulutoverit. 

         Valta-asemaa tässä pitävät mielikuvitus ja roolileikit. Fantasiat dominoivat   

         ammattikuvia. (Super 1970, 136.)

     2) Tutkimisvaihe jakaantuu kolmeen osaan:   

         - Kokeilevan vaiheen (15-17 v.) aikana ammatillinen preferenssi kiteytyy. 

           Tarpeet, mielenkiinto, kyvyt, arvot ja mielipiteet punnitaan. Yksilö määrittelee

           erilaisia ammattialoja ja tasoja, jotka mahdollisesti sopisivat hänelle itselleen.

         - Siirtymävaiheella (18-21 v.) tarkoitetaan siirtymistä koulusta töihin tai toiseen 

           ammatilliseen kouluun. Valinta on jo täsmentynyt tiettyyn ammatilliseen alaan. 

         - Ammatillisen kokeilun vaiheessa (22-24 v.) ammatillinen preferenssi toteutuu. 

           Sijoitutaan sopivalta tuntuvaan ammattiin, joka ei välttämättä ole lopullista. Mikäli       

           valittu ammatti ei tyydytä yksilön tarpeita, eikä ympäristökään vastaa 

           personallisuutta, on todennäköistä, että ammatillinen etsiminen jatkuu. Tällöin 

           siirrytään uudelleen tutkimusvaiheen alkuun. 

     3) Ammattiin asettumisen vaihe (25-44 v.) jakaantuu kokeiluun ja vakiintumiseen. 

          Kokeiluvaiheen aikana tyytymättömyys saa aikaan ammatinvaihdoksia. 

          Vakiintumisvaiheen aikana ammatillinen valinta on selkiintynyt melko pysyväksi, 

          tällöin yksilö suorittaa työnsä luovimman kauden. (Super 1970, 136-140.)

     4) Aseman vakiintumis- ja säilyttämisen vaihe ei aina toteudu toivotulla tavalla. Silti

          kypsää ammatillista käyttäytymistä luonnehtii tietoisuus omista kyvyistä ammatissa

          ja päämääräsuuntautunut käyttäytyminen. Ihminen ponnistelee saavuttaakseen 

          menestystä, käy läpi lisäopintoja ja erikoituu työn eri osa-alueisiin. Mutta aina 

          vakiintuminen ei välttämättä onnistu. Työelämä voi tuottaa suuria pettymyksiä ja 

          turhautumista. (Super 1957, 71-90, 150; Super 1970, 136-140.)

     5) Työelämästä vetäytymisen vaihe edellyttää kokonaan uuden minäkäsityksen luomista               

          ja siihen sopeutumista. On totuttava iän mukanaan tuomiin rajoituksiin, 

          sairastumiseen ja yleisen toimintakyvyn heikkenemiseen. (Super 1957, 154.)

2.3  Opettajien sijoittuminen työelämään

Opetusalan ammattijärjestö on maamme suurin etujärjestö yli 100 000 jäsenellään. Suurimman yksittäisen opettajaryhmän muodostavat ala-asteen opettajat eli luokanopettajat. Tarkempi lista siitä kuinka jäsenet jakautuvat päiväkotien, peruskoulun, lukion, ammatillisten oppilaitosten, korkeakoulujen, aikuisopetuksen, opettajaksi opiskelevien, veteraani- ja muiden opettajien keskuuteen löytyy liitteestä 3. Jäsenmäärä voisi kuitenkin olla suurempikin kuin mitä se nykyisellään on. Kuten tutkimukseni johdannossa totesin, monet opetusalan ammattilaiset ovat siirtyneet muihin tehtäviin. Yhä hämmästelen sitä, kuinka vähän on kartoitettu syitä alan vaihtoon! Ja hämmästystäni lisää se, että varsin vähän opinnäytetöissä on paneuduttu myös alalla pysyneiden opettajien työtyytyväisyyteen ja uranvalintaan. Omassa oppilaitoksessani Oulun yliopiston Kajaanin OKL:ssa on tehty joitakin tätä koskevia tutkimuksia. Seuraavassa katsaus niiden lähtökohtiin ja sen perään saatujen tutkimustulosten yhteenveto ja vertailu. 

2.3.1  Opettajien uranvalintamotiiveihin  ja työtyytyväisyyteen liittyviä tutkimuksia

Huotari & Remes (1991) ovat tutkineet Kajaanin opettajankoulutuslaitoksesta vuonna 1983 valmistuneiden kasvatustieteen kandidaattien uranvalinnan varmuutta, sitoutuneisuutta opettajan ammattiin sekä heidän työtyytyväisyyttään. Kyseessä on ensimmäinen uusimuotoisen luokanopettajakoulutuksen saanut ikäluokka. Tutkimuksen lähtökohtana pidettiin Sauvalan (1983) selvitystä, jonka mukaan opettajan työstä luopuneiden osuus/ valmistuneet on tasaisesti kasvanut. 1970-luvulla joka viides vaihtoi alaa ja seuraavalla vuosikymmenellä lisäystä oli tullut 22,4 prosenttiyksikköä. Huotari & Remes halusivat opettajapulan aikana opiskelleina laman kynnyksellä tutkia, miksi koulutusta vastaava työ ei kelpaa. Esimerkiksi  USA:ssa vain 10 % opettajista etsii muuta työtä opiskelun jälkeen. Huotari & Remes nojasivat lähtötilanteessa myös Suomen Gallupin (Valitut Palat 1991, 9)  tekemään tutkimukseen, jossa tutkittiin 1078:n opettajan odotuksia ja työn todellisuutta todeten että pienissä kouluissa on selvästi tyytyväisempiä opettajia kuin suurissa. Lisäksi kerrotaan Lehtomäen & Lensun (1988) todenneen, että työtyytyväisyydessä ei ole merkittäviä eroja miesten ja naisten välillä.

Rousu & Turunen (1993) ovat perehtyneet opiskelijoiden uranvalintamotiivien tärkeysjärjestykseen ja suorittaneet uravaiheiden kuvailua. Heidän kohdejoukkonaan on ollut Oulun yliopiston Kajaanin OKL:n poikkeuskoulutetut syksyllä 1992. Koivisto & Koivisto (1986) tutkivät puolestaan uranvalintamotiiveja kahden kohdejoukon kautta; ensimmäiseen ryhmään kuuluivat nuoret alle viisi vuotta kouluissa työskennelleet ja toiseen viittä viimeistä vuotta ennen eläkkeelle jäämistä ahertavat opettajat. Haataja & Moilanen (1985) tekivät tuttavuutta vuonna 1982 Oulun OKL:een hyväksyttyjen kanssa paneutuen heidän uranvalintamotiiveihinsa ja niiden rakenteeseen. 

Vertailtaessa mainittujen pro gradu-töiden tutkimustuloksia huomio kiinnittyy siihen, että kaikkien neljän kohdalla alanvalintaan ovat vaikuttaneet samansuuntaiset asiat. Rousu & Turunen (1993, 78-79) ovat listanneet opettajien kolmeksi tärkeimmäksi motiiviksi mielenkiinnon työhön lasten ja nuorten parissa, OKL:n sijainnin suhteessa kotipaikkaan ja itsensä toteuttamisen mahdollisuuden. Koiviston & Koiviston (1986, 65-69) tuloksissa nuoret ovat opettajina lasten keskuudessa työskentelyn, elävän työkentän ja työn monipuolisuuden vuoksi; vanhoilla motiivit ovat samat (ainoastaan elävä työkenttä ohittaa järjestyksessä lasten keskuudessa työskentelyn). Haatajan & Moilasen (1985, 52) mukaan hakeutuminen opetusalalle johtuu mielenkiinnosta työhön lasten ja nuorten parissa, mielenkiinnosta opetustyöhön ja mielenkiinnosta tiettyihin aineisiin. Päällisin puolin tarkasteltuna näyttää siis siltä, että mahdollisuus tehdä työtä nuorten ihmisten keskuudessa on tärkein syy hakeutumiseen opettajan työhön. Tosin on muistettava, että tämä tutkimusten määrä on hyvin pieni ja Oulun lääni -painotteinen. 

Huotari & Remes (1991, 58) eivät varsinaisesti selvittäneet syitä alalle hakeutumiseen, mutta he ovat saaneet selville, että 47 kyselyyn vastanneesta opettajasta kahdeksan on vaihtanut alaa valmistumisensa jälkeen (kolme yliopisto-opettajaa, neljä liikkeenharjoittajaa ja yksi maanviljelijä). Määrä noudattelee varsin hyvin Suomen Gallupin Valituille Paloille tekemää tutkimusta. Alaa vaihtaneet perustelivat ratkaisuaan seuraavilla syillä: huono palkka, olematon urakehitysmahdollisuus, opettajanhuoneiden naisvaltainen ilmapiiri, haasteettomuus ja rutiinit, väärä ammatinvalinta, halu kokeilla mahdollisuuksiaan, kiinnostus tutkimustyöhön ja mahdolllisuus kasvattaa omia lapsiaaan (emt. 58). Uudessa työssä kehuttiin palkkausta, kehittymismahdollisuuksia, vaihtelua, monipuolisuutta, "unenpehmeitä pienokaisia (kotiaamuja)" ja aamujen kiireettömyyttä. Alalle jääneet opettajat eivät juurikaan suunnittele ammatinvaihtoa. Mutta silti he kritisoivat kolmea kohtaa opetustyössä: palkka (nousukaudella yläasteen oppilas saattoi ansaita kesätöissä enemmän kuin opettajansa talvella), ryhmäkoon suurentaminen (tutkimuksen toteuttamisen aikoihin alkoivat näkyä säästötoimet) ja vähäinen täydennyskoulutusmahdollisuus (tekniikan kehittyminen luo tarvetta). (emt. 55.)

Palkasta puhutaan aina työelämän yhteydessä. Kuten äsken todettiin, myös opettajilla on kainoja toiveita korotuksiin tilinsä suhteen. Mutta esimerkiksi Koiviston & Koiviston (1986, 66-70) tutkimus osoittaa, että lopullisten valintojen koittaessa opettajakunta ei aseta palkkauskysymystä ratkaisevaan asemaan. Naiset eivät myöskään korosta muita ulkoisia palkkioita, kun taas miehet jossain määrin niin tekevät (emt. 72; Haataja & Moilanen 1985, 65-66).  

Koskenniemi on tehnyt varsin mittavaa työtä tutkiessaan opettajien uraa. Vuonna 1954 hän alkoi perehtyä Heinolassa opiskelevien uraan saaden valmiiksi ensimmäisen tutkimuksen v.1965 (kohdejoukko valmistui v.1958). Yli kahden vuosikymmenen jälkeen julkaistu seurantatutkimus keskittyi samaisten opettajien ammatilliseen liikkuvuuteen. Ansiokkaasta työstä ei kuitenkaan ole suurtakaan hyötyä omalle tutkimukselleni, sillä tutkimuksessa mukana ollut opettajaryhmä on pysytellyt koulutusta vastaavassa työssä käytännössä 100 prosenttisesti koko 22 vuoden ajan. Uskollisuus on siis silmiinpistävää verrattuna Sauvalan tai Huotari & Remeksen tutkimuksiin. Mutta liikkuvuuta Koskenniemi on sen sijaan havainnut ammatin sisällä joko horisontaalisesti ala-asteella pysyttäessä (koulu vaihtuu esim. muuton vuoksi) tai vertikaalisesti yläasteelle, erityisopettajaksi tai hallinnollisiin tehtäviin siirryttäessä (on hankittu tarvittava lisäkoulutus). Koskenniemi jakaa ammatillisen liikkuvuuden syyt tutkimuksensa perusteella kolmeen osaan. Puolet tekevät vaihdon henkilökohtaisen päätöksenteon myötä esimerkiksi aikomuksella saada parempi työympäristö ulkoisine puitteineen, haluna kokea henkilökohtaista tyydytystä työstä tai haluna päästä hankitun lisäpätevyyden edellyttämään työpaikkaan. Neljä viidestä vaihtaa työtään, koska paikka on ollut väliaikainen tai tullut lakkautetuksi tai sitten syy löytyy esimerkiksi puolison elämäntilanteen muutoksista. Pieni osa tutkituista on sitten Koskenniemen mukaan niitä miesopettajia, jotka pyrkivät hakeutumaan omaa synnyin- ja kotiseutuaan vastaavaan työskentely-ympäristöön. (Ojala 1983, 12-13.)

On merkille pantavaa, että tutkimuksissa ei juurikaan ole noussut esille negatiivisena piirteenä opettajan työn asettamat monipuolisuusvaatimukset. Opetusalan ammattijärjestö (1989, 64-67) on huokaissut syvään todetessaan, että opettajan täytyy pystyä muuntautumaan oman toimen ohella ainakin seuraaviin toimenkuviin: ohjaaja, puuseppä, lavastemestari, manageri, roudari, autonkuljettaja, kassanhoitaja ja valmentaja. Omien harjoittelukokemusteni jälkeen lisäisin listaan vielä ainakin poliisin, papin, markkinointipäällikön ja kirjastonhoitajan työt. Ehkä laaja toimenkuva on sittenkin rikkaus eikä rasite. Tyytymättömyys johtunee sittenkin useammin yksittäisistä syistä.

Edellä  mainituista   tutkimuksista   hieman    erilleen   sijoittuu  v. 1983  tehty  tutkimus. Siinä 23 ammatillisten oppilaitosten yleissivistävien aineiden opettajaa kuvasi hyvän opettajan kriteereitä seuraavasti: 

- omien tietojen pitäminen ajan tasalla ja kiinnostuksen säilyminen opetettavaan aineeseen 

- sosiaalisten persoonallisuuspiirteiden kehittäminen ja ylläpitäminen (huumorintaju,  

   ystävällisyys, joustavuus ja empaattisuus)

- havaintojen ja tulkintojen tekeminen oppimisesta oppilaiden käyttäytymisen antamien 

  vihjeiden perusteella; ydinasioiden opettaminen sekä opetuksen jäsentely ja loogisuus

- erilaisten opetusmenetelmien hallinta

- muuntautumiskyvyn ja joustavuuden kehittäminen, yllätysten tarjoaminen oppilaille

- suvaitseminen, kielteisten tunteiden unohtaminen, kärsivällisyys, pitkäjännitteisyys, 

   voimakas itsetunto ja opettajan ammatin arvostus (Konttinen ym. 1984, 38-39).

Ehkä puutteiden paljastuminen näillä osa-alueille voi tuoda jotain valoa niihin syihin, joiden vuoksi opettajaksi kouluttautuneet henkilöt vaihtavat alaa koulutuksen jälkeen. 

2.3.2  Opettajat toimittajina   

Opettajien siirtymisestä toimittajiksi on hankittava tiedot ilman painettuja lähteitä.  Journalistiliiton koulutussihteeri Häkkinen (1994) vahvisti puhelimitse, ettei SJL ole laatinut tilastoa siitä, kuinka muun alan koulutuksen saaneet toimittajat ovat jakautuneet ammattialoittain. Sain kyllä vihjeen yhteydenotosta järjestötutkimuksen tekoon kahdesti osallistuneeseen Harri Meliniin.  Mutta ennen kuin ehdin soittaa hänelle, yksi tutkimuksessani mukana ollut toimittaja kertoi, että järjestötutkimuksissa ei todellakaan pyydetä määrittelemaan, minkä muun alan koulutusta toimittajalla on. Rasti ruutuun riittää vastaukseksi. 

Kohdejoukon laadinnassa toimin siis omien tietojeni varassa. Tunnen toimittajina työskenteleviä opettajia, jotka ovat siirtyneet radion, television ja lehtien palvelukseen. Aion kuitenkin rajata pois yläasteen ja lukion aineopettajan koulutuksen saaneet henkilöt, koska en tunne heidän opinto-ohjelmiaan (esim. Journalistiliittoon kuuluvista urheilutoimittajista löytyy muutamia liikunnanopettajia). Muutenkin näyttäisi luontevammalta ja omakohtaisemmalta keskittyä pelkästään luokanopettajiin. Täten ammatillisten oppilaitosten ym. opettajat eivät myöskään ole mukana tässä tutkimuksessa. Toimittajapuolella rajaus tapahtui lopulta siten, että varsinaiseen tutkimusjoukkoon kelpuutin vain sähköisissä viestimissä työskentelevät henkilöt. Tarkemmat määrittelyt näkyvät seuraavissa kappaleissa. 

2.4. Käsitteiden määrittelyä

Tämän tutkimuksen keskeiset käsitteet ovat jo osittain tulleet tähän astisissa luvuissa tutuiksi. Avainsanojahan ovat opettaja, toimittaja, työ, uranvalintamotiivi.  Pieni kertaus ja täsmennys lienee kuitenkin vielä paikallaan.

1. Opettajalla tarkoitan tässä tutkimuksessa oman koulutusohjelmani mukaisesti  henkilöä,   

     jolla on peruskoulun luokanopettajan koulutus. Luokanopettajan koulutusohjelman  

     ammatillisena perustana ovat peruskoulun ala-asteen luokanopettajan tehtävät 

     (Lehtimäki, Hongisto, Itkonen, Käsmä & Mauno 1994, 30). 

     Peruskouluasetuksen 97 § määrittelee luokanopettajan virkaan kelpoiseksi henkilön,  

     joka on suorittanut:

      a) kasvatustieteiden kandidaatin tutkinnon luokanopettajan koulutusohjelman mukaan

      b) korkeakoulututkinnon sekä opettajankoulutusyksikön järjestämät luokanopettajan 

          koulutusohjelmaa vastaavat opinnot

      c) peruskoulun luokanopettajan tai kansakoulunopettajan tutkinnon tai

      d) alakansakoulunopettajan pätevyyteen vaaditut opinnot  (Toivonen 1991, 124). 

2. Toimittaja on vaikeampi määriteltävä. Okkosen (1974, 122) perinteinen sanamuoto 

    toteaa toimittajan henkilöksi, jonka tehtäviin toimituksessa kuuluu hankinta (esille 

    nousevien aiheitten hoitaminen, annettujen ideoiden toteuttaminen, omien ideoitten

    esittely ja toteuttaminen), juttujen kokoaminen, omien ja toimitukseen tulleiden juttujen

    käsittely - toimittaja toteuttaa ja ehdottaa. Radiotoimittajasta on puolestaan sanottu 

    seuraavaa: hän on kirjoittaja, puhuja ja ohjaaja, joka seuraa aihepiirinsä kehitystä 

    ideoiden ohjelma-aiheita ja tehden lähetettävää ohjelmaa sovittujen suunnitelmien 

    pohjalta. Radiotoimittajien tehtäviin voi kuulua hyvinkin erilaisten ohjelmien 

    järjestämistä ja muiden ohjelmantekijöiden osuuksien valvontaa. Radiotoimittajan  

    työssä on perusedellytyksenä äidinkielen monipuolinen hallinta, hyvä yleissivistys (tai  

    jonkin erityisalan koulutus), henkinen liikkuvuus ja kokeilumieli. (Penttinen 1986, 97.) 

    Kun  opettajan työssä, kasvotusten-tilanteessa, puhumisen kohde on puhujan tiedossa,

    niin radio- ja televisio-ohjelmien tekijällä kohderyhmä on kuviteltu. Niinpä radio- ja 

    televisioesiintyjä joutuu puhumaan summittain, ilman että kuulijoiden reaktiot 

    ohjaavat puhumistoimintaa. Siksi toimittajan itse on jatkuvasti havainnoitava itseään ja

    äänenkäyttöään. (Sallinen-Kuparinen 1981, 100)

    Toisaalta on syytä muistaa, että juuri radiotoimittajan toimenkuva on kokenut valtavia 

    muutoksia Suomessa v.1985 jälkeen. Silloin maassamme alkoi kaupallinen 

    radiotoiminta, joka lanseerasi  aivan uuden toimittajan työtavan. Ennen Yleisradiossa 

    oli toimitettu yhdessä äänitarkkailijan kanssa. Nyt työn yksinkertaistamiseksi ja kulujen

    vähentämiseksi toimittaja ryhtyi hoitamaan yksin sekä ohjelman sisältöä että 

    lähetyksen onnistumiseksi vaadittavan tekniikan tarkkailua. Lyhyessä ajassa uusi 

    käytäntö levisi myös YLE:oon, mikä on merkinnyt radiotoimittajan työnkuvan ja 

    vaadittavan taitojen monipuolistumista. Televisiotoimittajan työn kuvaa täydennetään 

    edellisten määritelmien lisäksi jaolla kahteen: kirjoittamaan tottuneet toimittajat 

    (tekevät ensiksi tekstin, jota myöhemmin kuvittavat) ja kuvalliseen ajatteluun 

    harjaantuneet toimittajat (työstävät ideansa tilaan ja aikaan, jättäen tilaa

    visuaalisuudelle) (Anttikoski 1986, 163). Tässä tutkimuksessa käytettävän kohdejoukon 

    toimittajan tunnistin on television tai radion toimituksen päätoiminen jäsen, jonka 

    käyttämä ammattinimike on toimittaja tai päätoiminen freelancer-toimittaja, joka 

    säännöllisesti töitä radiolle ja/ tai televisiolle.

3. Työ määriteltiin tarkemmin luvussa 2.1.  Mutta jotta edelleen pysyn oikeassa 

    kohdejoukossa, suljen pois ne opettajat, jotka tekevät työtä radio- ja tv-toimituksissa 

    sivutoimisina työntekijöinä. Monelle opettajalle viikottainen  ja vuotuinen työaika suo 

    mahdollisuuden muuhunkin palkkatyöhön. Esimerkiksi urheilutoimitukset ostavat 

    runsaasti palveluksia tällaisilta henkilöiltä, koska jutuntekotarve painottuu yleensä 

    iltoihin, viikonloppuihin ja kesäkauteen. Näitä sivutoimisia toimittajia en kuitenkaan voi

    ottaa tutkimukseen mukaan, koska he eivät ole siirtyneet pois opettajan töistä.

4. Uranvalintamotiivi -käsitteen määrittäminen liittyy siihen, miten uranvalinta ja motiivit 

    sekä motivaatio käsitetään. Madsenin (1972, 9) mukaan motiivit aikaansaavat ja 

    ylläpitävät ihmisen toimintoja (käyttäytymistä); ne ovat energiaa liikkeellepanevia 

    prosesseja elimistössä. Uranvalinnan tutkimuksissa saadut motiivit ovat näiden 

    todellisten syiden ilmauksia. Ne muotoutuvat kunkin persoonallisuuden mukaisiksi. Ja 

    ne heijastavat myös enemmän tai vähemmän luotettavasti todellista motivaatiota. 

    Viljanen (1977, 6) tarkoittaa uranvalintamotiiveilla syitä, jotka opettajankoulutuksessa

    oleva tai opettajan pätevyyden saavuttanut henkilö ilmoittaa vaikuttaneen päätökseen 

    hakeutua opettajaksi. Jussila (1976, 5) puolestaan on määritellyt ammatinvalintaa 

    koskevassa tutkimuksessaan motiivit sellaiseksi käyttäytymistä virittäväksi ja 

    suuntaaviksi tekijöiksi, jotka vaikuttavat uranvalintaa koskevan päätöksen tekemiseen.

    Valintaan vaikuttavista päätöksistä osa on tiedostettuja, osa tiedostamattomia. Sopivasta 

    ajankohdasta uranvalintamotiivien mittaamiseen on puolestaan esitetty monenlaista

    kritiikkiä. Jussilan (emt. 9) mukaan opettajankoulutuksen aikana tiedusteltuihin 

    uranvalintamotiiveihin vaikuttaa paljolti koulutuksen laatu.  Hänen mielestään 

    pääsytutkintovaihe olisi luotettavin ajankohta. Viljanen (1977, 7) sitä vastoin ei kannata 

    mitään optimaalista tutkimusajankohtaa. Näin siksi, että eri motiivit painottuvat 

    pääsykoevaiheessa, koulutuksen aikana ja ammattiin siirtymisen jälkeen. Tämä saakin 

    ainakin hetkellisesti tutkijan kysymään uranvalintatutkimuksen mielekkyyden perään. 

    Voidaanko motiiveja ylipäätänsä kestävästi selvittää, ovatko vastaushetken motiivit

    keskeisiä ja kertovatko ne todellisista uranvalinnan syistä?

2.5  Tutkimuksen lähtökohta ja tavoitteet

Tällä hetkellä kuulemme kuukausittain tiedotusvälineistä, kuinka työttömien määrä kieppuu maassamme 400 000 - 500 000 työnhakijan välillä. Vaikka opettajien työtilannetta pidetään keskimääräistä parempana, niin silti tiukka taloudellinen tilanne koskettaa myös omaa ammattikuntaamme. Ainakin muuttovalmiutta kysytään usean opettajaksi valmistuneen henkilön etsiessään paikkaansa vapailta markkinoilta. Virka löytyy harvoin sieltä, mistä sen ensisijaisesti haluaisi. Tämänhetkisessä tilanteessa tuskin koetaan suureksi haitaksi sitä, jos joku alan ammattilainen siirtyy muihin tehtäviin. Tällöin taistelu vapaista työpaikoista ei ole aivan niin tiukkaa. Mutta suurten ikäluokkien siirtyessä vähitellen eläkkeelle tilanne saattaa vähitellen taas muuttua. Silloin ei välttämättä ajatella samalla tavalla. Jos mahdollisessa opettajapulassa joudutaan jälleen epäpätevien sijaisten kierteeseen, kysytään myös "miksi moni ammattilainen on jättänyt koulun?"

Taannoisessa tutkimussuunnitelmavaihessani ajattelin, että työni nimenä olisi laajasti toimittajina työskentelevien opettajien uranvalintamotiivit. Mutta kuten todettu, myöhemmin olen siis päätynyt työn mittasuhteet huomioonottaen otsikossa esiintyvään rajaukseen radio- ja televisiotoimittajina työskentelevien luokanopettajien uranvalintamotiivit. Olisi tietysti ollut  houkuttelevaa tehdä uraauurtavaa työtä ja laskea ensimmäisenä kaikki Suomen toimittajakunnassa työskentelevät opettajat. Mutta se vaatisi parempaa perehtymistä niihin nyt jo ainakin yli 1500:aan Journalistiliiton jäseneen, joilla on jonkin muun alan kuin tiedotusopin koulutus. Tuosta ryhmästä näet löytyy ainakin kymmeniä ellei peräti satoja opettajia. Mutta kuten todettu, kukaan ei ole vielä kartoittanut todellista tilannetta opettajien osalta: OAJ ei pidä kirjaa muihin töihin siirtyneistä ja SJL listaa samaan kastiin kaikki muun alan koulutuksen saaneet. Ainoa vaihtoehtoinen tapa löytää oikea vastaus on tutkia YLE TV:n, MTV:n, PTV:n, n.55 paikallisradion, Ylen Ykkösen, Radio Mafian, 20 maakuntaradion sisällään pitämän Radio Suomen, kuuden paikallisradion värittämän Riksradionin, Saamen radion, Radio Finlandin jne. sekä uutistoimistojen, sanoma- ja aikakauslehtien toimitukset sekä perehtyä freelancer-kenttään ja yritysten tiedottajina tms. tehtävissä työskenteleviin henkilöihin (Yleopas 1995, 17-21). Tämä tehtävä tuntuu mielenkiintoiselta, mutta sittenkin kohtuuttomalta, kun kyseessä kuitenkin on vain pro gradu-työ. 

Koska olen opintojeni ohella tehnyt töitä Kainuun Paikallisradio Kajauksessa (1989-93) ja Yleisradion TV 1:ssa (1993-), niin olen oppinut tuntemaan näissä ja muissa tiedotusvälineissä työskenteleviä henkilöitä. Tietoa olen saanut myös painetun sanan palvelijoista. Ilman erillistä soittokierrosta toimituksiin pystyn luettelemaan parikymmentä päätoimista toimittajaa, joilla on luokanopettajan koulutus. Enemmistö heistä omien työsuhteitteni johdosta luonnollisesti edustaa radio- ja televisiotoimituksia. Eli kuten jo todettu, olen näistä syistä päätynyt tutkielmani lopullisessa versiossa jättämään ulkopuolelle lehtitoimittajat ja kaikki muut, jotka eivät työskentele radion tai television palveluksessa.  Rajaamista puoltavat työn suhteellisen kapea-alaisuuden lisäksi lopullisen kohdejoukon homogeenisyys: sähköisten vietimien toimittajat joutuvat esiintymään  omalla äänellään selvästi enemmän kuin kirjoittavat kolleegansa.

Atjosen (1988, 9) mukaan tutkielman johdannon lopuksi tulee esitellä tutkimustehtävä, joka vastaa yleisellä tasolla kysymykseen työn tarkoituksesta, ja vasta teoriaosan lopuksi            muotoillaan täsmälliset aiheeseen liittyvät kysymykset. Joten luvussa 1 rakentamalleni pohjalle asetan nyt varsinaiset tutkimusongelmani:                      

1.Miksi opettajankoulutuksen saanut henkilö valitsee toimittajan työn?

2.Miten opettajankoulutus palvelee toimittajaa työssään?

3.Haluaako toimittajana työskentelevä opettaja olla myös kasvattaja?

3  TUTKIMUKSEN TOTEUTTAMISTAPA

Tämän tutkielman tavoitteena on saada laadullista tietoa siitä, miksi luokanopettajakoulutuksen saaneet henkilöt vaihtavat alaa siirtyen radio- tai televisiotoimittajiksi. Kyseessä on tapaustutkimus, jonka määrittely on varsin vaikeaa monien mahdollisten suoritustapojen vuoksi. 

3.1  Tutkimusmenetelmän pohtiminen

Syrjälä & Numminen (1988, 7) käyttävät Yin´in määritelmää: tapaustutkimus on empiiristä tutkimusta, joka monenlaista toditusaineistoa käyttäen tutkii nykyistä tapahtumaa tai ilmiötä sen omassa ympäristössä, josta ilmiö ei ole selvästi erotettavissa. Tapaustutkimus voidaan määritellä myös seuraavien ominaisuuksien perusteella: yksilöllistäminen, kokonaisvaltaisuus, monitieteisyys, luonnollisuus, vuorovaikutus, mukautuvaisuus ja arvosidonnaisuus. (emt. 8-11.) Omassa tutkimuksessani lähtökohtana on yksilöiden kyky tulkita inhimillisen elämän tapahtumia ja muodostaa merkityksiä maailmasta, jossa hän toimii. Tapaustutkimus on kokonaisvaltaista ja systemaattista kuvausta ilmiön laadusta. Kokonaisuutta tarkastellaan eri näkökulmista pilkkomatta sitä yksityisiksi mitattaviksi muuttujiksi. Tehtävänäni on selvittää, miksi opettajat ryhtyvät toimittajiksi ja päämääränäni on pystyä tulkitsemaan konkreettista, elävää ja kokonaisvaltaista todellisuutta. Edelleen tapaustutkimus on eklektistä, ts. teoretisointi ja menetelmät valikoidaan eri yhteyksistä eri teorioita ja kokemuksia tutkimuksen teosta yhdistäen. Tapaustutkimus on myös naturalistista, koska ilmiötä tutkitaan omassa kontekstissaan ilman mitään koejärjestelyjä. Tutkija ja tutkittavat ovat vuorovaikutuksessa keskenään. Molemmat ovat mukana tutkimuksessa omine subjektiivisine kokemuksineen. Tapaustutkimus on opportunistista eli mukautuvaista siinä, että tietoja etsitään sieltä, mistä niitä voi saada. Jo aimmin viittasin toimittajia koskevien tutkimusten vähyyteen. Vaatisi valtavasti työtä hankkiutua tasapuolisesti, kattavasti ja satunnaisesti kohdejoukon haastatteluun. Siksi on vain valittava ne toimittajat, joiden tietää täyttävän tutkimuksen ehdot. Tapaustutkimus onkin arvosidonnaista, ts. tunnustetaan, että tutkija on mukana koko persoonallisuutensa voimalla, jolloin hänen arvomaailmansa on yhteydessä tutkimustuloksiin. Olennaista on, että arvot tiedostetaan ja ne tuodaan esiin. Tutkijan arvomaailma ilmenee tutkimuksen aiheen ja nimen valinnasta, tutkimusongelman muotoilusta, kysymyksenasettelusta ja etenkin raportin pohdintaosasta .(emt. 8-10)

3.2  Tiedonhankintatavan perusteet

Inhimillisen tiedon lähteet ja saatavissa olevan tiedon määrä ovat aina askarruttaneet länsimaista filosofiaa. On pohdittu sitä, mikä on varmaa, mikä taas oletusta, mikä kenties unta. Idealistien mukaan kaikki havainnot ovat ilmausta tajunnansisäisistä tapahtumista, eikä mitään ulkoista todellisuutta tarvitse ylimalkaan olettaa. Naivien realistien mielestä maailma on perusteiltaan juuri sellainen, millaiseksi me sen koemme. Kriittiset realistit väittävät ulkomaailmaa todelliseksi ja heidän ajattelutapaansa kuuluu, että tieteen kehittyessä ulkomaailmasta voi saada yhä täydellisempää ja täsmällisempää -joskaan ei lopullista - tietoa. (Kaila 1985, 96)

Tässä tutkimuksessa aineiston keruumenetelmänä on teemahaastattelu, joka Hirsjärven & Hurmeen (1988, 35) mukaan on lomakehaastattelun ja avoimen haastatttelun väliin sijoittuva puolistrukturoitu menetelmä. He pitävät teemahaastattelua erityisen soveliaana silloin, kun tutkitaan ilmiötä, joista haastattelijat eivät ole tottuneet keskustelemaan päivittäin, esim. arvostukset aikomukset, ihanteet tai kriittiset perustelut. Hirsjärvi & Hurme esittelevät Mertonin, Fisken & Kendallin käyttämiä neljää keskeistä haastattelun piirrettä: 

(1)  Laajuudella he tarkoittavat sitä, että haastattelevat voivat tuoda esille kaikki

       haluamansa näkökohdat. 

(2)  Samalla haastateltavien reaktioiden tulisi olla mahdollisimman spesifisiä. 

(3)  Syvyydellä he tarkoittavat sitä, että haastattelun on mahdollistettava tutkittavan ilmiön   

       affektiivisten, kognitiivisten ja evaluatiivisten merkitysten ilmaisu.

(4)  Lisäksi on huomioitava henkilökohtainen konteksti. (emt. 35-36.)

Näitä seikkoja olen pyrkinyt huomioimaan jättämällä haastattelukysymykset riittävän avoimiksi, mutta samanaikaisesti varautumalla esittämään laajentavia ja syventäviä kysymyksiä. Yhtenä ohjeena pidän myös Wayn (1967, 171) ajatusta, jonka mukaan tietoisuus omasta minästä muodostaa perustan (kallionlujan perustan, jos sen kasvu tapahtuu hitaasti ja yhtenäisesti eikä nopeasti ja ulkopuolisten vaikutusten mukaan) sille, että ihminen voi elää tasapainossa oman itsensä kanssa, tietoisena kaikista omista mahdollisuuksistaan eri elämänalueilla ja kyeten näitä mahdollisuuksiaan myös käyttämään, kadehtimatta toisia ihmisiä, jotka syntyessään ovat saattaneet saada sellaisia erityislahjoja, joita itsellä ei ole -olipa kyseessä sisäiset tai ulkoiset elämisen ehdot. Vaikka tuolla kai tarkoitetaan vuosia kestäviä prosesseja, koskettaa se mielestäni myös elämänuraa käsittelevää haastattelutilannetta: mitä rauhallisemmat ja väljemmät raamit keskustelu saa, sitä perusteellisempaan analyysiin on mahdollisuuksia.

3.3. Teemahaastattelurungon laatiminen 

Hirsjärvi (1983, 51) määrittelee teemahaastattelun haastatteluksi, jossa haastattelun aihepiirit ovat tiedossa, mutta siitä puuttuu strukturoidulle haastattelulle tyypillinen kysymysten tarkka muoto ja järjestys. Tämän  ja tutkimusongelmieni pohjalta jaoin radio- ja televisiotoimittajina työskentelevien uranvalintaa koskevat kysymykset kolmeen luokkaan: koulutuksen valinta ja sitä seurannut alan vaihto, opiskeluajan anti työelämälle ja mahdollinen paluu koulutusta vastaavaan työhön sekä päämäärät, joiden eteen tämänhetkistä työtä tehdään. Kutakin pääkysymystä tarkensin apukysymyksillä, koska aihe on poikkeuksellinen ja jokainen tapaus tuntui etukäteen hyvin ainutlaatuiselta. Viljanen (1986, 98) muistuttaa tutkijan etiikasta ja pyrkimyksestä totuuteen -tieteen perustehtävästä ja siksi tässä tilanteessa piti luoda sellaiset puitteet, joissa on saatavissa kaikki ongelmaa valottava tieto.  Myös Kari & Huttunen (1981, 89) opastavat jakamaan tutkimusongelmat huolellisesti alaongelmiin. Laadin teemahaastattelun ja puoliavoimet kysymykset, jotta pystyisin analysoimaan opetuksessa esiin otettuja sisältöjä ja tavoitteita omien luokitteluperusteiteni mukaisesti. Varsinaiset esihaastattelut jäivät tekemättä, koska se olisi edellyttänyt itse tutkimukseen nähden kohtuutomia voimavaroja. Olisi pitänyt matkustaa toiselle paikkakunnalle, mikä olisi vienyt aikaa ja rahaa. Toisaalta esihaastattelut olisivat kaventaneet suhteellisesti kohtuuttoman paljon varsinaiseen tutkimukseen käytettävissä ollutta kohdejoukkoa. Kolmanneksi syyksi nostettakoon se, että tutkimukseni luonne edellyttää haastateltavilta huomattavaa panostusta, uskoutumista ja luottamusta tutkielman tekijää kohtaan. Oma kanttini ei ole niin vahva, että sanoisin jollekulle henkilölle tässä yhteydessä: Anteeksi vaan, et ole mukana itse tutkimuksessa. Siihen pääsevät mukaan kymmenen kolleegaasi. Mutta kiitos kuitenkin, kun avasit sielusi ja olit minulle koekaniinina.    

Tämän tutkimuksen teemahaastattelun kysymykset ovat nähtävissä liitteessä 4. Ne perustuvat asettamiini tutkimusongelmiin, työn ja uranvalinnan teoreettiseen määrittelyyn, aiempiin opettajista tehtyihin tutkimuksiin  sekä perisuomalaiseen uteliaisuuteen. 

3.4  Kohdejoukon valinta ja aineiston keruusuunnitelmat

Tutkimuksen kohdejoukko koostuu päätoimisista suomalaisista radio- ja televisiotoimittajista, joilla on todistus luokanopettajan pätevyydestä. Aiemmin mainitsemistani syistä en suorittanut kohdejoukon valinnassa mitään satunnaisvalintaa vaan asetin tavoitteekseni haastatella kymmentä tietämyspiiriini kuuluvaa henkilöä eri puolilta maata. Tähän valintaan liittyi toki ongelmiakin. Niistä ensimmäinen on se, että naisten osuus tuntemistani kriteerit täyttävistä henkilöistä on varsin vähäinen.              Onko se sitä myös kohdejoukossa, se jää aiemmin esille nostamistani tutkimuksen rajallisuuteen liittyvistä syistä toisten tutkijoiden selvitettäväksi. Mutta koko Suomen journalistikentässä miesten ja naisten määrä on suurinpiirtein yhtä suuri (Melin & Nikula 1993, 9). Toinen ongelma on maantieteellinen jakautuma. Enemmistö tuntemistani toimittaja-opettajista asuu ja vaikuttaa pääkaupunkiseudulla, joten paineeet valita haastateltavia sieltä ovat olleet melko suuret. Niitä on kuitenkin lievittänyt  vuoden takainen tieto, jonka mukaan järjestöväestä iso osa kuuluu Helsingin Sanomalehtimiesyhdistykseen sekä helsinkiläisvetoisiin Suomen Aikakausilehden-toimittajain ja Radio- ja Televisiotoimittajien liitoihin (liite 5). Mainittakoon tässä yhteydessä, että paikallisradiotoimittajat eivät kuulu RTTL:oon vaan ovat mukana maantieteellisissä alueyhdistyksessä kirjoittavien toimittajien kanssa (Tikkanen 1994, 15). Pääkaupunkivetoisuus kuitenkin on merkittävää ja sen mukainen maantietellinen jako       saa mielestäni näkyä tutkimukseni haastateltavien valinnassa.  

Näistä lähtökohdista käsin tein aluksi listan kymmenestä toimittajasta, joita päätin lähestyä puhelimitse. Lisäksi listallani oli neljä varahenkilöä, joiden puoleen kääntyisin mahdollisten kieltäytymisten jälkeen - pyrkimyksenä pitää kokonaismäärä kymmenessä. Mainittakoon tässä yhteydessä, että raportissa käytettävä maamme maantieteellinen jakaminen nojautuu Suomen journalistiliiton alueyhdistysjakoon (ks. liite 5). Tosin, kuten aiemmin todettiin, radio- ja televisiotoimittajat eivät kuulu paikallisradiotoimittajia lukuunottamatta alueyhdistyksiin. Tuon kuitenkin esille kohdejoukkoon kuuluvien, kotipaikkakuntaan perustuvan alueen, jotta nähtäisiin heidän maantieteellinen jakautumansa. Eli tässä lyhyt kuvaus kohdejoukosta (tarkemmat kuvaukset kohdejoukkoon kuuluvista löytyy liitteestä 6):

A - radiotoimittaja Helsingistä, mies, esimiesasema Radio Suomessa 

B - radiotoimittaja Helsingistä, nainen, esimiesasema Ylen Ykkösessä

C - televisiotoimittaja Häme-Uusimaalta, nainen, YLE TV 1

D - televisiotoimittaja Helsingistä, mies, esimiesasema YLE TV 1:ssä

E - televisiotoimittaja Helsingistä, mies, YLE TV 2

F - televisiotoimttaja Etelä-Suomesta, mies, YLE TV 2

G - radiotoimittaja Helsingistä, mies, Radio Suomi

H -freelancertoimittaja, mies Etelä-Suomesta, työn painopiste Radio Suomessa ja TV 1:ssä

I - radiotoimittaja Pohjois-Suomesta, mies, Radio Suomi/ maakuntaradio

J - radiotoimittaja Savo-Kainuusta, mies, esimiesasema kaupallisessa paikallisradiossa

Varalla:

K - televisiotoimittaja Helsingistä, mies, YLE TV 1

L - radiotoimittaja Helsingistä, mies, Radio Suomi

M - radiotoimittaja Pohjois-Suomesta, mies, Radio Suomi/ maakuntaradio

N - radiotoimittaja Keski-Suomesta, mies,  esimiesasema Radio Suomessa

Olen viime vuosina tutustuessani töitteni kautta opettaja-toimittajiin alustavasti kysynyt mahdollisuudesta haastatella heitä tutkielmaani varten. Vastaanotto on ollut kauttaaltaan myönteistä ja kannustavaa, vaikka sieltä täältä onkin kuulunut kommentteja tyyliin yleensä en kyllä kyselykuponkeja täyttele, mutta ehkä nyt.... Ylipäätänsä haastattelu-urakka eri puolilla Suomea toteutettuna tuntui kovalta haasteelta, mutta paineita helpotti se, että kohdejoukon jäsenet ovat oppineet hyviksi puhujiksi työnsä kautta. Voisin sen vuoksi "mennä suoraan asiaan", eikä aikaa kuluisi verryttelykysymyksiin. Ne vievat oman aikansa, mutta ovat Grönforsin (1985, 107) mielestä tarpellisia luotaessa myönteistä haastatteluilmapiiriä ja pyrittäessä poistamaan haastattelun aiheuttamia jännitystiloja. Tässä tilanteessa en kuitenkaan uskonut löytyvän suurta poistettavaa jännitystä. Samoin etukäteen ajattelin, että nauhurin käyttö sopii kaikille kohdejoukon jäsenille, koska se tai ainakin mikrofoni on jokaiselle lähes päivittäinen työväline. Journalistit sitä paitsi tietävät, että nauhurin käyttö haastattelussa on normaalin käytännön mukaista ja teknisistä syistä itsestäänselvyys - se on muistiinpanoväline, joka on verrattavissa kynään ja lehtiöön (Vuortama 1984, 92). Keneltäkään en kuitenkaan aikonut salata keskustelun taltiointia, jotta peli säilyisi reiluna puolin ja toisin.

3.5  Tutkimusongelmista haastatteluun

Laadittaessa teemehaastattelun haastattelurunkoa ei ole tarkoitus laatia yksityiskohtaista kysymysluetteloa vaan teema-alue luettelo. Tällöin teema-alueet edustavat edellä mainittuja teoreettisten pääkäsitteiden spesifioituja alakäsitteitä tai -luokkia. Ne ovat siis suhteellisen pelkistettyjä, iskusanamaisia luetteloita, joihin haastattelukysymykset varsinaisesti kohdistuvat. Haastattelutilanteessa teema-alueet ovat haastattelijan muistilistana ja tarpeellisena keskustelua ohjaavana kiintopisteenä. Sekä tutkittava että tutkija operaationaalistavat teema-alueita haastattelutilanteessa. Se, miten kukin ilmiö kokretisoituu tutkittavan maailmassa ja ajatuksissa, riippuu juuri tutkittavasta ja hänen elämäntilanteestaan. Tutkijan valitsemien teema-alueiden tulee olla niin väljiä, että se moninainen rikkaus, mikä tutkittavaan ilmiöön yleensä todellisuudessa sisältyy, myös mahdollisimman hyvin paljastuu. (Hirsjärvi, 1988, 41-42)

KUVIO 1. Teema-alueet tutkimuskokonaisuudessa

Yhdestä teemasta viriää yleensä useita kysymyksiä. Vastaavasti yksi laaja kysymys voi tähdätä samanaikaisesti useamman teeman rekisteröintiin tai kartoitukseen. Teema-alueiden pohjalata haastattelija voi jatkaa ja syventää keskustelua niin pitkälle kuin tutkimusintressit edellyttävät ja haastateltavan edellytykset ja kiinnostus sallivat. Tämän tutkielman tavoitteena on saada laadullista tietoa opettajien uranvalintamotiiveista sekä eroista ja yhtäläisyyksistä, jotka ovat tyypillisiä opettajien ja toimittajien ammateissa. Seuraavassa hieman lähempää tarkastelua oman tutkimukseni haastattelurungosta, joka siis kokonaisuutena on nähtävissä liitteessa 4:

1. Miksi opettajasta on tullut toimittaja?

Radio- ja televisiotoimittajina työskenteleviä luokanopettajia haastattelemalla pyrin selvittämään niitä syitä ja uravaiheita, jotka ovat johtaneet alan vaihtamiseen. Pyrin luokittelemaan sisältöjä ja tavoitteita teoriaosassa esiintyvien uranvalintamotiivien mukaisesti. Lisäksi sivuan Konttisen ym.(1984, 38-39) tutkimusta, joka käsitteli hyvän opettajan ominaisuuksia. Tämän ensimmäisen pääongelman olen jakanut kahteen alaongelmaan:

     - miten opettaja kokee työnsä toimittajana?

     - miten hän vertaa tämän päivän opettajan ja toimittajan työn vaatimuksia ja  

       työolosuhteita?

2. Millaiset valmiudet luokanopettajakoulutus antaa sähköisissä viestimissä  

    työskenteleville toimittajille?

Tässä tavoitteena on selvittää ammattien välisiä yhtäläisyyksiä, opettajakoulutuksen hyödyllisyyttä toimittajalle ja hänen työympäristölleen. Lisäksi pyrin käsittelemään, onko taloudellisella lamalla ollut voimakkaampi vaikutus opettajan kuin toimittajan työhön.

3. Millainen merkitys työllä ylipäänsä on toimittajana työskentelevälle opettajalle?
Tähän pääongelmaan liittyviä kysymyksiä on käsitelty luvussa 2.1. Olen pyrkinyt hyötymään erityisesti Kahnin ja Wienerin teoriasta, joka käsittelee inhimillistä työhön suhtautumista.  Olen jakanut pääongelman alaongelmiksi seuraavasti:

     - haluaako opettaja olla myös toimittajana kasvattaja?

     - miten merkittävällä sijalla työ on toimittajana työskentelevän opettajan elämässä?

     - onko mahdollista, että toimittaja vielä palaa opettajan työhön?

4  RADIO- TAI TELEVISITOIMITTAJINA TYÖSKETELEVIEN 

    LUOKANOPETTAJIEN URANVALINTAMOTIIVIT

Tilaisuus ensimmäisten haastattelujen tekemiseen avautui hieman ennakoitua aikaisemmin. Kaksi kohdejoukon jäsentä sattui olemaan työmatkalla Kajaanissa siinä vaiheessa, kun viimeistelin tutkimukseni teoriaosaa. Matkustuskustannusten säästämiseksi käytin epäröimättä tilaisuutta hyväkseni ja pyysin heidät puhelimitse luokseni työpäivän jälkeen. Kumpaakaan näistä kahdesta toimittajasta en tuntenut etukäteen, joten heitä en ollut siis rekrytoinut ennen tämänkertaista yhteydenottoani tähän tutkimukseen. Silti he olivat mukana alkuperäisellä kymmenen henkilön listalla. Molemmat suostuivat empimättä haastatteluun ja heidän kiinnostuksensa olla tekemässä aiheesta hyvää tutkimusta lämmitti mieltäni. Itse hieman epäröin etukäteen samalle illalle osuneiden tapaamisten tiiviiden aikataulujen mahdollisesti aikaan saamaa häiriötä, mutta pelkoni oli turha. Jälkimmäinen haastateltava myöhästyi tapaamisesta tunnilla töittensä vuoksi, joten osin onnenkin ansiosta aika riitti hyvin molempiin keskusteluihin. Ennen seuraavia puhelinsoittoja viimeistelin työni viitekehyksen niiltä osin, kun se oli mahdollista ennen lopullista oikolukua. 

Seuraavien haastattelujen teko ajoittui kahden viikon päähän. Olin menossa neljännen kummilapseni ristiäisiin Etelä-Suomeen. Ajattelin yhdistää tähän matkaan myös haastattelujen tekoa. Varasin kaksi arkipäivää tutkimuksille ennen viikonloppua ja ryhdyin sopimaan tapaamisia etukäteen puhelimitse. Jälleen onni näytti suosivan minua erittäin hyvin, sillä sain sovittua viikkoa ennen määräaikaa loput kahdeksan haastattelua noille päiville. Enää haastattelujen ruuhkautuminen ei pelottanut, koska nyt tutkimuksen teoriaosa oli kutakuinkin valmis ja haastattelurunko lopullinen. Taaskaan kukaan ei kieltäytynyt haastattelusta. Minulle jäi jopa pelivaraa siten, että jo matkalla etelään oli mahdollista pysähtyä pääkaupunkiseudun ulkopuolella kohdejoukon jäsenten luokse maantieteellisessä valossa kronologisesti ilman edestakaista matkustelua. Aivan täydellisenä onni ei säilynyt loppuun asti, sillä yksi toimittaja joutui lastenhoitosyistä perumaan tapaamisemme. Sovimme kuitenkin, että asiaan palataan vielä myöhenmmin. Tämän lisäksi toinen toimittaja oli unohtanut, että hän oli lupautunut tulemaan haastattelun vuoksi espoolaiseen kahvilaan perjantaina klo 18.00. Mutta viikonlopun ruokaostosten johdosta hän kuitenkin sattui saapumaan tähän ostoskeskukseen iltakuudelta ja minut nähdessään muisti sen, mitä oli sovittu. Niin sekin haastattelu tehtiin sovittuna aikana! 

Tämän matkan jälkeen minulla oli valmiina yhdeksän haastattelua. Tapaamisen valitellen perunut toimittaja tuntui sen verran innokkaalta osallistumaan tutkimukseen, että en suostunut pudottamaan häntä listalta pois. En senkään jälkeen, kun minun piti lähteä työmatkalle pohjoiseen - samaan kaupunkiin, jossa asuu yksi listani varahenkilöistä. Haastateltuani hänet olin tavannut keskimäärin tunnin kestäneiden kohtaamisten kautta kymmenen radio- tai televisiotoimittajana työskentelevää luokanopettajaa. Tosin samalla oli selvinnyt se, että kahden henkilön tutkinto ei ole vielä täysin valmis. Yhdeltä on viimeistelemättä kuvaamataidon perusopinnot ja toiselta pro gradu-työ. Vaikka he vielä kuuluvat toimittajina siihen joukkoon, jolla "ei ole koulutusta", niin silti elämänkaarta ajatellen he ovat hyvin vahvasti kohdejoukkooni sopivia henkilöitä. Jo saavuttamani kymmenen toimittajan määrästä huolimatta otin vielä myöhemmin mukaan sen toimittajan, jonka kanssa tapaaminen aiemmin peruuntui. Hänen vuoksensa en kuitenkaan enää tehnyt pitkää tutkimusmatkaa, vaan haastattelu nauhoituksineen toteutettiin puhelimen välityksellä. Joten lopullinen kohdejoukkoni on yhtä suurempi kuin etukäteen ajattelin. Lisäys korvatkoon sitä, että kaksi luokanopettajaa saa siis todistuksensa vasta myöhemmin ja sitä, että yhtä haastattelua en toteuttanut kasvotusten.

Etukäteen vaalimani luottamus siihen, että haastattelujen sujuvuus ei tuota ongelmia säilyi ja toteutui toivomallani tavalla. Samoin kohdejoukon innostus tämän tutkimuksen toteuttamiseen ja tutkimuksessa henkilökohtaisesti mukana olemiseen kesti hyvänä loppuun asti. Vaikka journalistit ovat yleensä työllistettyjä ja kiireisen oloisia kansalaisia, ei tämä näkynyt tapaamisissamme. Neljä haastattelua tehtiin toimittajien työpaikalla kesken työpäivän. Kaksi em. tapaamista järjestyi kotiini työpäivän jälkeen. Yhden lomalaisen tapasin hänen kotioloissaan ja vapaapäiväläisen, työpäiväänsä aloitelleen ja työpäivänsä päättäneen henkilön kahvilatyyppisissä olosuhteissa. Keskimäärin tapaamiset kestivät siis yhden tunnin, jona aikana nauhamateriaalia kertyi 25-50 minuuttia.

4.1  Miten luokanopettajan tie on vienyt  toimittajaksi radioon tai televisioon?

Luokanopettajien siirtymiseen radio- tai televisiotoimittajaksi ei yleensä liity oma-aloitteinen hakeutuminen toiseen työhön eikä yht´äkkinen päätös vaihtaa alaa. Jokainen haastattelemistani henkilöistä on aloittanut journalistiikan palvelemisen osa- tai määräaikaistöillä ilman suoraa vakinaistamista uuteen työpaikkaan. Jos hakeutuminen onkin joissain tapauksissa ollut omatoimista, kyseessä ei kuitenkaan ole ollut päätoimisen työn vaan ainoastaan sivutoimen etsintä ennen opettajaksi valmistumista. Kenelläkään ei ole ollut hankittuna eikä käynnissä tiedotusopin tai journalistiikan koulutusta ennen ensimmäisten juttujen julkaisemista. Vain vähemmistö kohdejoukosta sanoo suunnitelleensa toimittajan töitä lapsuudessa tai nuoruudessa. Lähimmäksi tässä pääsevät urheilutoimittajan ja radiokuuluttajan työstä unelmoineet henkilöt. Muut ovat muistelleet enemmän tai vähemmän vakavissaan ajatelleensa esim. kauppamiehen tai lääkärin ammatteja. Näissä pienen ihmisen haavekuvissa näkyy yhtymäkohtia Ginzbergin (1963, 36, 105-107, 186-187, 190) ammatinvalinnan kehityksen teorian fantasiavaiheeseen.             Urheilutoimittajan, radiokuuluttajan, lääkärin ja kauppamiehen ammateissa tulee esille pyrkimys jännittäviin ja suuremmoisiin tehtäviin. Myös Superin (1970, 136) ammatillisen kehityksen teorian kasvun vaiheeseen kuuluu se, että fantasiat dominoivat ammattikuvia.  Seuraavassa käyn läpi lyhyesti jokaisen tutkimukseen osallistuneen toimittajan kohdalta sen elämän käännekohdan, jolloin otettiin merkittävin askel suuntautumisessa tiedonvälittäjän uralle. Lisätietoja kustakin henkilöstä on liitteessä 6.

Kohdejoukkoon kuuluvien henkilöiden uranvalintaa ovat ohjanneet työssä avautuneet mahdollisuudet; on tullut tilaisuus tutustua toimittajan töihin, jotka pian ovat osoittautuneet mielekkääksi vaihtoehdoksi koulutusta vastaavalle ammatille. Näillä toimittajilla vakavampi suuntautuminen journalismiin on tapahtunut ikävuosien 18-30 välillä. Superin (1970, 136-140) mukaan noina aikoina eletään kolmeen osaan jakautuvaa tutkimisvaihetta tai alkanutta ammattiin asettumisen vaihetta. Tutkimisvaiheen siirtymävaihella (18-21v.) tarkoitetaan siirtymistä koulusta töihin tai toiseen ammatilliseen kouluun. Ammatillisen kokeilun vaiheessa (22-24v.) sijoitutaan ammattiin tai mikäli valinta ei tuota tyydytystä, niin jatketaan uuden etsimistä. Edelleen ammattiin asettumisen vaiheessa (25-44v.) puhutaan kokeilusta ja vakiintumisesta. Seuraavavissa tarinoissa löytyy joitakin yhtymäkohtia näihin teorioihin, mutta täysin kaavamaisista elämänkaarista ei mielestäni tutkimukseen osallistuneiden henkilöiden kohdalla ole kyse.  Haastattelemistani 11 henkilöstä viisi on saanut ensikosketuksensa alalle lehtitoimittajana. Heistä yhden alanvaihto sähköisiin viestimiin on tapahtunut selkeästi tietyssä hetkessä. Muilla neljällä on takanaan aikoja, jolloin he ovat avustaneet samanaikaisesti sekä lehtiä että radiota/televisiota.  

Toimittaja A lähti opiskelemaan Helsinkiin luokanopettajaksi, koska hän piti sitä itselleen sopivana ammattina. Hän erikoistui äidinkieleen, musiikkiin ja suulliseen esitykseen, koska tunsi kaipaavansa lisäoppia juuri näissä aineissa. Lisäksi A suoritti approbaturin puheviestinnässä Helsingin yliopistossa. A sanoo, että tieto hänen olemassaolostaan kiiri kouluttajien kautta Yleisradion ammattiopistoon, josta hän sai kutsun koekuvauksiin. Vähitellen opintojen lomassa hän alkoi tehdä nuortenohjelmia radioon. Jonkun ajan kuluttua mukaan tulivat television nuortenohjelmat, toimiminen äänenä tv-mainoksissa  ja lasten televisiolähetysten toimittaminen. Myöhemmin hän suoritti työsssäolon ohessa taidekasvatuksen kandidaatin tutkinnon, mutta jo aiemmin saatuaan luokanopettajaopinnot kutakuinkin valmiiksi A ryhtyi tosissaan pohtimaan asemaansa työmarkkinoilla:

    Yks vuos vaan tuli tää tilanne vastaan, että "mikäs tässä nyt oikein on päätehtävä tai 

    -ammatti?". All right, tää on nyt se ajopuuteoria; että kun tästä nyt näyttää tulevan niin

    paljon liksaa ettei opettajana tienata koskaan näin hyvin, niin antaapas olla ja

    katotaanpas miten pitkälle sitten riittää kykyjä. Ja vuonna 1982 mä sitten ensimmäisen
    kerran itse hakeuduin aktiivisesti alueradion palvelukseen.

Toimittaja B haaveili alunperin muusta kuin opettajakoulutuksesta. Hän ei kuitenkaan saanut paikkaa ja päätyi ensiksi yhden vuoden ajaksi opiskelemaan matematiikkaa. Sitten B siirtyi Helsingissä opettajakoulutukseen, jota hän piti ponnahduslautana muiden alojen tuleville opinnoille. Erikoistumisaineikseen B valitsi matematiikan, biologian ja musiikin. Seuraavan kesän aikana B toimi radiotoimituksessa kesäsihteerinä, mihin tehtävään hän pyrki vuoden kuluttua uudelleen. Tuolloin toimituksen vihjeestä B kuitenkin muutti suunnitelmiaan ja päätyi hakemaan kesätoimittajan paikkaa. Sen B sai viihdetoimituksesta, jota hän avusti seuraavana talvena sivutoimisesti ja kesällä taas päätoimisesti. Tuon jälkeen alkoi olla aika tarkemman uranvalinnan tekemiselle: 

     Sitten, kun mä jotenkin ajattelin, että jos jotenkin hyödyntäsin tätä koulutusta. Mä en 

     ollut ottanut mun papereitani ulos OKL:sta vielä. Sitten mä hakeuduin tonne 

     Kouluradioon ja olin siellä pari vuotta määräaikaisessa työsuhteessa, kunnes siellä tuli

     virka auki ja sen mä sitten sain. Siinä vaiheessa mä sitten oikeastaan otin paperinikin

     ulos. 

Toimittaja C opiskeli Turussa, koska hän halusi muuttaa kaupunkiin henkilökohtaisista syistä. Opettajankoulutuslaitokseen hän meni siksi, ettei päässyt oikeustieteelliseen tiedekuntaan eikä kauppakorkeakouluun. C erikoistui maantietoon, biologiaan ja musiikkiin. OKL:n lisäksi hän suoritti kaupungissa myöhemmin humanististen tieteiden kandidaatin tutkinnon. Kahtena ensimmäisenä kesänä C työskenteli  paikallisen sanomalehden puhelinkeskuksessa ja kolmantena saman talon ilmoituskonttorissa. Valmistuttuaan C toimi opettajana yhden lukuvuoden yläasteella, kunnes:

    Sitten mä tulin maksamaan mun kesätyöpaikkani lehden tilausmaksua ja sitten ne sano, 

    että "voi voi, kun on ollut ikävä, että eks sä tulisi meille takaisin töihin, että ne tarttis 

    tuolla ilmotuksissa ihmisen!". Mä olin jo siinä vaiheessa ihan varma, että mä en 

    opettajaksi jää. Menin sitten ja olin muutaman viikon ilmoituskonttorissa ja sain

    parempaa palkkaa kuin opettajana. Sitten  tarjoutui paikka mainososastolta ja menin 

    sinne copywrighteriksi -  tein mainostekstejä muutaman kuukauden. Ja sitten taas

    kysyttiin, että haluaisinks mä tulla uutistoimitukseen töihin, että he tarttis kotimaan 

    sivuilla toimittajaa. Sit mä menin sinne,  sit jäin sille tielle, sain vähitellen vakituisen

    paikan, liityin liittoon ja minusta tuli toimittaja vähitellen.

Toimittaja D valmistui kansakoulun opettajaksi Jyväskylästä. Vakavasti hän ei  alalle sano pyrkineensä; ehkä vanhempien toimiminen ammatissa on toiminut suunnannäyttäjänä. Opiskeluaikanaan D oli aktiivisesti mukana ylioppilaskunnassa, josta hän toimitti tiedotteita silloin tällöin paikalliseen sanomalehteen. Siellä työskennelleet sukulaiset pyysivät jälkimmäisen opiskelukevään aikana, että D osallistuisi muutenkin toimituksen työskentelyyn. Tämän seurauksena alkoivat freelancertyöt ja valmistuttuaan hän sai paikan kesätoimittajana. Samalla D kuitenkin jatkoi opiskelua perehtyen työn lomassa kasvatusoppiin, psykologiaan, kehityspsykologiaan ja sosiologiaan:

   Mutta huomasin sitten, kun olin ollut puolitoista kuukautta siellä lehdessä

   kesätoimittajana, että ne kysyivät että "jäätkö sä vakituiseksi, syksyllä on pakko

   saada yks vakanssi lisää?". Sille tielleni jäin! Ajattelin, että luen sitten ne muutkin 

   hommat valmiiksi, mutta aika vaikea oli työn ohella, varsinkin kun silloin ei

   tunnettu tällaisia seitsemän ja puolen tunnin työaikoja. Se oli aika täyspäivästä

   hommaa!

Toimittaja E on toiminut pisimpään kohdejoukon jäsenistä opettajan työssä. Sen hän valitsi, kun ei harjoittelukokemuksen puuttumisen vuoksi päässyt kauppakorkeakouluun. E valmistui Helsingistä, toimi opettajana kotiseuduillaan kuusi vuotta ja siirtyi sen jälkeen pääkaupunkiseudulle järjestötehtäviin kolmeksi ja puoleksi vuodeksi. Hän palasi opettajaksi vielä 11 vuoden ajaksi ennen alalta pois siirtymistä. Järjestötehtävien aikana E aloitti lehtiavustajan työt ja pari vuotta myöhemmin häntä pyydettiin tekemään lyhyitä ohjelmia radioon. Seuraavien vuosien aikana opettajan töiden ohella sivutoimisen toimittajan toimenkuva laajeni. Koulutusta lisättiin työpaikan puolesta pieninä annoksina ja  urakehitys alkoi vääjäämättä johtaa pysyvästi kohti sähköisiä tiedotusvälineitä:

   Olin kesätoimittajana kolme vuotta, joiden jälkeen työkaverin loukkaantuminen johti

   puolen vuoden sijaisuuteen radiossa. Tuolloin hoidin viimeistä, risaista vuottani 

   opettajan töitä. Sitten jätin entisen työni kokonaan, koska mulla oli kaksi vuoden

   mittaista työsopimusta ja vakinainen sen jälkeen.

Toimittaja F kiinnostui opettajan töistä toimittuaan nuorempana yhden lukuvuoden ajan  luokka-avustajan tehtävissä. Hän opiskeli Jyväskylässä erikoistuen musiikkiin ja liikuntaan. Valmistumisensa jälkeen F työskenteli luokanopettajana kuusi vuotta yhdessä ja samassa koulussa. F on ensimmäinen tutkimuksessa mukana oleva henkilö, joka itse on ollut aktiiviosapuolena ensimmäisessä toimittajatyösuhteessa. Tämä tapahtui opiskeluaikana, joilloin hän hankkiutui avustajaksi ja pääsi myöhemmin myös kesätoimittajaksi kotiseudun alueradioon. Se jälkeen opettajanaoloaikana F palveli kilpailevaa paikallisradiota. Vähitellen toimittajan työn samanaikaisuus opettajan viran hoidon kanssa osoittautui hankalaksi tehtäväksi. F jätti opettajan viran ja päätti toistaiseksi panostaa radio- ja televisiotyöhön. Mutta hän on kuitenkin selvimmin tutkimukseen osallistujista vielä palaamassa koulutusta vastaavaan työhön:

   Kun tarjoutui vakituinen paikka ensinnäkin radiossa, niin halus kokeilla, minkälaista se

   on. Ja sitten radiosta taas vastaavasti, siellä työskennellessä, kun tarjoutui yllättävä

   mahdollisuus tulla teeveehen töihin, niin kyllä nää on ollu tämmösiä vahinkojen summia 

   nää asiat. Suunnitelmallisuutta mun mielestä siinä ei oo kovinkaan paljon oo ollut, mä

   oon ollut aina realisti elämässä. Mä odotan ja katson, mitä elämä eteen tuo. Mä en 

   kovin paljoa elä tämmösissä haavemaailmoissa, tai en elä yhtään! Mä oon koko ajan

   lähtenyt tälle retkelle sillä periaatteella, että mä palaan täält takasin. Mutta kun oli 

   nähtävissä se, että virkavapaata ei saanu.  Mähän olisin ottanut virkavapaata vaikka

   viis-kuus vuotta, mut kun sitä ei saanu kun kaks vuotta, niin silloin oli tehtävä 

   valinta! Ja silloin mä päätin, että mä kokeilen. Mun täytyy olla sen verran rohkea, jos

   mä haluun jotain kokeilla!

Vaikka toimittaja G lähetti kouluvuosinaan terveis- ja toivelevyohjelmia keskusradiosta luokkahuoneisiin, ei hän siitä huolimatta ole pitänyt toimittajan työtä haaveammattinaan. Tuo aktiivisuus johti kuitenkin siihen, että G sai pyynnön ryhtyä tekemään lähetyksiä suuremmalle kuulijakunnalle:

   Silloisen kotikuntani kotiseutuyhdistys omisti paikallisradiomme. Kotiseutuyhdistyksen 

   puheenjohtajana toimi koulumme yläasteen rehtori, jonka vaimo puolestaan työskenteli

   opinto-ohjaajanamme. Rehtori sanoi sitten minulle ja ystävälleni, että "ruvetkaa pojat 

   tekemään viikottain semmosta nuorten ohjelmaa sinne radioon!". Ja mehän innostuttiin!

   Toimittajan ammattia en missään vaiheessa ajatellut sen tarkemmin. Radio-ohjelman 

   tekeminen oli meidän discon, kun me oltiin tiskijukkina, sen meidän discon ja sen 

   imagon semmonen pönkittäjä vaan mun mielestä. Ei mulla käynyt lukiossa edes 

   mielessä, että vois toimittajaksi ruveta. Mua niinku musiikki kiinnosti, tykkäsin olla ja 

   puhua ja soittaa levyjä, mitä sitten tuki tää meidän ohjelma.    

Luokanopettajakoulutukseen G hakeutui siksi, että hän huomasi ihannoivansa tuttuja, liikunnallisia ja ulospäin suuntautuneita alan opiskelijoita. Muutettuaan koulutuksen perässä Kajaaniin G hakeutui itse sikäläiseen alueradioon ja myöhemmin saman kaupungin paikallisradioon. Opettajaopintojen aikana hänet vakinaistettiin mainittuun alueradioon. Aloitettu koulutus ei kuitenkaan jäänyt kesken; lopulta G valmistui kuuden opintovuoden jälkeen luokanopettajaksi erikoistuen erityispedagogiikkaan ja psykologiaan. 

Toimittaja H meni opiskelemaan Heinolan seminaariin, koska sisko ja hänen miehensä laativat hakupaperit ja H selvisi näin pelkällä allekirjoituksella ensimmäisestä hakuvaiheesta. Koulutuksen jälkeen hän ehti olla opettajana yhden lukukauden.  Sen aikana hänen harrastuksiinsa kuului kotikaupungin koripallojoukkueen valmentaminen. Paikallisen sanomalehden urheilutoimitus pyysi kyseisen syksyn aikana, että H soittaisi ja kertoisi heille vierasottelujen jälkeen pelitapahtumista seuraavan päivän lehtijuttua varten. Tähän H suostui, mutta samalla hän teki toimitukselle vastaehdotuksen:

    Meidän pelit alkavat niin aikaisin, että mä ehdin hyvin tulla vaikka toimitukseen

    kertomaan. Niin mä sit tulin kertomaan.  Sitten seuraavassa vaiheessa ne kysy, että

    "viittiks tehdä jutun?". Mä sanoin, että kyllä mä voin tehdä jutunkin. Joskun sitten 

    syksyn kähmässä ne kysy, että "voisiks sä tulla meille töihin vuoden alusta?" Niin mä 

    sitten tammikuun ensimmäisenä päivänä menin sinne toimitusharjoittelijan vakanssilla 

    töihin.

Toimittaa H palasi vielä opettajaksi, sen jälkeen kun hän oli ollut töissä lehdessä ja perään kaksi vuotta järjestötehtävissä. Opettajana työskentelevän puolison ehdotuksesta lomia ryhdyttiin järjestelemään samoille kuukausille. Koulussa H kuitenkin huomasi, että hänen työajastaan iso osa kuluu puhelimessa olemiseen, koska sivutoimiset toimittajan työt olivat jääneet edelleen toimenkuvaan mukaan. Vajaat kymmenen vuotta valmistumisensa jälkeen H päätyi ratkaisuun ryhtyä freelancertoimittajaksi. Alkusysäyksenä tälle oli määräaikaisuus alueradion palveluksessa.  Nykyään sähköisten viestinten palveleminen muodostaa hänen oman arvionsa mukaan 80 % vuotuisesta työstä, loppu on lehtiin kirjoittamista.

Toimittaja I oli työskennellyt valokuvaajana kotiseutulehdessä ennen opiskelujensa aloittamista. Samalla hän sai mahdollisuuden tehdä satunnaisia töitä maakuntalehteen ja alueen ei-kaupalliseen paikallisradioon. I on F.n ohella toinen kohdejoukossa mukana  oleva toimittaja, joka on itse hankkiutunut ensimmäiseen työsuhteeseensa toimituksessa ilman sieltä tullutta houkuttelua. Ennen Oulun OKL:sta I pyrki vielä televisiopuolelle kuvaajakoulutukseen, mutta ei läpäissyt valintaa. Luokanopettajaksi hän päätti kouluttautua oltuaan yhden lukuvuoden sijaisopettajana. Erikoistumisaineikseen hän valitsi kuvaamataidon ja puheviestinnän. Myös isän ja kahden veljen työskentely alalla on vaikuttanut valintaan. Opiskelujen aikana I pyrki vielä Helsingin Sanomien toimittajakoulutukseen - tuloksetta. Mutta opiskelukaupungissa kysyntä radiotyöhön alkoi kasvaa:

    OKL:ssa erikoistuin puhe- ja ilmaisukasvatukseen ja siihen yhtenä osana kuului 

    radiokurssi, jonka veti alueradion silloinen esimies. Sitten oli vielä menossa kansallinen
    radiokanavauudistus, minkä vuoksi alueradio etsi toimitukseensa uusia avustajia.

    Kouluttajan kysely kiinnosti  ja pääsin mukaan, koska mulla oli jo vähän taustaa alalle. 

    Ensin kesätoimittajaksi ja sitten oli taukoja, sillä opiskelin siihen aikaan vielä aika

    hyvin. Mutta sitten se alkoi hidastua, kun alkoi olemaan yhä pidempiä sijaisuuksia ja 

    kaikkea tämmöisiä.

I on ollut yhtäjaksoisesti jo lähes neljä vuotta määräaikaisena, mutta päätoimisena radiotoimittajana. Silti hän sai suoritettua opintonsa loppuun kaksi vuotta sitten. Päättöharjoittelun ja toimitustyön yhdistäminen aiheutti harmaita hiuksia, mutta ei sittenkään ylitsepääsemättömiä ongelmia:

    Se oli raskasta. Mutta tein päättöharjoittelun, vaikka mulla sopimus edelleen jatkui. Mä 

    olin silloin musiikkitoimittajana ja pystyin siten tekemään iltaisin ne hommat. Päivisin 

    kävin opettamassa lapsia, iltaisin tein musiikkiohjelmia ja yöt väsäsin tuntisuunnitelmia. 

    Se oli aika rankkaa. 

Toimittaja J hakutui Jyväskylän OKL:een, jossa hän on erikoistunut englantiin sekä puhe- ja ilmaisukasvatukseen. Opinnoista J piti välivuotta kahden talven jälkeen työskennellen sijaisopettajana kotikunnassaan. Heti sen jälkeen hän istui trukkikuskin penkille kesätöitä tekemään, mikä antoi tilaisuuden myös toimintansa aloittaneen paikallisradion päivittäiseen kuuntelemiseen. 

    Silloin oli jo kovasti ideoita, mitä itse pystyisi tekemään. Sitten kaverin kanssa ruvettiin

    miettimään, että ehkä me jonkinlaista ohjelmaa tarjotaan. Sitten me päästiin tekemään 

    sitä ohjelmaa ja se lähtikin menemään yllättävän hyvin. Tehtiin tällaista sketsiohjelmaa 

    ihan avustajapohjalta muistaakseni noin vuoden päivät. Sitten mä rupesin tekemään 

    kaikkia muitakin juttuja ja haastatteluja ja olin täällä lomia tuuraamassa. Sitten olin jo 

    seuraavan kesän ihan kesätoimittajana ja jäin päättöharjoittelun jälkeen

    päätoimiseksi toimittajaksi tänne.

Toimittaja M hakeutui Rovaniemelle opettajakoulutukseen, koska hänen vuotta aikaisemmin aloittanut kaverinsa teki siitä ehdotuksen. M on ollut pitkän linjan opiskelija, aktiivijäsen ylioppilaskunnassa ja tehnyt paljon erilaisia töitä opiskelun lomassa. Seitsemän vuotta opintojen aloittamisen jälkeen alueradio otti yhteyttä ylioppilaskuntaan ja ehdotti opiskelijaradiotoiminnan aloittamista kanavalla. M valittiin ehdolle tekijäkuntaan ja lyhyen koulutuksen jälkeen hän oli mukana tekemässä totta syntyneestä suunnitelmasta:

    Meitä oli muutama samanhenkinen ja me polkastiin se opiskelijaradio pystyyn. 

    Samanaikasesti mä olin yhdellä yläasteella matikan opettajana syyslukukauden, 

    puoliks yhden kaverin kanssa, ettei se ollut ihan täysaikanen, me jaettiin se kahtia.

    Mitähän siinä olis ollut? Pari kolme viikkoa oli tehty sitä ohjelmaa, niin silloin 

    toimituksesta kysyttiin, että voisinko ryhtyä tekemään heille juttuja ihan täyspäiväsesti.

    Mä sanoin, että en ennen vuodenvaihdetta, kun mulla on se matikanopettajahomma, 

    etten pysty tekemään kahta asiaa kuitenkaan. Sovittiin sitten, että palataan asiaan    

    myöhemmin. Niinpä sitten tammikuun kahdeksantena tehtiin ensimmäinen

    sopimus. Kaikenkaikkiaan mulle kertyi niitä määräaikaisia sopimuksia yhteensä

    17 ennen vakinaistamista neljän ja puolen vuoden aikana. 

4.2  Opettaja-toimittajien kokemukset työskelelystä koulussa

Tämän esitutkimukseni kohdejoukon jäsenistä ainoastaan neljä henkilöä on toiminut päätoimisesti vähintään yhdenlukuvuoden ajan opettajana ammattiin valmistumisensa jälkeen. Muilla opintoja edeltävät, opintojen aikaiset tai myöhemmät kokemukset työskentelystä koululuokassa vaihtelevat muutaman päivän sijaisuuksista lukukauden mittaisiin määräaikaisuuksiin. Yksi toimittaja on ollut epäpätevänä opettajana lukuvuoden ajan  ja  toisella toimittajalla kokemus opettamisesta rajoittuu pelkästään opintojen aikaisiin harjoittelujaksoihin. Seuraavaksi hieman tarkempi kuvaus niistä muistoista, joita toimittajilla on koulutusta vastaavista töistä.

4.2.1  Kurinpitoerimielisyydet kivenä kengässä

Keskityn aluksi heihin, jotka valmistumisensa jälkeen ovat toimineet pisimpään opettajana. Kaikki neljä sanovat pitäneensä oppilaistaan, eivätkä kokemukset heistä näytä olleen esteeksi uran jatkamiselle. Ristiriitaisia tuntemuksia sen sijaan herättivät tavat, joilla koulussa pidettiin yllä järjestystä. Koska kouluissa jotkut näyttävät suosineen kovempaa kuria ja toiset puolestaan kannattaneen vapaampaa kasvatusta, ei aina ole ollut helppoa välttää turhautumisen tunteita. Stollbergin (1972, 5) työmotiivien työprosesseissa erottuva pyrkimys turvallisuuteen järjestyksen ylläpitoon kohdistuvissa menetelmissa on aiheuttanut kolmessa opettajassa vastakkaisia tuntemuksia. Toimittaja E:

    Välitunnilla toisten opettajien aikana sai tehdä mitä hyvänsä, vaikka oli 

    sovittu yhteiset säännöt. Mä oon ollu jotenkin tällasen järjestyksen kannalla

    aina. "Kuri" on väärä sana, mutta "järjestys". Sitä, kun ite yritti sitten 

    noudattaa semmosta, mitä oli sovittu. Niin se jotenkin kiusas, kun sitten taas ne

    tuli sanomaan, että "Hei, senkin aikana mä saan tehä mitä vaan, mä saan olla 

    sisällä jos mä haluun". Kaikkee tällasta! Kuitenkin sen taas olen

    oppinut opettajavuosinani, että lapset tykkää kun niillä on selvät rajat. Niitten

    on paljon  kivempi olla, kun ne tietää, mitä voi tehdä ja mitä ei! Kuin se, että on 

    täysin vapaa, että  saa kokeilla, mitä haluaa. Sellanen on se mun filosofiani ollut tässä!
Toimittaja E esitteli tämän puolen pikkuseikkana, jonka edelle hän lyhyesti mainiten nosti koulupäivien yksitoikkoisen samankaltaisuuden työstä luopumisensa pääsyyksi. Toimittaja C puolestaan näkee omalta kohdaltaan kuripidon eri tavalla kuin toimittaja E:

    Mitä mä aina vierastin, mikä ei sopinut mulle, oli semmonen tavallaan kasvattajan   

    rooli.  Mä en koskaan tuntenut itseäni kotoisaksi kasvattajana. Sitten kun siihen vielä   

    liitty  semmosta tiettyä tiukkapiposuutta ja semmosta kyttäystä; piti kytätä jotain 

    tupakoitsijoita vessassa, niin se oli musta aina kauhean vastenmielistä. Ja samaten, mitä

    mä inhosin oli opettajanhuoneet: niis oikein kiteytyi semmonen pikkusieluisuus ja 

    omaan napaan tuijottaminen ja se, ettei nähty niinkun koulun ulkopuolelta mitään

    elämää - se häiritsi mua aivan hirveesti. 

Toimittaja H sanoo myös pitäneensä oppilaista. Erityinen suhde hänellä oli koulun 

ns. "hankaliin tapauksiin": 

   Koulussamme saattoi olla kuusi rinnakkaisluokkaa. Sit oli jokasyksynen se rutina aina, 

   kun keskimääräsesti luokassa on aina kaks-kolme sellasta oppilaasta, joita opettajat ei

   välttämättä luokalleen halua, niiden pallottelua. Mä aina syksysin sanoin, että tänne 

   vaan - ettei mitään. Mulla oli jotenkin sellanen tunne, että pärjäsin näiden kanssa. Mulla 

   sellanen utunen haave, että olisin erikoistunut tarkkailuluokan opettajaksi, mutta se nyt

   oli enemmän tälläista ajattelua vaan... Tää nyt menee itsekehun puolelle, mutta 

   havaitsin vaan kun ne keräs viimesenä vuonna sellasen nimiluettelon - et ne halus,

   että mä olisin  jatkanut sen luokan kanssa  - kun mulla meni vähän muiden opettajien

   kanssa sukset ristiin. Et se vauhditti mun ratkasua, et mä pärjäsin omasta mielestäni 

   lasten kanssa hyvin, mutta niiden muiden opettajien kanssa tahto tulla niinku pientä 

   kahnausta. Mulla oli vähän erilainen asenne siihen, että jos mä totesin, että nyt on

   uskonnon kirja loppuun luettu keväällä, niin sitten lähettiin pelaamaan pesäpalloa ulos.

   Ja siit tahto tulla pyyhkeitä! Mun mielestä taas se oli  palkkio hyvin tehdystä työstä

   sille luokalle eikä niinkään siitä, että mä olisin lusmuillu siinä omassa työssäni. Mä 

   koin, että mulla oli vähän erilaiset metodit. Mut kuitenkin nää vanhemmat olis

   halunneet, että mä olisin jatkanut... Et ehkä mun oma vika oli se, että mä niinku 

   lähdin niiden opettajien kans, nuori kun olin, niin kanssakäymiseen. Ja sitten 

   niinkun näitä omia viisauksiani perusteleen. Mua saatto tulla kollegat vastaan 

   käytävällä, ja niillä oli tapana käydä koulun pommisuojassa kesken päivää 

   ottamassa tuonne yläkertaan yhteyttä. Ja ne tuli vihjaan, että se voisi olla 

   mullekin hyväksi, kun ne näki, että mä saatan jonkun vitsinkin kertoo joskus, että se

   ei oikein sovellu tähän kuvioon. Mä koitin sitten selittää, että mulla on niin hyvät välit,

   et mä voin hoitaa ne tässä kävellessä, ettei tartte mennä johonkin tiettyyn paikkaan. 

Toimittaja F:n päällimmäiset kokemukset koulusta ovat paljon kokonaisvaltaisempia kuin kolmella juuri esiintyneellä kolleegallaan. Stollbergin (emt. 5) teoriaa mukaellen F:n motivaatio kohdistuu työhön yleisesti ja ilmenee asennoitumisessa tehtäviin ja yhteiskuntaan. Hän ei moiti niitä työolosuhteita eli koulua, josta hän on siirtynyt toistaiseksi toimittajan työhön. Eikä alan vaihtaminen ollut F:lle mitenkään pakollista, sillä hänellä oli opettajana vakituinen virkasuhde. F kokeekin edelleen vahvasti vetoa opettajan työhön: 

    Mä niin voimakkaasti tykkään lasten kanssa työskennellä. Mä oon muutenkin tossa 

    urheiluseuratoiminnassa, että mä pyörin näitten kanssa jatkuvasti. Mä koen sen omaksi 

    työkseni sen opettajan työn; et mä en oo sillä tavalla niinku yksipuolisesti kasvattaja,  

    jos näin sanois  vaan mä näen sen tämmösenä ryhmätyönä. Mä näen sen fiilisasiana   

    hirveen voimakkassti: että sekä opettajalla että oppilailla vois olla myöskin hauskaa   

    yhdessä. Kun siinä samalla opitaan ja nähdään elämästäkin jotain. 

4.2.2  Vähän kokemusta koulusta - paljon huolta sen asemasta

Esitutkimuksen kohdejoukosta ne toimittajat, joilta puuttuu pitempiaikainen opettajakokemus puhuvat koulutusta vastaavasta työstä enimmäkseen yleisellä tasolla. Heillä puheitten painopiste on siinä, miten opetustyötä nykyään arvostetaan. Omat kokemukset vähäisistä ajasta opettajana jäävät taka-alalle. Varsin tarkkaan alan koulutuksen saaneet henkilöt ovat panneet merkille yleisen mielipiteen kääntymisen opettajia vastaan. Toimittaja D kiteyttää mielipiteet aika osuvasti sanoessaan opettajien joutuneen myrskyyn ja mankelin keskelle. Hän jatkaa sanomalla koulun kokeneen armeijan tavoin pudottautumisen alas korkealta jalustalta, jossa nämä yhteiskunnalliset auktoriteetit tähän saakka ovat olleet. Muiden kommenteissa päivitellään runsaasti sitä, kuinka opettajat jaksavat nykyisessä tilanteessa, jossa vaatimuspaineet kasvavat esimerkiksi yleisönosastokirjoitusten kautta. Resurssit pienenevät ja luokkakoot suurenevat koko ajan. Oppilasaines on entistä heterogeenisempää. Tukiopetukseen ei ole varoja kuten aiemmin. Perheet tarvitsevat nykyisen hajanaisuutensa vuoksi opettajaa enemmän kuin ennen. Ja tätä vastuullista työtä on tehtävä pienellä peruspalkalla. Tämä on varsin lähellä Tietzen & Gynterin  & Schäublen (Julkunen 1987, 37-39) työn humanisointiin liittyviä työoloihin ja ympäristöön kohdistuvia uudistuksia sekä työn sisällön uudistamista. Mainittujen havaintojen lisäksi toimittajat ovat huomanneet opettajien kesäloman pituuden  kismittävän kansalaisia. Lisäksi ne kurssikaverit, jotka opiskeluaikana olivat idealisteja, eivät sittenkään ole pystyneet työssään "parantamaan maailmaa". Joten muutosta parempaan saadaan odotella vielä pitkään. Toimittaja G muistuttaa kuitenkin siitä, että keskusteltaessa esim. opiskelukavereiden kanssa koulumaailmaan liittyvistä asioista, pitää kommentteja tarkastella aina silläkin siivilällä, kuka mielipiteitä lausuu. Ihmiset ja kokemukset ovat aina hieman erilaisia. Toimittaja G sanoo poikien valmistuttuaan todenneen, että pakko tähän rinnalle on kehittää jotain muuta, menee pian junnaamiseksi. Samoin toimittaja H kertoo mieskolleegoiden todenneen hänelle: Helvetin hyvä, että älysit lähteä muihin töihin, on tää mennyt välillä niin hulluksi ja raskaaksi tää opettajan työ. Lapsissa näkyy työttömyys, avioerot ja lisääntyneen alkoholin käytön seuraukset.

Mutta toimittajilla on myös myönteisiä viestejä ja käsityksiä koulumaailmasta. Ne painottuvat lähinnä siihen, että opettajiksi on löytynyt sellaisiakin henkilöitä, jotka viihtyvät ja jaksavat työssään. Muutamat haastattelemistani toimittajista kysymättä sanoivat suoraan ihailevansa tämän päivän opettajia. Monelle koulumaailman tapahtumien seuraaminen on ajankohtaista koulutuksen ja nykyisen työn lisäksi omien lasten tai lastenlasten kautta. Kohdejoukko ei juurikaan nykyään puhu kesälomasta opettajan työhön houkuttelevana tekijänä. Mutta toki sen pituutta vertaillaan eri ammattien välillä. Tästä ja muista kahteen ammattiin liittyvien piirteiden vertailusta tarkemmin seuraavassa luvussa.

4.3  Palkka ja lomaoikeus - työolosuhdevertailun kuumimmat kysymykset?

Yleisesti voisi kuvitella, että opettaja siirtyy toimittajaksi rahan vuoksi ja on tyytyväinen tekemäänsä valintaan. Tämän tutkimuksen tähän astinen raportointi (ks. luku 4.1) näyttäisi tukevan esitettyä ajatusta. Varsinkin, kun em. toimittajien A ja C lisäksi E sanoo, että nuorempana raha oli tärkeässä asemassa, kun sitä silloin tarvittiin perheen ja kodin perustamisessa. Mutta aivan pelkästään rahakysymys ei uranvaihto ole, ei ainakaan uralla pysymiskysymys. Toimittajat C ja D muistuttavat siitä, että kumpikaan ammatti ei ole yhteiskunnan palkkapyramidin kärjessä. Lisäksi D painottaa sitä, että toimittajan peruspalkan päälle tuleva lisä on yleensä ansaittu korvaus epäinhimillisestä työajasta. Esimiesasemassa toimiva D sanoo vielä, että haitari toimittajan palkoissa on suurempi kuin opettajasektorilla. C:n mielestä toimittaja voi opettajaa helpommin vaikuttaa palkkansa suuruuteen. E ja I muistuttavat taas toimittajiin kohdistuvasta työaikapaineesta: koko ajan on oltava valppaana ja tehtävä töitä omalla ajalla. Jos he tällä perusteella laskevat tuntipalkkansa, niin siinä tapauksessa opettaja tekee lopulta heidän mielestään paremman tilin. Toimittaja C realisoi tilannetta arvioimalla, että ainakin johtavassa asemassa oleva tai vuosia töitä tehnyt opettaja ansaitsee enemmän rahaa kuin aloitteleva toimittaja. Kohdejoukosta J sanoo, että hän on neuvotellut työnantajansa kanssa palkan, joka ei ole aivan liiton taulukkojen mukainen. J ei näin näe suurta omakohtaista eroa opettajan ja toimittajan palkkauksessa.

Varmistin vielä epäilystäni siitä, että joku muu kuin raha ratkaisee esittämällä tutkittaville seuraavanlaatuisen kysymyksen: Jos jostain esim. lotosta tulisi niin paljon rahaa, että rahan hankkimiseksi ei tarvitsisi käydä töissä, niin jättäisitkö toimittajan työt?. Kaikilla ammattinsa harjoittaminen on vastausten mukaan niin merkittävä osa elämää, että suuria muutoksia ei tapahtuisi. Kukaan ei jättäisi työtä kokonaan, neljä jatkaisi vapaana toimittajana, yksihän on sellainen jo entuudestaan, ja loput nykyiseen malliin mitään muuttamatta. 

Osalle toimittajaksi ryhtyneistä opettajista on tehnyt aluksi kipeää luopua pitkistä kesälomista. I on vieläkin kiinnostunut toisenlaisista kesäkuukausista; hän sanoo radiotyössä kärsivänsä kesälomaedun kaventumisesta. J puhuu yleisellä tasolla kaihoisasti opettajan runsaasta vapaa-ajasta.  Esimiesasemassa työskentelevälle A:lle sen sijaan on käynyt paremmin, hänen lomaoikeutensa hipoo pitkän uran vuoksi  opettajan lomien määrää:

    Vasta monien vuosien jälkeen nykyisen työn ja työnantajan lomaedut alkaa olla lähellä 

    sitä, mitä opettajilla on. Seitsemän viikon loma minullakin. Se ei enää kauaksi jää siitä.
Vapaana toimittajana työskentelevä H sanoo suoraan, että hänellä lomaa on vuoden aikana enemmän yksittäisinä päivinä laskettuna kuin opettajalla. Pitkiin lomiin ei juurikaan ole mahdollisuutta, mutta niitä H ei edes tunnusta kaipaavansa. Muutama päivä työtä ja muutama vapaata sopii hänelle: 

     Kerran tehtiin toimittajayhdistyksen kanssa matka Ateenaan. Niin tuota, mä oon 

     sellanen matkustaja, et kun mä oon kaks-kolme päivää jossain paikassa, niin mä

     aattelen, et "tää on nähty, että täältä joutas jo pois". 

Toimittaja E ei ole pitkän opettajauransa aikana pitänyt kuin yhden säädetyn mittaisen kesäloman. Aina on ollut tarjolla jotain työtä ajan kuluksi. Toimittajana E näkee pitkän loman jopa uhkana ajan tasalla pysymisessä:

    Joskus pääsen lomilla töistä eroon jopa niin perusteellisesti, että oikeastaan kiusaa, eli 

    kun en ole sattunut näkeeen lehtiä viikkoon! Silloin tässä ammatissa jää hirveesti 

    jälkeen, täs pitäs aina olla ajan hermolla. Sen takia mä en halua pitää viittä viikkoa 

    perättäin lomaa; mähän voin lopettaa samantien koko homman, mä putoon täysin

    kärryiltä. Eikä siihen riitä se, että sais lukee lehet jälkikäteen. 

Toimittajat F ja G pitävät periaatteessa kiehtovana ajatusta pitkästä lomasta, mutta ajatus jää taka-alalle nykyisen työn tarjotessa mahdollisuuksia säännöllisen epäsäännöllisesti muutaman  päivän  vapaisiin  pitkien  työputkien  perään.  Toimittaja B sanoo suoraan, että opettajan lomaedut ovat paremmat kuin toimittajalla. Toimittaja C näkee lomista huolimatta koulujen tarjoaman työajan yksipuolisen samankaltaisena, hänelle sopivat tiedotusvälineiden vaihtelevat vaatimukset.     

Nostin nämä kaksi sekundääristä työn ominaisuutta (opettajan huono palkka ja pitkä kesäloma) tarkastelulistan kärkeen, koska väitän niiden olevan kärkisijalla tutkimusaihettani koskevissa yleisissä keskusteluissa. Varsinaista teoreettista tukea en lomaoikeuden ylösnostamiselle löydä, sillä esittelemieni pro gradu -töiden mukaan opettajan uranvalinnalle tärkein syy on mahdollisuus työskentelyyn lasten ja nuorten keskuudessa. Kesäloman kestoa ei mainita tulosten kärkipäässä. Mutta raha sen sijaan on kärkipäässä, kun Huotari & Remes (1991, 58) luettelevat syitä opettajien alan vaihtoon.

4.3.1  Toimittaja joutuu työssään koville, mutta vähällä ei pääse opettajakaan

Tarkastelen erikseen tuonnempana työn asemaa kohdejoukkkoon kuuluvien henkilöiden elämässä. Nyt kuitenkin lyhyt vertailu siitä, kuinka toimittajat näkevät työn ja vapaa-ajan välisen suhteen erot kahden ammatin välillä. Tässä yhteydessä on syytä muistuttaa siitä, että yleensä toimittajien työaika voi olla ja onkin paljon heterogeenisempi kuin opettajilla. Tutkimusjoukosta A, B, D, I, J ja M tekevät nykyisin pääsääntöisesti töitä arkisin ja silloinkin aamuisin ja päiväsaikaan. Toki heilläkin päivät venyvät, kuten myöhemmin ilmenee. Sen sijaan C, E, F, G ja H työskentelevät usein ilta- ja viikonloppupainotteisesti.

Useimmilla radio- tai televisiotoimittajana työskentelevillä luokanopettajilla on kokonaisvaltainen tapa työntekoon varsinaisesta työssäoloajasta riippumatta.  Moni heistä näkee työn vaatimukset  erittäin  hallitsevina. Jopa niin suurina, että työt seuraavat kotiin päivän päätteeksi. Joidenkin kohdalla työssä on kuitenkin mahdollista järjestää vastapainoksi myös rauhallisempia jaksoja. Opettajien työaikoja toimittajat eivät kadehdi.  

      Mä joudun tietenkin viemään töitä kotiin. Mä oon sitä tyyppiä, jolla on sylimikro ja

      kannettava puhelin. Kun mä havaitsen jotakin, joka kannattaa muistiin panna, niin 

      kyllä mä sen mikron avaan ja kirjoitan sen muistiin. Joskus saatan tehdä pitkiäkin 

      rupeamia, kun sitä tekstiä alkaa tulla. Se vaan täytyy jotenkin limittää. Kyllä mä sitten 

      joinakin aikoina, kun ei ole niin kiirettä, saan sitten tasotella: tehä lyhyempää päivää   

      ja niitä lomapäiviä...Siinä opettajan hommassa on varmaankin se, et sun pitää freesinä

      mennä joka koulupäivä töihin ja pitää täyspainoset tunnit. Sanosin, että se ei ehkä olisi
      niin helppoa! Vaikka sielläkin tuodaan töitä kotiin, niin  se  ei  ehkä  jousta  niin

      toisinpäin, kun tää mun ammatti joustaa. Kun näyttää tilanne sopivalta, niin sitten ei 

      raahauduta työpaikalle kello sillon ja sillon tai olla kello siihen ja siihen saakka 

      (toimittaja A).

      En mä yhtään kiellä opettajien kotitöitä, mutta jossain määrin hallinnassa on se 

      ajankäyttö siellä. Että täällähän se on semmosta, että mä tuun aamulla tänne 

      kahdeksalta ja lähden kyllä johonkin aikaan kotiin. Näitä töitä venyttää yöhön pitkään. 

      Ehkä se on myös luonnekysymys! Mutta jotenkin tunnen, että täss on aika hirveesti 

      puuhaa. Mutta en kiellä sitä, etteikö olis opettajallakin. Mutta jotenkin kuvittelen, että

      se olis hallinnassa...Meillä on vaan sillä tavalla, että mehän hyvin pitkälle myöskin, jos        

      vaikka kuinka ollaan lomilla, niin me teemme omat ohjelmamme niille ajoille 

      (nauhalle) ja vastaamme niistä. Että se loma ei oo ihan varsinaista lomaa, että kyllä

      tää on sellainen ihmisen kokonaan nielaiseva ammatti...En mä muista semmosta 

      viikonloppua, ettenkö mä olis tänne tullut. Kyllä tää sillä tavalla dominoi tätä elämää 

      ja kotona aina kysytään, että "joko sä taas menet?" (toimittaja B).

      Silloin, kun aloitin TV-työt mä pakonomaisesti katsoin joka ikisen uutislähetyksen. Mä 

      en yksinkertasesti uskaltanut olla kattomatta niitä! Mutta nyt mä voin ihan hyvin olla

      niinku hyvällä omalla tunnolla päiviäkin katsomatta, ei se maailma siihen kaadu! Ja 

      elämää on muuallakin kuin Yleisradiossa...Toisaalta nykyäänkin jos nyt kuulee 

      selvän uutisen, niin kyllä mä melkein sinne toimitukseen soitan, et "hei mä kuulin, että

      tämmöstä, että ottakaapa selvää!". Mutta ei se nyt kohtuuttomasti aikaa vie eikä

      millään lailla sotke elämää. Eikä niin, että mä itte ryntäisin sinne paikalle tekemään,

      mutta annan vinkin...Se mua on aina kiusannut tämmönen ihan kellontarkka työaika:

      mä olin opettajana aina hirveän stressaantunut niistä nelkytviisminuuttisista ja 

      semmosistä välitunneista. Ja kun se kello pirisi aina! Sit mä en ymmärrä, minkä takia

      koulujen pitää alkaa aamulla kaheksalta, mä en pysty siihen (toimittaja C).

Toimittaja D on esimiesasemansa vuoksi kokenut työssä erityisen kokonaisvaltaisia piirteitä. Vapaa-ajalla hän kyllä tahtoisi kauaksi puhelimesta, mutta aina se ei ole mahdollista. Esimerkiksi muutaman vuoden takaisella kesäloman pätkällä hänen täytyi olla tavoitettavissa matkustaessaan ulkosaaristoon. Kännykkä tuli ottaa mukaan, vaikka D ei sen hallussapitoa itselleen periaatteessa suo. Toimittaja E sen sijaan näyttää olevan tasapainossa työasioiden ja vapaa-ajan sekoittumisen kanssa:

      Sehän on selvää, että aina kaikki asiat liittyvät niin paljon toisiinsa, että jos sä olet 

      lähdössä johonkin tehtävään tai työmatkalle, niin itse asiassa sä oot
      edeltävänkin viikon  käytännössä tavalla tai toisella siinä työssä. Aina tulee joku asia 

      mieleen, että "katonpa tonkin jostain" tai jotain muuta vastaavaa. Enkä mä pidä sitä

      yhtään pahana. Sen on perhe oppinut kanssa ymmärtämään, että tää työ on vähän

      erilaista kun muut. Mutta itse asiassa koulutyöhön oli aika paljon kuitenkin sellaista, 

      että tottakai oli vihkojen korjaamista, kokeitten korjaamista ja tuntien valmistelemista, 

      mutta se ei ollu sittenkään niin kokonaisvaltasta kun tää. Ehkä ois pitänyt olla, en tiiä

      (toimittaja E).

Toimittajilla F, G ja H on E:n tavoin viikonloppupainotteinen työ. Heitä kaikkia yhdistää se, että usein arkena saattaa olla monta peräkkäistä vapaapäivää. Se tuo vaihtelua ja tarjoaa mahdollisuuden palautumiseen. Koska H on vapaa toimittaja voisi kuvitella, että hänellä ei koskaan ole eroa työpäivän ja vapaa-ajan välillä. Tämä ei kuitenkaan pidä paikkaansa. H on oppinut pyhittämään lepopäivän ja paperihommia varten hän on hankkinut erillisen toimiston itselleen:

     Mä voin niinku tiettyinä aamuina, kun mä herään ja katson ikkunasta ulos, että tuota 

     lähtiskö laskeen verkot vai lähtiskö tekeen polttopuita vai kattelisko, oisko tuolla

     kaupungissa jotain, joka liittys tän ammatin hoitoon, jotain jutuntekoa. Toisaalta tää on

     liiottelua, eihän se näin oo! Täs meikäläisen hommassa on se, että sit kun puhelin soi, 

     niin se yleensä tietää sitä, että joku pyytää töihin. Mä ainakin koen sen niin, että sit ei

     kyl voi kieltäytyä. En mä pysty sanoon, että "nyt on vapaapäivä, mä oon kyllä terve ja 

     tälleen, mutta en  mä  viitti". Sitä tuntee ittensä  niinku  palokuntalaiseksi. Joskus

     teen ihan kylmästi silleen, että mä vedän töpselit  seinästä irti. Se on kiusallista alkaa 

     puhelimessa kiemurtelemaan, jos niinku tuntus siltä ettei viittis lähtee. Silloin se on

     lähettävä, koska siinä on se pelko, että joku muu täyttää nää reviirit.

Toimittaja H:n mielestä opettajaan kohdistuvat vaatimukset itse suorituksessa ovat huomattavasti suuremmat kuin toimittajalle. Hänen mielestään kuusituntinen opetusrupeama on viisi kertaa raskaampaa kuin toimittajan keskivertopäivästä selviytyminen. Ero vain on siinä, että toimittajan työtä jatkaa paljon pidemmäksi toimen kokonaisvaltainen luonne. Toimittaja F myöntää reilusti, että hän ottaa tehtäviä mukaansa työpaikalta lähtiessään. Hänen kohdallaan se kuitenkin kuuluu osittain toimenkuvaan ja siitä maksetaan normaalia palkkaa:

     Meillä on se ihannetilanne tässä toimituksessa, että meillä on ns. kotitoimituspäiviä, 

     jolloin sä pystyt taustahommii ynnä muita tekemään. Mä oon koittanut niitä tehä   

     silloin, kun muut on töissä ja koulussa, et silloin jäis se vapaa-aika niinku tämmöseks 

     todelliseks vapaa-ajaks. 

Toimittaja G toteaa, ettei hän juurikaan tuo töitä kotiinsa. Toki G seuraa vapaa-ajallakin sitä, mitä omalla alalla on tapahtunut, mutta ei yleensä reaaliajassa vaan esimerkiksi myöhemmin tiivistetysti teksti-tv:sta. Varsin lähelle G:n suhtautumistapaa sijoittuu toimittaja I, joka selvimmin kohdejoukosta osaa omasta mielestään erottaa työn ja vapaa-ajan toisistaan:

     Mä en tiedä teenkö mä työni huonosti vai oonko mä sitten niin hyvin osannut erottaa

     yksityiselämän ja työelämän, mutta mä en mieti paljoa työasioita kotona. Jos alkaa 

     miettiä, mitähän mä sanosin keskimäärin, arvio ois ehkä semmonen puoli tuntia

     päivässä saattais mennä päivässä yli, jolloinka sitä jollain tavalla prosessoi. Sehän on      

     alitajuntaista prosessointia suureks osaks, että voiko sitä työajaks sanoa?

Toimittaja J kokee tekevänsä tällä hetkellä työtä lyhytjännitteisesti kädestä suuhun. Työpaikan resurssit ovat pienentyneet viime vuosina ja sen vuoksi arkinen työaika menee sovittujen ohjelmien toteuttamiseen. Seuraavien päivien ja viikkojen suunnitelmat on tehtävä  työajan jälkeen joko toimituksessa tai  kotona. Lähes joka viikonloppu hän käy työpaikalla tekemässä jotain ohjelmaa tuleville päiville. Mutta vaikka taloudellinen tilanne on kiristänyt työtahtia, niin silti kokemuksen kautta J sanoo kasvaneensa ja kykenee nyt järjestämään itselleen enemmän vapaa-aikaa kuin pari vuotta aikaisemmin. Vaikuttaa siltä, että oman toimituksen erityispiirteet, eli pienet resurssit saavat opettajan työajat näyttämään keskimääräistä inhimillisemmiltä:

    Opettajalla on enemmän vapaa-aikaa. Onhan opettajan työ tietysti vastuullista.

    Sitä en mene sanomaan, että onko se vastuullisempaa kuin toimittajan työ, enkä 

    lähe sitä vertailemaan. Kyllä ainakin näin pienellä palkalla, kun tätä radiotyötä tekee,

    niin kyllä nämä työpaineet on melkoset. Että tuota, päivät venähtää joskus 

    kohtuuttoman pitkiksi. Ei sitä vapaa-aikaa tahdo jäädä niin paljon, kun sitä tuntis 

    tarvitsevansa. 

Ainoana kohdejoukosta toimittaja M mainitsee työasiat vapaa-ajassa työyhteisön keskenäisiin illanviettoihin kuuluvana asiana. Yksilöllistä pohdintaa osoittaa myös se, että pelkästään  hän nostaa kotiin kulkeutuvista asioista erilliseksi joukoksi työmurheet:

    Ei kotityöt sillä tavalla sotke, että ne taakaks menisi. Kyllä mä monesti töitä otan

    mukaan kotio ja niitä sillä tavalla prosessoin. Varsinkin, jos mulla on joku vaativa 

    tehtävä, joku sanotaan nyt vaikka isompi kokous, jota menen seuraamaan. Siitä

    pitää raportoida ja tehdä useampi juttu. Kyllä sitä valmistelee ihan joskus öisinkin. 

    Mutta harvoin ne ihan sillain häiritsee, että pahalta tuntuu. Joskus tietenkin, jos on

    jotakin ikävää sattunut töissä ja on epäonnistunut tai on ollut joku uus skisma, joka 

    ei oo vielä selvinny, niin kyllä sitä saattaa prosessoida. Kyllä se saattaa pitkäänkin 

    hallita tuolla kotona.  

4.3.2  Julkisuuden kiitos vai kirous?

Toimittajan työtä pidetään yleisesti julkisena työnä. Tehtävien toteuttamista seuraavat parhaillaan suuret kansanjoukot. Tämän tutkimuksen henkilöiden työn yleisöhaitari on varsin laaja. En usko erehtyväni suuresti, jos sanon että näitten ihmisten työssään kerrallaan saavuttama maksimiyleisömäärä vaihtelee muutamasta kymmenestä tuhannesta aina kahteen miljoonaan kansalaiseen. Arvioni mukaan miljoonarajan suuremmalla puolella on käynyt ainakin hetkellisesti jonkun ohjelman kautta viisi yhdestätoista tutkimukseen osallistuneesta henkilöstä. Stollbergin (1972, 5) työprosessien tutkimuksen työprosessien motiiveissa mainitaan jo mainittujen seikkojen ohella vielä mm. pyrkimys sosiaalisiin kontakteihin ja pyrkimys saada tunnustusta. Joku saattaisikin selittää opettajan alanvaihtoa toimittajaksi mahdollisuudella hankkia entistä suurempaa julkisuutta toiminnalleen. Itsekin otin tämän asian esille materiaalia kerätessäni. Noin puolet haastatelluista myönsi suoraan, että tilaisuus lisäjulkisuuden saamiseen on jossain määrin vaikuttanut ammatillisiin ratkaisuihin. Tässä pari esimerkkiä:

    Voishan sitä hurskastella ja sanoa, ettei se oo vaikuttanut. Mutta jos mä oon rehellinen,

    niin kyllä se jonkun verran vaikuttaa. Mä oon tietenkin sillä asteella tässä, että joku 

    tietynasteinen julkisuus, niin se ei vielä oo pahasta tässä vaiheessa. Tuntuu hyvältä, kun 

    joku tulee sanomaan, että "ai sä oot se, onpa kiva, ai sä ootkin tuon näkönen". Toki sitä

    arvostaa sitä arvostusta, mitä saa lapsilta. Mutta kyllä siinä on joku tämmönen 

    julkisuuskysymyskin varmasti mukana (toimittaja I).

    Kyllä minä valehtelisin, jos minä väittäsin, että minä en siitä tiettyä tyydytystä sais:

    että ihmiset tietää ja tuntee. Kyllä kai sitä sen verran egoisti pohjimmiltaan on, että

    sitä tavallaan siitä tilanteesta nauttii. Etenkin, jos tietää tehneensä hyvää työtä ja 

    onnistuneensa jossakin suhteessa tässä radiotyössä. Sitähän ei koskaan tiedä, mitä

    selän takana sitten puhutaan, mutta ainakin tommonen positiivinen palaute, mitä monta

    kertaa tulee tuolla vastaan, niin se tietenkin ihan hyvältä tuntuu (toimittaja J). 

Osassa toimittajista esiintyy myös julkisuuspuolen vähättelemistä. On tiedostettu se, että julkisuus voi tuoda tullessaan myös negatiivisia asioita. Tunnetuksi tuleminen ei ole ollut tavoitteena, eikä omaa persoonaa koeta sillä tavoin julkiseksi kuin yleisesti kuvitellaan:

    Ihan vapaasti voin liikkua ulkona, ei mun naamaa sillain tunneta. Ehkä se johtuu siitä, 

    että arkihyntteissä kun liikkuu ihan tavallisis paikoissa, niin ei kukaan yhdistä siihen 

    tyyppiin, joka siellä ruudussa näkyy. Että silloin kumminkin niin erilaisena esiintyy
    (toimittaja C).

    Sen mää sanon ihan suoraan, että mä tykkään olla radiossa juuri sen takia, että tässä

    saa olla niinku piilossa. Sen, mitä olen televisiota avustanut, niin en kuollaksenikaan 

    ole halunnut tehdä stand uppia. Mä en niinku sillä tavalla halua siihen kasvojani pistää,      

    se ei  sovi! (toimittaja M).

Kaksi toimittajaa kieltää suoraan lisäjulkisuuden vaikutuksen uran vaihtamiselle. Tässä esimerkki:

    Ei ainakan päämäärä oo olla julkisuudessa, pikemminkin päivastoin. Se ei missään

    nimessä ole ollut syynä alanvaihtoon, luoja paratkoon! Minusta se olis hassu syy        

    (naurua), siitä huolimatta, että joku väittää, että jotkut on siitä syystä vaihtaneet

    (toimittaja E).

Yleisesti on tiedossa, ja käymieni keskustelujenkin perusteella sain selville, että perinteisesti luokanopettajaa on pidetty pienen yhteisön esimerkillisenä henkilönä. Toimittajat puolestaan saatetaan kuvata joissakin yhteyksissä jopa juopotteleviksi rentuiksi. Ottamatta kantaa siihen, kumpi on ihmiselle terveellisempi tapa elää, kysyin kohdejoukkolaisilta roolipaineiden vaikutuksesta uranvaihtoon. Ajattelin, että tuloksena voisi olla vapaa-ajan elämäntavan muutos, kun työ on vaihtunut: eli on helpompi olla rento ja vapautunut, sortua jopa pikku paheisiin! 

Tässä tutkimuksessa asia ei kuitenkaan ole yksioikoinen. Ainakin neljä toimittajaa on tullut televisiossa niin tutuksi, että periaatteessa heidät liikkuessaan huomataan, myönsivätpä he sen tai eivät.  Myös äänet sekä nimet heillä ja muillakin ainakin paikkakunta- ja asiayhteyskohtaisesti tarkasteltaessa ovat tuttuja. Siksi voisi kuvitella, että roolipaine ja työyhteisön edustaminen kävisi jopa raskaammaksi kuin luokanopettajalla. Tämän toivat esille toimittajat A ja J.  Mutta kuten jo äsken lyhyesti todettiin, toimittajat eivät ainakaan varauksettomasti tunne itseään julkkiksiksi, joten pieni vertailu voidaan suorittaa. 

Kuusi henkilöä on sitä mieltä että heidän elämäntyylinsä on säilynyt ennallaan alanvaihdon jälkeen. Tarkemmin he eivät erittele sitä, muistuttaako heidän tyylinsä stereotyyppistä opettajaa vai toimittajaa. Mutta tavat viettää vapaa-aikaa ovat pysyneet ennallaan, joten hakeutumista toiseen työhön ei voitane heidän kohdallaan perustella sillä, että olisi ollut pakko "hankkia lupa" muuttumiselle. Toimittaja F liittää tähän kysymykseen myös sen mahdollisuuden, että julkisuus muuttaisi luonnetta häiritsevän ylpeäksi: 

    Et ne viestit, mitä on mun ystäviltä tullut, niin ne on sen suuntasia, että olen sama 

    ihminen kuin ennekin. Ja mä toivon lämpimästi, haluan jopa niin, että tää työ, jota

    mä nyt teen, niin että se ei millään tavalla mua muuttas. Tää on mulle työ, jonka 

    jälkeen mulla on sitten oma vapaa-aika ja oma elämä. Että tää ei sillä tavalla sais

    muuttaa mua mihinkään suuntaan. Oon antanut myös luvan potkasta niin sanotusti

    munille, jos ei näin tapahdu. 

Kolme toimittajaa sanoo muuttaneensa elämäntyyliä jollakin tavalla opettajiin verrattuna. Heistä muutosta kuvailee toimittaja B:

    Nyt elän, en varmasti millään hunningolla, mutta varmasti toisenlailla, se on ihan totta!

    Sehän tietysti riippuu, missä sä oot opettajana. Jos sä esimerkiksi asut ihan toisaalla,   

    kun sun koulus missä sä oot. Jos sä esimerkiks asusit samassa kaupunginosassa ja olisit  

    opettajana, niin varmaan tota ei niin usein hakis keskikaljaa K-kaupasta! Nythän ei

    oo sillä tavalla mitään paineita. Toisaalta kato jos olis taas television puolella, 

    niin silloinhan tulis paineita tietysti. Taas katottas mitä se ostaa sieltä kaupasta, ja 

    kaikkea. 

4.3.3  "Skismansa kullakin työpaikalla"  

Aiemmin on käynyt jo ilmi, että muutamassa tapauksessa negatiivinen työilmapiiri on vaikuttanut jollakin tavalla luokanopettajien siirtymiseen radio- tai televisiotoimittajaksi. Opettajanhuoneissa ilmapiiri on ahdas, näkokannat ovat suppeita, kasvatusnäkemykset ovat ristiriitaisia ja kontakti aikuisiin jää vähäisemmäksi kuin lapsiin. Toisaalta jotkut kehuvat omaa kouluaan ja hakevat kielteiset esimerkit kuulo- ja luulopuheiden perusteella muista kouluista.  On kuitenkin vielä syytä palata vertailemaan työpaikan henkistä tilaa kahden ammatin välillä. Yhtä toimittajaa lukuunottamatta kaikilla on kokemusta opettajanhuoneista ja jokaisella toimituksista. Vahvaa kehumisten ryöppyä toimitusten ilmapiirin eduksi ei tämän tutkimuksen aineistosta voi löytää. Samalla kun E ja F varovaisesti kehuvat nykyisen toimituksensa henkeä hyväksi, he muistuttavat siitä, että ammattikunnan sisällä laajemmin ottaen esiintyy raakaa ja kovaa kilpailua:

     Mä oon aina sanonut, että "toimittajan työ, varsinkin siis sähköisissä viestimissä, on 

     kateellisten ihmisten jumalattoman kova kilpailuyhteiskunta". Eli ei se aina pelkästään

     niin hirveen hyvä se työyhteys oo ollu, koska ihmiset aattelee niin eri tavalla omista 

     töistään. Joukossa  on  suuria  tähtiä ja  kaiken kaikkiaan  semmostahan  se on 

     (toimittaja E).  

     Tähän liittyy liian paljon semmosia asioita, jotka ei tähän kuulu. Eli mä tarkotan 

     kateutta, hirveen paljon tämmöstä toisen työn aliarvioimista, tällä mutu-periaatteella.

     Tää on niitä sellasia ongelmia, jotka ei mun mielestä ainakaan kehitä tätä

     ammattikuntaa (toimittaja F).

Toimittaja B näkee työyhteisön koostuvan yksilöistä, jotka eivät ole niin paljon kosketuksissa toisiinsa kuin ehkä pitäisi. 

     Kato, täähän on taiteilijoita täynnä tämäkin paikka, mihin en välttämättä itteäni sillain

     lue, että kyllä täällkin voi vaikeata olla. Mutta toisaalta taas juuri nyt mulla on ollut 

     sellanen onni, että on ollut suht selväpäistä jengiä. Kyl mä edelleen valitsisin tän, kun

     sen naisvaltasen opettajanhuoneen.  

Toimittaja M realisoi tilanteen ja toteaa, ettei sijaistehtävissä koskaan pääse kovin tarkasti selville opettajanhuoneen todellisesta ilmapiiristä. Toisaalta toimituksetkaan eivät hänen mukaansa ole henkensä puolesta mitään täydellisiä työyhteisöjä: Skismansa kullakin työpaikalla. 

4.4  Menikö koulutus hukkaan, valitsinko opiskelupaikkani väärin?                  

Tutkimukseni toisena päätehtävänä oli selvittää, millaisia valmiuksia luokanopettajakoulutus antaa radio- tai televisiotoimittajalle. Tässä vaiheessa on syytä muistuttaa, että kahdella henkilöllä on merkittävissä määrin hankittuna myös muuta korkeakoulutasoista koulutusta:  A on suorittanut taidekasvatuksen ja C humanististen tieteiden kandidaatin tutkinnon. Sähköisiin viestimiin hankittu välinekoulutus on kaikilla peräisin työstä ja osalla vähäisessä määrin työpaikalla annetusta sisäisestä koulutuksesta.

Kukaan ei kadu sitä, että on aikanaan aloittanut luokanopettajaopinnot tai valmistunut kyseiseen ammattiin. Jokainen kokee omalla kohdallaan, että koulutus on antanut valmiuksia toimittajan työhön. Samalla on selvinnyt kahden ammatin välinen varsin syvälle ulottuva yhdenmukaisuus:

    Ehdottomasti on ollut hyötyä ja hyvin paljon. Se, että ylipäätänsä pärjäs toimittajana 

    johtuu hyvin pitkälle siitä, että sai niin hyviä vuorovaikutusvalmiuksia siinä 

    koulutuksessa... Didaktista ajattelukykyä se lisäs ja erikoistumisaineet ovat hirveen

    suoraviivaisesti ollu hyödyksi tässä ammatissa (toimittaja A).

    Onhan se kuitenkin tällasta luovaa työtä kumpikin. Jokainen asia vaatii, että sen pystyy

    esittämään, valmistelua ja tällä tavalla, yleisö on vaan vähän eri. Siinä mielessä mä 

    näen  yhtymäkohtia (toimittaja B).

    Peruskoulun luokanopettajana varsinkin,  niin on mun mielestä paljonkin      

    yhtäläisyyksiä. Täytyy hallita aika paljon tietoa laajalta alueelta. Ei välttämättä     

    kauheen syvällisesti, mutta kuitenkin paljon ja se on semmonen hyvä pohjakoulutus         

    toimittajalle mun  mielestä. Plus sitten se, että siinähän joutuu esiintymään ja olemaan       

    ihmisten edessä ja kysymään asioita (toimittaja C).

    Kyllähän siinä tuli tämmöstä laajempaa näkemystä eri aloilta. Toimittajan työn 

    kannalta siitä koulutuksesta oli tuota aika paljon etua. Meidän opettajina  siellä oli

    sellasia niin professoreissa, dosenteissa, lehtoreissa kuin harjoituskoulun opettajissa,

    jotka sitten siirtyivät opetusministeriöön, opetushallitukseen, yrityksiin ja muille 

    merkittäville paikoille myöhemmin. On ollut helppo saada jälkeenpäin tietoja tutuilta

    henkilöiltä (toimittaja D).

    On koulutuksesta ollut sillä tavalla hyötyä, että saimme vapaaehtoista puhekasvatusta

    ja esiintymiskoulutusta. Siinä mielessä se on ollut sähköisten viestimien aikana hyvä ja

    miksei nyt oikeakielisyyden kannalta muutenkin. Onhan opettajan toimi siinä mielessä

    hyvä pohjakoulutus, vaikkei siis se suoraan anna valmiuksia kun siihen (toimittaja E).

    Ei oo menny koulutus hukkaan. Mää oon ite ollu siis tämmösestä ilmasusta kiinnostunut,

    mä kävin puheviestinnän kurssit aikanaan erikseen. Erikoistumisaineet ovat 

    antaneet valmiuksia, tosin musiikkia en ole pystynyt hirveästi nykyisessä 

    toimenkuvassani hyödyntämään (toimittaja F).

    Mä tiesin, että kun mä käyn tän koulutuksen, niin se on niin monipuolinen, että mä voin 

    siitä hakeutua suuntaan mihin tahansa. Koska meidän koulutus on kuitenkin semmosta

    rämpimistä sieltä täältä, aika monelta suunnalta... Mä oon aina ilonen, kun mä törmään    

    työssäni sellaseen, johon mä oon koulutuksessa saanu vähän tietoo siitä. Ehkä kaikkein

    tärkeintä on ollu, tekipä mitä tahansa, psykologia ja ihmistuntemus 

    (toimittaja G).

    Nää suorat lähetykset, joihin mä jouduin siin yhes vaihees oikeen urakalla, mitkä 

    jollain tavalla on radiotyössä jonkinlaisia  tasonmittareita; mull ei niinku missään 

    vaiheessa ollu ongelmaa niiden kanssa. Siinä niinku varmasti autto se, että kuitenkin 

    olin harjoituskoulussa ja opettajana pitänyt tunteja. Sehän on periaatteessa samaa 

    työtä. Sehän on periaatteessa kuin suora lähetys, kun sä luokan eessä 

    parikytminuuttiakin  tuntia kohti puhut (toimittaja H).

    Seuraan kasvatusta ja lapsia ja niistä tulee tehtyä usein juttuja. Arvioisin, että 

    toimittajalle semmonen riittävä pohjatieto kasvatusalasta, jonka avulla pystyy
    tekeen päteviä juttuja aiheesta. Opettajakoulutuksen laaja-alaisuudesta on hyötyä,

    kielet käydään läpi käyttötasolla. Tietää monesta asiasta vähän (toimittaja I).

    Ehdottomasti on ollut hyötyä laaja-alaisuudesta ja erikoistumisaineistani...        

    Molemmissa ammateissa on julkista esiintymistä, itsensä likoon laittamista ja  

    skarppausta koko ajan.  Kummassakaan työssä ei ole vara herpaantua ja antaa asioiden   

    mennä omalla  painollaan (toimittaja J).

    Tää on ihmissuhdeammatti tämäkin, ei se koulutus oo hukkaan mennyt. Kyllä sieltä

    jotakin on jäänyt, en mä pysty sanomaan, mitkä ne on. Olisko ne ne peruspsykologian

    opinnot, jossa on voinu tämmösiä ihmissuhdetaitoja oppia... Ei siitä nyt valtavasti

    mitään etuakaan oo ollut. Tiedot journalistiikasta on joutunu hankkimaan muulla

    tavoin työn kautta ja kirjallisuutta lukemalla... Ei tämä varmaan mikään paras 

    mahollinen koulutus tähän hommaan ole, kyllä joku valtsikan tai tiedotusopin

    lukeminen antaa vähän paremmat pohjat. Mutta opettajankoulutus on ihan passeli,

    ihan yleissivistävä, vaikka vähän se aika ammatillista koulutusta onkin (toimittaja M). 

Nämä puheenvuorot mutkistavat mielestäni uranvalintateorioiden tulkintaa.  Super (1970, 136-140) näkee opiskelun ja siihen perustuvan ammatin yhtenä pakettina. Eli koulutat itsesi johonkin työhön ja pohdit sen jälkeen tyytyväisyystilaasi. Mikäli et ole tyytyväinen, teet uuden valinnan ja toistat jo toteutetun kuvion. Sen sijaan Ginzberg (1963, 36-37, 105-107, 186-187, 190) kuljettaa mukanaan pääasiassa ammatin valintaa ja siirtymistä työstä toiseen. Tämä teoria on mielestäni parempi tämänkin tutkimuksen valossa, koska yksi koulutus voi olla pohjana useisiin eri tehtäviin. Ainakin radio- ja televisiotoimittajiksi ryhtyneet luokanopettajat ovat siitä osoituksena. 

4.4.1  Todistuspapereita ei ole kyselty                        

Jokainen tutkimukseen osallistunut henkilö on siis kutakuinkin tyytyväinen opiskelunsa suomiin ammatillisiin valmiuksiin. Kukaan ei ole haikaillut eikä pyrkinyt toimittajakoulutukseen, vaikka työmaa onkin löytynyt tiedotusvälineistä. Sisäänpääsy- tai kiinnitysvaiheessa vain yhdellä toimittajalla todistus opettajan pätevyydestä on ollut ratkaisevassa asemassa. Kyseessä on B, joka sai ensimmäisen pysyvän vakanssinsa kouluradiota työstäneestä toimituksesta. Toimittajat C ja H ovat sitä mieltä, että he eivät oikeastaan koskaan ole hakeneet mitään toimittajan paikkaa, aina on pyydetty, kutsuttu tai vihjaistu mahdollisuudesta päästä avoimeen toimeen. Silti C huomaa työnantajien arvostavan alasta riippumatta loppuun saakka suoritettuja opintoja. Toimittaja M oli puolestaan tehnyt nykyisessä työpaikassaan määräaikaisuuksia kaksi vuotta, jonka jälkeen vasta esimiehelle selvisi, ettei hän olekaan oikeustieteen vaan kasvatustieteen opiskelija. A, F, J sanovat, ettei koulutusta ole kyselty.  D, E ja G puolestaan mainitsevat liittäneensä tietoisesti todistuksensa opettajan pätevyydestä mukaan hakemuksiin, joskaan vaikutusta ei sillä työhön pääsyssä sanota olleen. I on törmännyt hyväntahtoisiin kyselyihin toimittajakoulutuksen puuttumisesta, mutta ratkaisevaan rooliin nämä keskustelut eivät hänenkään kohdalla ole nousseet. Ehkä mehevimmin kohdejoukon kokemuksia koskien todistusten merkitystä kuvaa toimittaja H:

    Mulla on semmonen käsitys, että toimittajan työ on enempi tällänen tyyppikysymys kun 

    se, että mikä on koulutus- ja opiskelutausta. Muista sanomalehtiajoilta, että sinne saatto 

    tulla joku Tampereen maisteri, mikä oli kuus-seittemän vuotta opiskellu 

    huippuarvosanoin yliopistossa, mutta sitten toimittajan työstä ei välttämättä tullu   

    yhtään  mitään. Sit kadulta käveli joku sisään ja heti niinku alko homma luistaan. Tää 

    nyt on kärjistetty esimerkki: tottakai sillä koulutuksella on iso merkitys, mutta ei aina!  

Haastattelemistani henkilöistä ei siis voi sanoa, että he suuressa määrin ja tietoisesti olisivat käyttäneet opettajakoulutusta ponnahduslautana uralleen. Koulutus on ollut hyödyksi, mikä on selvinnyt tiedotusvälineissä työskentelyn kautta. 

4.4.2  Muutakin kuin ruusuja opettajankoulutuslaitoksille

Toimittajan töitä koskevan opettajakoulutuksen soveltuvuuden ja ratkaisevuuden tarkastelun perään on syytä käyttää muutama rivi kohdejoukkolaisten kokemuksille opiskelun sisällöstä ja toteuttamistavasta. Osa mukana olleista halusi tuoda kokemuksensa esille haastattelurungon ulkopuolelta, osa ei puhunut asiasta mitään. Esimerkiksi toimittaja F oli mukana uusimuotoisen luokanopettajakoulutuksen aloittaneella vuosikurssilla. Hän koki pääosin opiskelun mielekkäänä, mutta huomasi myös aika ajoin olevansa koekaniinina muiden kaltaistensa joukossa. Kuten aiemmin on todettu F on todennäköinen opettajaksi palaaja ja tämän hän mainitsi myös opiskeluaikaa muisteltaessa. Joten sekin vahvistaa positiivista suhtautumista alan opintoja kohtaan. Sen sijaan toista ääripäätä edustavat toimittajat B ja C. Heille molemmille negatiivissävytteinen opiskeluaika on muodostunut alanvaihtoon jossain määrin vaikuttaneeksi tekijäksi:

     Meitä itseämme opetettiin niin kuin olisimme olleet niitä seitsenvuotiaita siellä 

     koulunpenkillä. Se oli vastenmielistä ja se oli inhottavaa; miks meidän piti olla

     niitä "iiisoja karhuja ja pieniäpieniä karhuja?". Se oli hirveetä. Toisaalta mä en

     jaksanut sit sitäkään, kun osa niinku tykkäs siitä systeemistä. Oli  tyttöjä, jotka 

     osti torilta ne korit ja maalas ne niitä kukkasia täyteen ja nokkahuilu pystyssä ne  

     meni... Vasta erikoistumisaineitten puitteissa ihmisiä käsiteltiin sen ikäisinä kuin mitä 

     ne oikeesti on... Voihan olla, että mulla oli niinku perusvastustus siihen. Mutta silloin

     kun mä pyrin opettajankoulutuslaitokseen, niin mä luulin, että tää vois olla 

     ihan kivaa...Opetusharjoittelut oli aivan kamalia... Mä olin alottanut sen 

     päättöharjoittelun ja sit yks kaks mulle soitetaan, et "nyt sun täytyy se lopettaa".

     Mä sanoin, et "anteeks minkä takia?". "Joo sulla on jääny suunnistuksesta yksi

     asia merkitsemättä". Mä jouduin siirtämään puolella vuodella päättöharjoittelua 

     ja meneen  Laakson kentälle kompassin kanssa vähän tällein. Ja sit mä sain sen
     (toimittaja B)!   

     "Lapsi on kaiken keskipiste!" & "Lapsi on suunnaton aarre!" olivat 

     julistuksina Turussa. Mun mielestä lapsi on niinku kuka tahansa, että se on ihminen, 

     joka on tietyssä kasvuvaiheessa. Ei se nyt mikään pyhä oo tai siis tämmönen 

     harvinainen kristallipala, mitä pitää varjella kaikin tavoin ja se on jotakin aivan 

     ihmeellistä ja muu ei oo ihmeellistä. Se on mun mielestä luonnotonta asennoitumista...  

     Mä koin sen koko opettajakoulutuksen täysin niinku epäonnistuneeksi. Musta se oli 

     niinku silkkaa tämmöstä pintaa ja sit niinku tämmöstä hirveetä silmän  palvontaa. 

     Silloin oli just nää, Erkki Lahdes oli siellä Turussa ja just tämmösiä niinku      

     peruskoulun  pahimpia tavoitteita oli, että "kaikki oppivat kaiken ja kaikilla on niinku 

     samat edellytykset ja kaikille vaan sitä samaa ja kaikki ovat yhtä lahjakkaita". Koko se  

     kauhee hymistely kaikkine aamuhartauksineen; mä sain todella näppylöitä siitä   

     (toimittaja C)!

4.4.3  Huoli koulun tilasta ei jää pelkiksi puheiksi                         

Aiemmin tein yhteenvetoa toimittajien suhtautumisesta opettajan loma-aikojen pituuteen. Kateutta sitä kohtaan ei mielestäni voi havaita haastateltavien keskuudessa.  Pedagogiikkaa opiskelleet henkilöt pitävät opettajan ammattia raskaana ja suovat mielellään alalle jääneille henkilöille riittävästi aikaa palautumiseen! Näin nykyiset opettajat saavat tunnustusta työlleen. Edelleen toimittajasektorilla ollaan vahvasti sitä mieltä, että opettajien jaksamiseen ja resurssien riittävyyteen on satsattava koko ajan tarmokkaasti huomiota ja voimavaroja.  En usko tämän johtuvan pelkästään siitä, että ainakin kahdeksalla yhdestätoista mukana olevasta toimittajasta puoliso tai jompi kumpi vanhemmista on opettaja, joskin sillä on varmasti vaikutusta vahvaan solidaarisuuteen. Huolestuminen ja myötäeläminen eivät myöskään jää pelkästään myötätunnon jakamisen tasolle:

    Mää oon tehny yhen koulusarjan pari vuotta sitten, semmonen "meijän koulu". Se idea 

    tuli koululaitokselta, että vois niinku nostaa koulujen profiilia, ja tota mää sitä sitten 

    olin tekemässä.  Se kesti yhen lukuvuoden  ja ohjelmia tuli kerran viikossa. Se oli niinku 

    mun vastuulla (toimittaja M). 

    Oon tehny opettajien kanssa aika paljon juttuja. Oon tuonu sitä kyllä esille, että 

    minkälaisen resurssipulan kanssa opettajat joutuvat tänä päivänä

    työskentelemään ja koulutoimen leikkauksista ja kaikesta tämmösestä. Siinä mielessä

    kokee ihan niinku kolleegoiksi ja kantaa huolta opettajien työskentelymahdollisuuksista
    myös (toimittaja J).

    Mää oon ollu koulusta koko ajan huolissani. Siis koulusta ja sitä kautta myöskin

    opettajien työstä, koska yhteiskunta vie koko ajan voimavaroja must siltä kaikkein 

    tärkeimmältä eli koululta ja opiskelulta pois... Kyl mä oon aika voimakkaastikin sitä

    sillon radioaikana, kun oli mahdollisuus siihen tämmösenä yleistoimittajana; mä oon 

    tehny monta juttua opettajien työolosuhteista. Ja varsinkin siinä vaiheessa, kun oli tosi

    tiukkaa, kun leikattiin näitä tuntikehyksiä ja muita, niin mä oon aika voimakkaastikin

    yrittänyt sillä puolella vaikuttaa siihen asiaan. Ja jonkun verran mä oon lehtiin sitten

    kirjotellu, osallistunut tähän keskusteluun myös yleisönosastojen kautta ja aika paljon

    näiden päättäjien kanssa ollu puheissa opettajana. Et mä oon koko ajan siitä hirveen

    elävästi kiinnostunut, jopa enemmän kuin oman ammattini asioista,  huomattavastikin

    enemmänkin itse asiassa tällä hetkellä (toimittaja F)!

Maatamme vaivasi erityinen opettajapula viimeksi 1980-luvun lopussa. Halusin tässä tutkimuksessa selvittää, kohdistuiko tuolloin erityisiä paineita opettajaksi palaamiseen. Tekemieni haastattelujen aikana tajusin kuitenkin tämän kysymyksen lähes tulkoon tarpeettomaksi, sillä kohdejoukosta vain seitsemän henkilöä oli tuohon mennessä päättänyt opettajaopintonsa. Heille alanvaihto oli ollut luontevaa, eikä kukaan syyllistänyt itseään sillä, että olisi ollut syypää vallinneeseen pätevien opettajien pulaaan. Sen jälkeen, kun ura kääntyi nykyiselle alalle vain neljä toimittajaa on saanut tiedusteluja halustaan palata takaisin opettajaksi. Mutta tämä tapahtui kaikkien kohdalla jo ennen 1980-luvun loppupuolta. Sen sijaan toimittaja F vaihtoi leipäpuuta juuri silloin, kun pula pätevistä opettajista oli pahimmillaan. Hän tosin näkee tilanteen koulun kannalta nykyään vielä huonompana kuin reilu puoli vuosikymmentä sitten:

    Katsottiin, että kun kun on hirveän vaikea saada päteviä sijaisia, niin toivottiin hyvin

    lämpimästi, että ettei olis lähteny. Siihen ei liittynyt suoranaista painostusta, mut siihen 

    liitty toiveita siitä, että "kannattasko nyt kuitenkaan lähteä?". Ja tavallaan koulu ei 

    nähny musta sillon tilannetta, mihin nyt on jouduttu. Eli jos mä olisin ollu niinku  

    tavallaan  pitkäkatseinen, kaukokatseinen päättäjä silloin, niin mä olisin ihmisten 

    kanssa, jotka on saaneet koulutuksen ja ovat ammatillisesti päteviä, niin mä olisin   

    kenties jopa  suostunut siihen, et mä oisin antanut pitkiä virkavapauksia, jolloin he 

    olisivat voineet  sitten ajan koittaessa, en nyt puhu määräämättömästä ajasta, niin   

    palata takaisin. Koska  nyt niitä päteviä opettajia saa vielä vähemmän. 

Suomeen 1990-luvun alussa vyöryneen taloudellisen laman vaikutuksista omaan työkuvaan ei tässä tutkimuksessa puhu kuin yksi toimittaja, hän työskentelee yksityisellä sektorilla. Muutama muu nostaa esille kiireen lisääntymisen viime vuosien aikana. Mielestäni suurin vaikuttaja siihen on kuitenkin eri kanavien aiheuttaman kilpailun aikaansaama lähetysten lisääntyminen kuin taloudelliset ongelmat.

4.5  Kerran kasvattaja - aina kasvattaja?

Kun puhutaan radio- tai televisiotoimittajana työskentelevistä luokanopettajista, kyseessä ovat kasvattajakoulutuksen saaneet henkilöt. Opiskeluvaiheessa he ovat kuuluneet joukkoon, josta suurin osa on orientoitunut siirtymään peruskoulun työntekijöiksi. Peruskoulun tehtäväksi puolestaan on määritelty peruskoululain 2 §:n mukaan pyrkimys oppilaiden kasvattamisesta tasapainoisiksi, hyväkuntoisiksi, vastuuntuntoisiksi, itsenäisiksi, luoviksi, yhteistyökykyisiksi ja rauhantahtoisiksi ihmisiksi ja yhteiskunnan jäseniksi. Lisäksi peruskoulun tulee kasvattaa oppilaansa siveellisyyteen ja hyviin tapoihin sekä antaa heille elämässä tarpeellisia tietoja ja taitoja. (Toivonen 1991, 73)  Toisaalta juuri valittu Suomen Tietotoimiston uusi toimitusjohtaja filosofian maisteri Kari Väisänen on todennut, ettei median pidä ottaa ajaakseen asioita, vaikka se voikin olla huolissaan jostakin ja korostaa myönteisiä arvoja (STT:n sähkeuutisset, 1995). Tämä jättää hieman pelivaraa radio- tai televisiotoimittajana työskentelevälle luokanopettajalle, kun mietitään tapoja työn tekemiseen. Aiemmin luvussa 4.2.1 toimittaja C totesi, että hän ei koskaan kokenut itseään kasvattajaksi koulussa. Samalla tavalla aikaansa opettajana muistelee toimittaja H. Silti kysyin haastattelutilanteissa kaikilta tutkimuksessa mukana olleilta henkilöiltä, haluavatko he uudessa ammatissa olla kasvattajia kuuntelijoita ja katselijoita kohtaan. Jo tähän mennessä on käynyt ilmi luvussa 4.4.3, että opettaja-toimittajissa näkyy huoli opiskelukavereiden asemasta työelämässä. Mutta muuten vastausten pohjalta voidaan todeta, ettei C:n ja H:n tavoin kasvattajan rooli ole muillakaan opettajilla jäänyt päälle, kun he ovat alaa vaihtaneet:

    Oon jopa ylikorostetusti varonut kaikenlaista sitoutumista. En tuota hirveesti koe itteäni 

    niinku valistajana tai opettajana. Ensteks oon journalisti, toiseks oon journalisti ja 

    kolmanneks oon journalisti ja sitten oon tuota jonkun erikoisalan journalisti. Sitten oon 

    urheilun jonkun erikoisalan toimittaja ja sitten ehkä kuudentena saattaa tulla se, että 

    oon  jollain hyvällä asialla. Se on henkilökohtainen näkemys, voi olla toisenlaisiakin 

    näkemyksiä (toimittaja D). 

    En mä allekirjoita kasvattajana olemista. Kyl mä vilpittömästi oon yrittäny tehdä sen

    työn siinä roolissa niin hyvin kun mahdollista. Mutta ehkä siinä oli sitten jotakin

    piirrettä, että tota sitä yritti sit jollakin tavalla ehkä muita enempi  vaikuttaa, 

    vuorovaikuttaa ja vaikuttaa muihin ihmisiin. Jotenkin se ei vaan riittänyt, että teki vaan

    oman työnsä hyvin. Sitten ajautui pikkuhiljaa päällikkötoimittajaksi ja sitä kautta

    sitten muiden kouluttajaksikin (toimittaja A).

    Mä suhtaudun aika kyynisesti siihen mahdollisuuteen. Tokihan siitä joku saa hyvinkin

    paljon esimerkiks minun tekemistä jutuista, mutta en mä pysty maailmoja muuttamaan

    ja kasvattamaan (toimittaja I). 

    Kyllä mä pyrin, ehkä vähän liikaakin, semmoseen suolattomaan ja hajuttomaan 

    tulokseen. Semmoseen niinku suureen objektiivisuuteen. Mä vältän kaikin tavoin

    kärjistyksiä ja tällasia, varmaan ehkä liiankin kanssa; että pyrkisin olemaan jollakin

    puolella tai jotakin vastaan. Kyllä vastakkainasetteluja voi tulla, mutta en mä pyri

    siinä millään tavalla kasvattamaan (toimittaja M).

Toimittaja E kaipasi kouluihin lisää kasvatusta jo omana opettaja-aikanaan ja toivoo, että asiaan kiinnitettäisiin tänäkin päivänä enemmän huomiota. Journalistina hän sen sijaan kieltää olevansa matkasaarnaaja tai edes kasvattaja; haluaa vain opettaa yleisöä sillä tavalla lisätietoa antamalla, että ohjelmissa esille tulevat vaikeat asiat olisivat helpompia ymmärtää. Toimittaja G tuo keskusteluun uuden ulottuvuuden toteamalla, että  tiedonvälitys sinällään voi olla kasvattamista ja kasvattaminen taas tiedonvälitystä. Tässä taas tullaan kahden ammatin välisiin yhtäläisyyksiin. Itse G toivoisi kuitenkin, ettei opettajan ammatti näkyisi hänestä ulospäin toimituksellisissa töissä. Myös toimittaja F näkee suhteensa katselijoihin ja kuuntelijoihin samanlaisena tilanteena kuin opettajan suhteen oppilaisiinsa. Tällä hän ei tarkoita kasvattamista vaan lähinnä kontakteja, joissa kantavana teemana vuorovaikutuksen lisäksi on hyvä tunnelma. 

Toimittaja B ei peittele sitä, että hän on ollut kasvattaja ollessaan töissä Kouluradion palveluksessa. Silloin ja siinä yhteydessä tehdyillä ohjelmilla on ollut opetustehtävä, mihin toimittajan täytyy sitoutua. Tästä Kouluradion aktiivikuuntelija on myös selvillä. Edellä mainitusta ja yleensä tutkimuksen muistakin henkilöistä poiketen toimittaja J myöntää pyrkivänsä suoraan henkilökohtaisena valintana jonkinmuotoiseen vaikuttamiseen radion välityksellä:

    Kyllä se varmasti siellä jossakin taustalla on sellanenkin ajattelumalli. Tietysti työssäni 

    pyrin välittämään tällasta objektiivista tietoa, mutta oon kyllä ihan tarkoitushakuisesti

    tehny joitakin sellasia ohjelmasarjoja, esimerkiks millä pyrin tämmöseen yleiseen 

    asenneilmapiiriin vaikuttamaan. Jos ajatellaan jotakin huumeista puhumista, niin sitä 

    on kyllä yrittäny tota tämän työn kautta vaikuttaa tähän asenneilmapiiriin. 

4.5.1  Työ -enemmänkin kuin pelkkä työ?

Haastattelemilleni henkilöille työ on merkittävässä asemassa koko elämää ajatellen. Aiemmin kerroin, että kukaan ei jättäisi työtään kokonaan, vaikka rahaa tulisi jostakin yht´äkkiä pahvilaatikollinen (luku 4.3). Nyt tuohon voidaan lisätä, että työn merkitystä pohtiessamme monikaan ei maininnut kahta asia- tai elämänosakokonaisuutta, joka olisi työtä tärkeämmässä asemassa yksilön elämää ajatellen. Kaksi toimittajaa ei tuonut esille tämän kysymyksen kohdalla mitään tärkeämpää kuin työn tekemisen. He totesivat: Mä oon varmaan just sen ikäluokan kansalaisia, joka on elämänsä työlle omistanut ja Sehän on mahdottoman tärkee asia! Kyl se on ihmiselle niin tärkee asia, että tuota töihin pitää olla itse asiassa mukava lähtee! Toimittaja C puhuu pitkistä työpäivistä ja sen jälkeisistä työtä koskevista keskusteluista samalla alalla olevan puolison kanssa. Mutta aika on opettanut hänelle, että elämää on muuallakin kuin työasioiden ympärillä. Toimittajat A ja B asettavat oman perheen ja sen hyvinvoinnin elämänsä tärkeimmäksi päämääriksi, mutta samalla he myöntävät, että periaate on jäänyt useasti pelkkien puheiden tasolle:

    Monivaiheisella uralla on ollut monenlaisia tilanteita, joissa tasapainokysymyksiä on 

    joutunut miettimään. Mutta tuota, edelleenkin olen naimisissa, ensimmäisessä 

    avioliitossani edelleenkin ja kaitsen näitä lapsia. Kyl se sitten lopulta täytyy se valinta 

    osata tehdä, että missä kohtaa työ vaatii kohtuuttomasti. Onhan tää sellanen ala, että

    kyllä se meinaa viedä mennessään. Ei siinä helposti kohtuuskaan riitä, vaikea on tehdä 

    valintoja. Tää vähän tällänen työ-elämäntapa-ammatti on. Sitä on enemmän tai 

    vähemmän töissä koko ajan... Ei tää varmaankaan sujuis, jos perhe-elämää ei sais

    johonkin kohtuulliseen tasapainoon: lapsia suurinpiirtein tyytyväiseks ja pärjäämään

   omassa elämässään ja koulussa... Paikkakuntavaihdokset ovat ottaneet koville. Aina on

   pitänyt miettiä, mitä mun lapset ja perhe tästä sitten saa. Sanotaan, että ihmeen kaupalla

   tässä on säilynyt tää tasapaino (toimittaja A). 

   Oikeesti on tärkeintä perhe, sitten varmaan jos tiukka paikka tulee. Mutta tietyisti    

   käytännössä tuntuu niin kuin se olisi tämä työ (toimittaja B).

Neljä nuorempaa toimittajaa nauttii työstään ja käyttää siihen riittävästi aikaa ja voimavaroja, jotta työ tulee hyvin hoidetuksi. Yhtä tärkeää heille on kuitenkin menestyminen kotona ja tärkeimmissä ihmissuhteissa. Toimittaja F sanoo pitävänsä työstään ja toivoo, että saisi jatkossakin olla mielekkäissä tehtävissä. Hän ei kuitenkaan panosta vapaa-aikana työasioihin, toimittajalle helposti tarjoutuviin harrasteisiin tai työpaikan ihmissuhteisiin. Syy on se, että siviilielämä, perhe-elämä, sen tasapaino, et pysyis  terveenä;  siis   ihan   tämmösiä   pikkuasioita  ehkä  jonkun  mielestä,  mut  omasta 

mielestä hirmu tärkeitä asioita - ne ajavat työn tekemisen edelle. Toimittaja H puolestaan on puolestaan ratkaissut asioiden tärkeysjärjestyksiä jouduttuaan eri elämäntilanteissa selvien valintojen eteen:

   Jos työ olisi saanut musta yliotteen, niin kai mä oisin sit hakeutunut esim. Helsingin

   suuntaan. Asia on kyllä ollu esillä neljä-viis kertaa, mutta aina oon pitäny pääni. Että,

   kun oon muuttanut ensin kaupungista maalle, niin se on väärä suunta pyrkiä takaisin   

   ruuhkan keskelle. Lapsiani en oo koskaan halunnu sinne viedä. Jos sitä oikeen ois 

   halunnu, niin kai sitä ois sitten menny.
Mukaeltaessa Kahnin & Wienerin (Vihmalo 1981, 18-19) teoriaa voidaan todeta, että työhön suhtautumista silmällä pitäen tutkimusjoukko muodostaa varsin homogeenisen joukon. Kenellekään työ ei ole ainoastaan keino rahan hankkimiseen tai jatkuvasti vaihtuva homma. Joten kohdat 1 ja 2 voidaan heti sulkea pois. Toista äärilaitaa (kohtaa 6), jossa työ määritellään elämäntehtäväksi ja yhteiskunnan hyödyttäjäksi hipoo ainakin yhden toimittajan työhönsuhtautumistapa. Mutta hänen kohdallaan teoria hieman vesittyy, koska hän ei myönnä itsellään olevan mitään ihmistä korkeampaa tuntoa tehtävän antajasta. Kukaan ei sinällään puhu myöskään kutsumustyöstä (kohta 5), mutta silti monella on tässä yhteydessä mainittua toisten palvelemisotetta toimissaan. Neljäntenä kohtana on mainittu ura ja siinä eteneminen. Kahnin & Wienerin teoria alkaa olla jo varsin iäkäs, mikä hankaloittaa tämän kohdan tulkintaa. Aiemmin luvussa 2.2 toin esille nykypäivässä orastavan, uuden suhtautumistavan urakehitykseen. Nyt sitä on ehdotettu kehitettäväksi siten, että kyseessä olisi läpi elämän jatkuva ammatillinen oppimisprosessi eikä välttämättä suora siirtyminen johtotehtäviin. Tutkimuksen pohdintaosuudessa tulen vielä palaamaan tähän kysymykseen. Mutta tässä yhteydessä totean sen, että hyvin vähän tutkimuksessa ilmeni työn mieltämistä ammattiuraksi sen perinteisessä mielessä. Kahnia & Wieneria mukaeltaessa jäljelle jääkin kulmakiveksi teorian kohta 3, joka kuuluu: Työ on ammatti. Sen harjoittajalle tuottaa tyydytystä taitojen harjoittaminen, joihin hänellä on kykyä ja lahjoja. Tässä tapauksessa tekijä arvostaa työtään. Se sopii mielestäni kaikkiin kohdejoukon jäseniin. Joillekin henkilöille voidaan antaa rippeitä kohdista 4-6, mutta ehdoitta en siirtäisi ketään noihin kategorioihin. Sinällään tilannetta vääristää se, että kohta kolme ei teoriassa tavallaan kuulu kärkipäähän ja sinällään ei anna täysin suotuisaa kuvaa tutkimusjoukon työmoraalista. Kuitenkin näiden ihmisten uskollisuus työtään kohtaan saisi monelta maallikolta korkeat arvosanat. 

4.5.2   Toimittajan juhla- ja arkihetket 

Tähän saakka tässä tutkimuksessa on pääosin tehty vertailua kahden ammatin erojen ja yhtäläisyyksien välillä. On kuitenkin paikallaan unohtaa hetkeksi luokanopettajakoulutus ja sitä vastaava työ ja keskittyä radio- ja televisiotoimittajien kokemuksiin nykyisestä työstään. Kysyin haastatteluissa journalistiikan tekijöiltä alan hyvistä ja huonoista puolista. 

Eniten kehuja saivat: 

      * toimittajan työn tarjoama näköalapaikka yhteiskunnan tapahtumiin, 

         siihen liittyvät:

         - mahdollisuus erilaisten ihmisten tapaamiseen ja runsaat aikuiskontaktit
         - laajat toimialueet ja tilaisuus liikkumiseen varsinaisen työpaikan ulkopuolella

         - jatkuva oppi erilaisten tietojen hankkimisesta
      * työn haasteellisuus ja palkitsevuus, joihon kuuluvat:

         - mielekkäiden ja vaihtelevien tehtävien aikaansaama työntekijän kehittäminen

           ja uusien asioiden oppiminen

      * palautteen saaminen, mikä kohdistuu:

         - kuuntelijoiden ja katselijoiden arviointiin tehdystä työstä

         - asiantuntijoiden analyysiin       

         - asialliseen julkisuuteen
     * muuttuva työn sisältö, siihen kuuluvat:

        - vaihteleva työaika

        - yllättävät, päivän rytmin muuttavat tapahtumat
Moitteita tutkimuksessa puolestaan jaettiin vähemmän radio- ja televisiotoimittajan työstä. Niitä keräsivät:

     * ristiriidat ammattikunnassa työskentelevien vahvojen persoonallisuuksien kesken     

     * kasvanut kiire, pinnallinen uutisointi  ja lisääntynyt stressi vaatimustason 

        nousun myötä

     * loman lyhyys
     * rutinoituminen ja kaavamaisuus
     * kiireellisyyskutsut töihin kesken vapaiden
Ylipäätänsä toimittajiksi siirtyneillä opettajilla näyttää olevan vahvat syyt nykyiseen työhön sitoutumiseen. Kukaan ei tällä hetkellä etsi aktiivisesti töitä toiselta alalta vaan jokainen kokee löytäneensä itselleen oikean ammatin. Tässä vielä joitakin iskulauseita, jotka viitoittavat tutkimuksessa mukana olleiden journalistien sitoutumista alalle. Enää en katso tarpeelliseksi yksilöidä sitä, kenen sloganista kulloinkin on kyse:

     * Mulla on tiedon halu ja tiedon jano. Ja kun sitä hankkii, niin siinä on tarve 

        sanoa se muille.

     * Vaikutan toisten ihmisten käyttäytymiseen, koetan asemassani vaikuttaa 

        siihen, ettei  tehtäis huonoja ohjelmistoa koskevia päätöksiä.

     * Vaikka tämä on tänä päivänä vieläkin kiireisempää kuin silloin kun 

        aloitettiin, niin se viehätys oo siitä karissu.

     * Entinen työnantajani sano mulle heittäytyessäni vapaaks 

        toimittajaksi, että "se on  paras homma, jos vaan pinna pitää". 

        Sillon tuntu vähän oudolta ja mietin, mitä se mahto

        tarkottaa. Nyt lähes kahdenkymmenen vuoden 

        jälkeen mä oon huomannu, että se oli todella oikeessa.

     * Nautin siitä käden jäljestä, siitä raa'asta tekemisestä.

     * Jokainen päivä on erilainen, ja kun mä oon pienen ikäni 

        tykännyt urheilusta, niin siitä se varmaan johtuu, 

        että haluan tehdä tätä.

     * Saan nyt tehdä työtä, mistä mä oon kiinnostunut.

     * Mulla on tavoite siinä, että mä osaan popularisoida sen asian 

        mahdollisimman hyvin ja pitää kuuntelijat ajan hermolla.

     * Kyllä tää tää on huikean hyvä ammatti. Tässä tietää paljon, mutta sitten 

        sen tiedon prosessointi on tietysti toinen kysymys, kuinka sitä tietoa 

        käyttää hyväkseen.

     * Parasta on se, että saa olla sellasen asian kanssa, eli urheilun kans, 

        tekemisissä, josta tykkää.

     * Mä en koskaan kato, et mikään työ tai oikeastaan mikään muukaan oo   

        mitään sellasta, joka alkaa lapsuudesta ja päättyy kuolemaan. Kyllä siinä  

        niinku kaiken aikaa  tulee uusia juttuja. Ei sitä koskaan tiedä mitä 

        tekee seuraavaksi. Että aina kiinnostuksen mukaan. Mut ei pidä jämähtää 

        kans sit paikallensa, et jos on  tyytymätön johonkin, niin sit pitää tehdä  

        jotakin asian hyväksi ja muuttaa se.
4.5.3  Vieläkö joskus opettajaksi?

Yksi tämän tutkimuksen aihepiirin yllä leijuvista kysymyksistä on se, suunnittelevatko radio- tai televisiotoimittajaksi siirtyneet luokanopettajat ollenkaan paluuta koulutustaan vastaavaan työhön. Sitä jokainen haastateltava osasi itsekin odottaa, kun aloitimme keskustelut aiheen ympäriltä. Lähes kaikki toivat kantansa esiin tapaamisen alkupuolella ennen asian varsinaista esilleottamista. 

Aiemmin on jo käynyt ilmi, että vain yksi yhdestätoista toimittajasta aikoo melkoisella varmuudella palata aiempaa paksunahkaisempana takaisin kouluun. Toiselle paluu ei myöskään ole ollenkaan mahdoton ajatus, joskaan houkutukset eivät vielä ole nousseet suuremmiksi nykyiseen työhön verrattuna. Joka tapauksessa hän uskoo olevansa pätevämpi opettaja nähtyään ensin muutakin elämää. Kolmas nuoremman polven toimittaja, jolta toistaiseksi puuttuu vakituinen kiinnitys tiedotusvälineisiin, ei halua opettajaksi, vaikka uskoisi halutessaan paikan vaikka heti saavansa. Toisesta äärilaidasta löytyy kaksi vanhamuotoisen koulutuksen saanutta opettajaa. He ovat sitä mieltä, ettei asia edes ole enää ajankohtainen, koska uusimuotoisen koulutuksen saaneet henkilöt ohittaisivat heidät aina valintatilanteessa. Muista kolme sanoo varovaisesti joskus miettivänsä vielä opettajaksi ryhtymistä, mutta ajatuksen toteutuminen vaikuttaa varsin epätodennäköiseltä. Kaksi muuta ei yksinkertaisesti kaipaa enää kouluun takaisin ja yksi toimittaja voisi harkita sivutoimisia opettajan töitä varttuneidenpien opiskelijoiden keskuudesssa. Hän muuten kommentoi koko kysymystä siten, että toimittajien kuten muidenkin epävarmojen opettajien tulisi välttää kokeiluluontoisia käyntejä opettajan työssä: On ajateltava lasten parasta ja pyrittävä siihen, ettei lehtori vaihtuisi luokassa kovin monesti yhden lukuvuoden aikana.

4.6  Jatkotutkimus

Kokonaisuudessaan tämä tutkimustyö on antanut itselleni muutamia merkittäviä vastauksia asetettuihin tutkimusongelmiin. Tähänastisesta raportoinista on selvinnyt, etten ole pyrkinyt vielä tilastolliseen analyysiin. Mielestäni ihmisten kertomukset näin poikkeuksellisen tutkimusaiheen tiimoilta ovat sellaisinaan arvokkaita ilman niiden välineellistämistä mahdollisesti totuutta vääristäviksi tilastoiksi. Minua on suuresti lohduttanut se tieto, että kvalitatiivisen tutkimuksen suorittajan ei tarvitse pelästyä, jos tutkimusprosessiin ei saada selviä normatiivisia ohjeita tieteellisestä yhteisöstä ja sen pelisäännöistä. Grönfors sanoo, että jokainen kvalitatiivista tutkimusta suorittava tuottaa tavallaan uusia tutkimusulottuvuuksia ja näkökulmia. (emt. 39) Olen tähän nojautuen jättänyt runsaasti tilaa haastateltaville itselleen, koska he ovat mielestäni varsin kyvykkäitä kuvaamaan elämänvaiheitaan ja erityyppisiä olosuhteita. Grönforsin (emt. 180) mielestä tietellisen tekstin ei tarvitse olla rutikuivaa vaan selkeys, luettavuus ja hauskuuskin ovat arvostettavia ominaisuuksia: varsinkin silloin, kun tutkimus on suoritettu - kvalitatiivisia -ihmisläheisiä -menetelmiä käyttäen; raportin tulisi olla rehevä ja aito kuin ihmiset, joista se kertoo. Tässä valossa tunnen tyytyväisyyttä siitä, että suullisena meheviltä kuulostavat tarinat eivät ole kadottaneet tehokkuuttaan paperille purettaessa. Joka tapauksessa rohkenen tehdä ihan suoraan tutkimukseen osallistuneiden henkilöiden uranvalinta-motiiveista joitakin yleistyksiä. Niitä ovat:

    1. Radio- tai televisiotoimittajina  työskentelevien luokanopettajien ei ole tarvinnut 

        katua sitä, että he ovat opiskelleet peruskoulun työntekijöiksi. Koulutuksesta on 

        suurta etua myös tiedotusvälineissä työskentelemiselle. 

    2. Vaihtaessaaan alaa luokanopettajat ajautuvat mielenkiinnon ja kokeilunhalun vuoksi

        sähköisiin tiedotusvälineisiin, eivät niinkään tietoisesti pyri toimittajaksi tai alan     

        vaihtoon. Todistus opettajan pätevyydestä ei ole merkittävässä asemassa, kun 

        tehdään työsopimuksia tiedotusvälineisiin.

    3. Radio- tai televisiotoimittajana työskenteleville luokanopettajille työ on merkittävässä

        asemassa elämässä. Työstä ei luovuta, vaikka rahantarve lakkaisi. Työn 

        kustannuksella tingitään joskus omasta ja perheen hyvinvoinnista. 

    4. Raha vaikuttaa hieman  radio- tai televisiotoimittajina työskentelevien 

        luokanopettajien urakäyttäytymiseen.

   5. Radio- tai televisiotoimittajina työskentelevät opettajat eivät merkittävässä määrin

       suunnittele paluuta koulun työntekijäksi. Sen sijaan he kantavat suurta huolta koulun

       asemasta nykypäivän yhteiskunnassa ja osittain jopa toimivat tahollaan ososuhteiden

       parantamiseksi. 

Mielipiteet opettajakoulutuksen laadukkuudesta, toimittajan työn hyvistä ja huonoista puolista, ympäristön aikaansaamista roolipaineista ja käsitykset lomaeduista ovat tuoneet tähän mennessä esille keskenään varsin erilaisia näkökantoja. Niiden yleistäminen ja mukaanottaminen äskeiselle listalle on mahdotonta. 

Suurten vaalien alla maassamme tehdään gallup-luonteisia tutkimuksia miljoonakansan mielipiteistä parin tuhannen kansalaisen haastattelun perusteella. Näistä vedetään usein hyvin pitkälle meneviä johtopäätöksiä. Tässä valossa pidän yhdentoista henkilön otosta maksimissaan kuudestasadasta radio- tai televisiotoimittajana työskentelevästä luokanopettajasta riittävänä.

Olen kuitenkin edelleen vielä pohtinut sitä, miten esittämieni johtopäätösten totuudenmukaisuudesta voisi päästä suurempaan varmuuteen. Ensiksi ajattelin, että palaute tulee vasta myöhemmin, kun tutkimukseen osallistuneet toimittajat saavat työni luettavakseen. Kuitenkin päätin vielä laajentaa tutkimustani ja kyseenalaistaa edellä esittämäni väittämät. Olihan tuttava- ja tietämyspiirissäni muitakin toimittajana työskenteleviä opettajia kuin ne yksitoista henkilöä, jotka olen jo aiemmin esitellyt. Lisäksi tähänastiset tapaamiset ovat tuoneet tutkimukseen uutta tietoa. Esimerkiksi muutamat kohdejoukkoon kuuluvat henkilöt pystyivät nimeämään lisää haastateltavaksi sopivia toimittajia. Ajattelin aiemmin jopa lisätä tapaamisten ja keskustelujen määrää kesken esitutkimuksen. Näin olisi voitu tuoda mukaan kokemuksia siihen saakka listalta uupuneiden Radiomafian ja MTV 3:n toimittajilta. Toisaalta en uskonut muutaman lisähenkilön tuovan enää erityistä valaistusta etsittäessä kohdejoukkolaisten uranvalintamotiiveja tällä tavalla toteutetussa tutkimuksessa. Koska kuitenkin tuntui tarpeelliselta saada palautetta syntyneistä johtopäätöksistä, päätin muodostaa tähän mennessä tutkimuksen ulkopuolelle jääneistä toimittajista kontrolliryhmän, jonka tehtäväksi tulee kommentoida saatuja tuloksia. 

4.6.1  Kontrolliryhmän muodostaminen

Kontrolliryhmän muodostamisessa käytin samanlaisia metodeja kuin alkuperäisen kohdejoukon valinnassa. Valitsin tuttava- ja tietämyspiiristäni joukon radio- tai televisiotoimittajia, joilla saamieni tietojen mukaan on luokanopettajakoulutus. Muutaman henkilön jäljille pääsin siis vasta tutkimuksen jo käynnistyttyä. Aktiivisesti en vielä tässäkään vaiheessa etsinyt kohdejoukkoon sopivia henkilöitä, enkä siten orjallisesti pyrkinyt todellisuutta vastaavaan maantieteelliseen, ikä- tai sukupuolijakaumaan. Tätä toimintatapaa perustelin jo aiemmin luvuissa 2.5 ja 3.4.  Eli väitän yhä, ettei kukaan tunne tarkasti toimittajakunnassa työskentelevien opettajien määrää eikä muita ominaisuuksia, ja että sen selvittäminen olisi sellaisenaan aihe erilliseen tutkimukseen. Mutta näistä lähtökohdista asetin tavoitteekseni sen, että lopullisessa kohdejoukossani on mukana yhteensä 25 toimittajaa. Uusien henkilöiden mukaantulon myötä maakuntien näkemykset tulevat esille aiempaa paremmin. Se ei kuitenkaan välttämättä ole hyväksi tutkimukselle, koska iso osa radio- ja televisiotoimittajista työskentelee pääkaupunkiseudulla (ks.luku 3.4). Mutta en pidä muutosta toisaalta uhkanakaan. Nyt mukana on myös enemmän freelancertoimittajia ja muutenkin välineellinen jakautuma ei ole niin YLE-voittoinen kuin tutkimuksen alkuosassa. Muistutan tässä yhteydessä siitä, että raportissa käytettävä maantieteellinen jako perustuu SJL:n alueyhdistysjakoon, joka on nähtävissä liitteessä 5. Valitsin ensiksi uuteen kontrolliryhmään ne esitutkimukseni varahenkilöt, joita en vielä ollut haastatellut esitutkimusvaiheessa:

K- televisiotoimittaja Helsingistä, mies, YLE TV 1

L - radiotoimittaja Helsingistä, mies, Radio Suomi

N - radiotoimittaja Keski-Suomesta, mies, esimiesasema Radio Suomessa

Tavoitteenani oli tavata tutkimuksen kakkosvaiheessa yhteensä 14 toimittajaa. Tein listan lopuista ehdokkaista varautuen kahteen kieltäytymiseen, joten luetteloon tulivat seuraavat toimittajat (kustakin henkilöstä on lisätietoja liitteessä 7, mukana myös opettajat K,L ja N):

O- televisiotoimittaja Helsingistä, nainen, YLE TV 1 

P - televisiotoimittaja Pohjois-Suomesta, mies, YLE TV 2

Q- televisiotoimittaja Helsingistä, mies, MTV 3

R - freelancertoimittaja Helsingistä, mies, työn painopiste MTV 3:ssa

S - freelancertoimittaja Turusta, mies, työn painopiste kaupallisilla radio- ja tv-kanavillla

T - freelancertoimittaja Etelä-Pohjanmaalta, mies, työn painopiste Radio Suomessa ja 

      YLE TV 1:ssa

U - freelancertoimittaja Mikkelistä, mies, työn painopiste Radiomafiassa

V- radiotoimittaja Etelä-Suomesta, mies, Radiomafia

X- radiotoimittaja Helsingistä, mies, esimiesasema Radiomafiassa
Y - radiotoimittaja Savo-Kainuusta, mies, esimiesasema Radio Suomessa

Z - radiotoimittaja Helsingistä, kaupallinen paikallisradio
Å - freelancertoimittaja Satakunnasta, mies, työn painopiste Radio Suomessa ja 

      YLE TV 1:ssa
Ä- freelancertoimittaja Etelä-Pohjanmaalta, mies, työn painopiste paikallisradioissa

Naisten osuutta tutkimuksessa olisin mielelläni kasvattanut myös tässä osuudessa, mutta edellytykset siihen puuttuivat. Tiedossani on listassa mainitsemattomia toimittajina työskenteleviä naisopettajia, mutta heillä on aineopettajan koulutus ja työkokemusta yläasteella tai lukiosta.

4.6.2  Jatkotutkimuksen laatiminen

Ryhdyin muuttamaan tekemiäni johtopäätöksiä väittämiksi ja selvittämään, miten alkututkimukseen osallistumattomat radio- tai televisiotoimittajat niihin kokemustensa perusteella suhtautuvat. Näitä asenteita tutkiakseni päädyin ns. Likert-asteikon käyttöön. Tässä vaiheessa en enää katsonut tarpeelliseksi ottaa mukaan niitä esitutkimuksen haastattelussa mukana olleita teemoja, jotka olivat jääneet vaille suurempaa kannatusta. Tarkoitan esimerkiksi työympäristön, julkisuuden ja loman pituuden kaltaisia asioita. Kuitenkin tähänastisten johtopäätösten joukossa on runsaasti materiaalia, ja mikäli edes osa väittämistä saa tukea myös kontrolliryhmältä, on tulokseen oltava tyytyväinen. Näin ollen jatkotutkimusta ja Likert-asteikkoa varten päädyin seuraavanlaisiin väittämiin:

1.   Saamastani luokanopettajakoulutuksesta on minulle  hyötyä toimittajan työssä.                                                                      

      1        2         3        4        5

2.   Radio-/ Televisiotoimittajan ammatissa on paljon  yhtymäkohtia luokanopettajan   

      työhön.                                                              

      1        2         3        4        5

3.   Se, että nyt olen toimittajana on sattumien summa.              

      1         2        3        4        5

4.   Palkan suuruudella on ollut merkitystä ammatinvalintaani.      

      1         2        3        4        5

5.   Luokanopettajan pätevyydestä kertovalla todistuksella/ 

      Luokanopettajaopinnoilla ei ole ollut merkitystä, kun olen  saanut toimittajan töitä.                                                                   

      1         2        3        4        5

6.   Viihdyn nykyisessä työssäni erittäin hyvin.  

      1         2        3        4        5

7.   Työ ja sen tekeminen on minulle erittäin merkittävä osa koko elämääni.                                              

      1         2        3        4        5

8.   En jättäisi toimittajan työtä, vaikka saisin  yht´äkkiä jostain 5 milj.mk käteistä.                                                 

      1         2        3        4        5

9.   Jos olisin nyt luokanopettaja, viihtyisin huonommin työssäni.   

      1         2        3        4        5

10. En suunnittele paluuta opettajaksi.              

      1         2        3        4        5

11. Olen huolissani opettajien asemasta tämän päivän koulussa. 

      1         2        3        4        5

12. En halua kasvattaa katselijoita/ kuuntelijoita,  vaikka olen koulutukseltan kasvattaja.                             

      1         2        3        4        5

1 = olen täysin eri mieltä

2 = olen jokseenkin eri mieltä

3 = en osaa sanoa 

4 = olen jokseenkin samaa mieltä

5 = olen täysin samaa mieltä                                                                                                                                                                                         

Väittämät nousevat siis niistä johtopäätöksistä, joita aiemmin esittelin. Ennen jatkotutkimusvaiheen suorittamista laskin asettamilleni väittämille (joita pidän luvallisina johtopäätöksinä tekemistäni teemahaastatteluista) keskiarvot esitutkimuksen perusteella. Tällä pyrin väittämien uudelleenjärjestelyyn sen mukaan, miten ne saavat kannatusta. Jouduin kuitenkin turvautumaan omiin arvioihini kunkin henkilön mielipiteistä, koska suoraan en esitutkimuksen aikana pystynyt näitä väittämiä heille esittämään. Keskustelujen ja teema-alueiden laajuus antoi kuitenkin rohkeuden tähän ratkaisuun. Prosessin jälkeen olisi mahdollisuus suorittaa mielipiteiden vertailua esitutkimukseen osallistuneiden ja kontrolliryhmän  välillä Likert-asteikon antamien keskiarvojen kautta. 

TAULUKKO 3. Alkututkimukseen osallistuneiden toimittajien mielipiteet
              A       B      C      D      E       F      G       H       I       J       M         ka 1  

               ____________________________________________________________

1.           5        5       4       4       4       5       5       5        4       5        4          4,56   (50)

2.           5        4       4       2       4       5       4       5        3       4        3          3,91   (43)

3.           5        5       4       5       2       2       2       2        2       2        4          3,18   (35)

4.           5        4       4       2       4       4       4       4        3       1        4          3,55   (39)

5.           5        1       4       5       4       5       5       5        4       5        5          4,36   (48)

6.           5        5       5       5       5       5       5       5        5       4        5          4,91   (54)

7.           5        5       4       5       5       4       4       4        4       5        4          4,45   (49)

8.           5        5       4       5       5       5       5       4        4       5        5          4,73   (52)

9.           5        5       5       5       5       3       5       5        5       5        5          4,82   (53)

10.         4        5       5       5       5       1       2       4        4       5        4          4,00   (44)

11.         4        4       2       4       2       5       4       4        5       4        4          3,82   (42)

12.         5        4       5       5       4       3       3       5        5       2        5          4,18   (46)

Esitetyn taulukon perusteella, joka pohjautuu yhdentoista esitutkimuksessa mukana olleen toimittajan näkemyksiin, voidaan parhaiten vahvistaa seuraavat johtopäätökset (ka. >4,00):

   * Radio- tai televisiotoimittajina työskentelevät luokanopettajat viihtyvät nykyisessä 

      työssään erittäin hyvin (ka. 4,91)

   * Siirtyminen takaisin luokanopettajaksi ei parantaisi kohdejoukon työviihtyvyyttä 

      (ka. 4,82)

   * Yllättävältä taholta tuleva suuri rahapotti ei saisi radio- tai televisiotoimittajana

      toimivia opettajia luopumaan työstään (ka. 4,73)

   * Kohdejoukon jäsenille on ollut hyötyä luokanopettajaopinnoista toimittajan työssä

      (ka. 4,56)

   * Työ ja sen tekeminen on erittäin merkittävässä osassa radio- tai televisiotoimittajana

      työskentelevän luokanopettajan elämässä (ka. 4,45)

   * Luokanopettajan pätevyydestä kertovalla todistuksella ei ole ollut merkitystä, kun on

      saatu töitä toimittajana (ka.4,36)

   * Radio- tai televisiotoimittajina työskentelevät luokanopettajat eivät halua kasvattaa 

      katselijoita tai kuuntelijoita (ka.4,18)

4.6.3  Jatkotutkimuksen tulokset

Tarkasteltuani esitutkimuksesta saamaani materiaalia ryhdyin tavoittelemaan puhelimitse kontrolliryhmän jäseniä. Tarkoituksenani oli sopia tarkemmin ajankohta myöhemmin edelleen puhelimessa tehtävästä kyselystä, joka perustuu äskeiseen sivulla 72 olevaan väitteiden luetteloon. Samassa yhteydessä pyrin myös muutamien oleellisten taustatietojen kartoitukseen ja niiden esittelyyn liitteessä 7. Ensimmäisten kontaktien aikaan minulle tuli kutsu työmatkalle Helsinkiin, joten halusin hyödyntää matkan tapaamalla joitakin kontrolliryhmän jäseniä henkilökohtaisesti. Yhteensä kohtasinkin kasvotusten viisi toimittajaa. Tapaamisten kestivät 10-30 minuuttia. Loput yksitoista toimittajaa kertoivat näkemyksensä minulle kotiin puhelimitse. Edelleen ihmettelen sitä, että tutkimukseni tekeminen sai kauttaaltaan lämpimän vastaanoton. Vieläkään kukaan ei kieltäytynyt yhteistyöstä. Vaikka jatkotutkimusvaiheessa pyrin siihen, etten liikaa rasittaisi kohdejoukkoa pitkillä puheluilla, niin silti toimittajat omaehtoisesti toivat esille kaikessa rauhassa näkemyksiään aiheesta tutkimuskaavakkeen ulkopuolelta. Huomioitavaa on se, että kohdejoukosta kaksi henkilöä ei olekaan luokanopettajia vaan he osoittautuivat aineopettajiksi. Mutta koska jokainen kontrolliryhmän jäsen osallistui kyselyyn, ei tutkittavien määrää tarvinnut pudottaa; olinhan varautunut juuri kahteen kieltäytymiseen. Näin lopullinen koko tutkimukseen osallistuneiden luokanopettaja-toimittajien määrä muodostui 25:ksi. Jatkotutkimusvaiheessa esitin kysymykset sovellettuna kuitenkin myös tapaamilleni aineopettajille ja raportoin heidän näkemyksistään taulukossa 5.  Luokanopettajien näkemyksiin ja kakkostutkimukseen pohjautuvan taulukko 4:n oikeassa laidassa esitettyihin keskiarvoihin ei aineopettajien mielipiteitä ole otettu mukaan. 

Kontrolliryhmän jäsenistä kolme toimittajaa on jättänyt varsin pitkälle edenneet luokanopettajaopintonsa kesken ja kaksi on hankkinut luokanopettajan koulutuksen lisäksi yliopistotasoisen pätevyyden myös toimittajaksi. Koska heidän henkilöhistoriansa noudattelee kuitenkin muiden yhdeksän radio- tai televisiotoimittajaksi siirtyneen luokanopettajan vaiheita, niin en pudottanut heitä pois tästä tutkimuksesta. Samaan ratkaisuun päädyin esitutkimuksessa, jossa oli mukana kaksi opintojaan yhä jatkavaa henkilöä. Tässä tuloksia: 

TAULUKKO  4. Kontrolliryhmän mielipiteet

        K     L     N     O     P     Q     R     S     T     U     V     X     Y     Z        ka 2
         _______________________________________________________________

1.     4      5      5      4      5     4      5      4      5     5      5     3      5      4        4,50 (63) 

2.     4      4      4      3      1     4      5      4      4     5      5     4      2      2        3,64 (51) 
3.     2      1      5      2      1     2      1      5      1     4      1     5      1      5        2,57 (36)  

4.     4      1      1      1      1     2      4      1      1     1      1     2      1      2        1,64 (23)  

5.     2      1      5      1      5     5      5      5      5     5      5     5      4      5        4,14 (58)      

6.     5      5      4      4      5     5      5      5      5     5      5     5      5      4        4,79 (67)    

7.     4      4      5      5      5     5      4      5      5     5      4     5      4      4        4,57 (64)       

8.     1      3      4      2      5     4      5      5      5     5      5     5      4      1        3,86 (54)  
9.     4      3      4      4      5     5      5      5      3     4      3     5      3      2        3,93 (55)  

10.   4      2      5      4      5     5      5      4      5     4      5     5      5      4        4,43 (62)  

11.   5      4      5      3      1     4      4      4      2     5      5     2      2      5        3,64 (51)       

12.   5      1      5      2      1     2      1      2      2     2      2     5      4      2        2,57 (36) 

Taulukon väittämät on laadittu alkututkimuksen haastatteluissa esille tulleiden näkökohtien perusteella. Tulokset puolestaan pohjautuvat kontrolliryhmän mielipiteisiin, joilla halusin vahvistaa aiemmin tekemäni analyysin. Tutkittaessa radio- tai televisiotoimittajiksi siirtyneiden luokanopettajien uranvalintaan liittyviä tekijöitä, voidaan nyt nostaa esiin seuraavat seikat (ka.>4,00): 

   * radio- tai televisiotoimittajina toimivat luokanopettajat viihtyvät nykyisessä työssään  

      erittäin hyvin (ka.4,79) 
   * työ on merkittävässä asemassa kohdejoukkoon kuuluvan henkilön elämässä (ka.4,57)    

   * luokanopettajakoulutuksesta on hyötyä radio- tai televisiotoimittajan työssä (ka.4,50)

   * kohdejoukkoon kuuluvat henkilöt eivät suunnittele paluuta luokanopettajan tehtäviin

      (ka.4,43)

   * luokanopettajan pätevyydestä kertovalla todistuksella/luokanopettajaopinnoilla

      ei ole ollut merkitystä työn saannissa toimittajana (ka.4,14) 

TAULUKKO 5.  Muita tuloksia ja yhteenvetoa tutkimustuloksista

         ______________________________________________________

         Å   Ä     ka.3          ka.4      ka.5        ka.6      ka.7           ka.1     ka.2
1.      4    5     4,50          4,52      4,60         4,20     4,52            4,56     4,50 

2.      3    1     2,00          3,76      3,95         3,00     3,63            3,91     3,64

3.      2    5     3,50          2,84      2,70         3,40     2,89            3,18     2,57

4.      4    1     2,50          2,48      2,60         2,00     2,48            3,55     1,64

5.      5    4     4,50          4,24      4,10         4,80     4,26            4,36     4,14
6.      5    5     5,00          4,84      4,90         4,60     4,85            4,91     4,79
7.      5    1     3,00          4,52      4,55         4,40     4,40            4,45     4,57
8.      5    1     3,00          4,24      4,30         4,00     4,15            4,73     3,86

9.      5    4     4,50          4,32      4,40         4,00     4,33            4,82     3,93

10.    4    5     4,50          4,24      4,15         4,60     4,26            4,00     4,43
11.    5    4     4,50          3,72      3,80         3,40     3,78            3,82     3,64

12.    4    1     2,50          3,28      3,20         3,60     3,22            4,18     2,57

Å      = toimittaja Å:n (aineopettajan koulutus) mielipiteet esitettyihin väittämiin

Ä      = toimittaja Ä:n (aineopettajan koulutus) mielipiteet esitettyihin väittämiin

ka 3  = keskiarvot aineopettajien Å ja Ä  (2 kpl) mielipiteistä

ka 4  = keskiarvot, kun lasketaan yhteen esitutkimus ja jatkotutkimus (25 hlöä)

ka 5  = tutkimukseen osallistuneet valmiit luokanopettajat (20 kpl)

            A, B, C, D, E, F, G, H, I, K, L, N, O, P, Q, R, S, T, U ja V

ka.6 = tutkimukseen osallistuneet J, M, X, Y, Z (5 kpl) luokanopettajaopiskelijat

ka.7 = kaikki tutkimuksessa mukana olleet henkilöt (27 hlöä)

ka.1 = esitutkimuksiin osallistuneiden keskiarvot

ka.2 = kontrolliryhmän keskiarvot

4.7  Johtopäätökset kahden tutkimusvaiheen jälkeen

Olen kontrolliryhmän muodostamisella ja jatkotutkimuksen toteuttamisella halunnut hakea varmuutta ja luotettavuutta esitutkimuksessa esille tulleisiin radio- tai televisiotoimittajina työskentelevien luokanopettajien uranvalintaan vaikuttaneisiin tekijöihin. Edellä olevissa taulukoissa olen jaotellut haastattelemiani henkilöitä eri perusteilla. Saamieni tulosten ja niitä selventävien kaavioiden kautta haluan esittää tämän projektin osalta lopulliset vastaukset esittämään tutkimusongelmiin. Tärkeimpänä ryhmänä raportoinnissa pidän sitä 20 toimittajan joukkoa (ka.5), johon kuuluvat luokanopettajaksi valmistuneet henkilöt. He täyttävät täysin työni otsikon mukaiset vaatimukset. Toiseksi merkittävimmän joukon muodostavat edellä mainitut henkilöt lisättynä viidellä toistaiseksi valmistumattomalla luokanopettajalla (ka.4). Mutta aloitetaan tulosten vertailu esitutkimukseen osallistuneiden (ka.1),  jatkotutkimukseen kuuluneiden (ka.2) ja aineopettajien mielipiteiden (ka.3) eroja tutkimalla:

      KUVIO 2. Esitutkimukseen osallistuneiden, kontrolliryhmään kuuluvien ja 

                        aineopettajien mielipiteiden vertailua. 

Olen jo aiemmin tehnyt ensimmäiset johtopäätökset taulukoiden 3 ja 4 perään esitutkimukseen osallistuneiden ja kontrolliryhmäläisten mielipiteiden keskiarvoista. Jatkotutkimuksen väittämät perustuvat esitutkimukseen osallistuneiden haastatteluihin, 

joten ei ole ihme, että peräti 7/12 väittämän keskiarvo heidän osaltaan jää yli 4,00:n. Kontrolliryhmän osalta määrä putoaa viiteen. Tosin yhtä väittämää lukuunottamatta kaikki viisi löytyvät esitutkimukseen nojautuvasta seitsemän väittämän ryhmästä. Kyseessä on numero 10 en suunnittele paluuta opettajaksi. Kontrolliryhmä on vahvemmin samaa mieltä kuin muut luokanopettajat, joilla tosin kesiarvo oli myöskin korkea tasan 4,00. Sen sijaan väitteisiin 8 en jättäisi toimittajan töitä, vaikka saisin yht´äkkiä jostain 5 miljoonaa markkaa käteistä, 9 jos nyt olisin luokanopettajana, viihtyisin huonommin työssäni ja 12 toimittajana haluan kasvattaa katselijoita/ kuuntelijoita, koska olen koulutukseltani kasvattaja kontrolliryhmä ei sitoudu yhtä vahvasti kuin esitutkimukseen osallistuneet. Suurin ero on viimeksi mainitun väittämän kohdalla, missä pudotusta on tapahtunut yli puolitoista yksikköä. 

Kuvio 2:ssa ovat mukana myös aineopettajat omana ryhmänään. Kahden henkilön mielipiteiden perusteella ei pidä tehdä suuria johtopäätöksiä, mutta ehkä muutama huomio on paikallaan. Suuria poikkeamia ei mielestäni ole havaittavissa, mutta kolmen väittämän kohdalta löytyy pieniä eroja luokanopettajiin. Kyseessä ovat vähäisempi sitoutuminen työn merkitykseen koko elämälle, yht´äkkisen rahantulon suurempi vaikutus elämänrytmille ja suurempi huoli opettajien asemasta tämän päivän koulussa.

Seuraavassa kuviossa tutkin vielä uudelleen kahden aineopettajan vaikutusta koko 27 henkilön joukon keskimääräisiin mielipiteisiin (ka.7) vertailuryhmänä luokanopettaja-koulutuksessa jossain vaiheessa olleet henkilöt (ka.4). Kuten nämä kaksi yhtenevää käyrää kertovat, eivät lopulliset tutkimustulokset olisi juurikaan muuttuneet, vaikka olisin antanut aineopettajien olla mukana tasavertaisina henkilöinä luokanopettajien joukossa. Yhdenkään väittämän keskiarvo ei nouse eikä laske ohi 4,00:n aineopettajien kannanottojen voimasta. Silti pysyn nyt loppuun asti siinä kannassa, että oikeaoppisinta tietoa tutkimukseni osalta saan, kun ensisijaisesti keskityn luokanopettajaksi valmistuneisiin toimittajiin ja toissijaisesti otan mukaan jossain vaiheessa luokanopettaja-koulutuksessa mukana olleet henkilöt. 

.  

        KUVIO 3. Luokanopettajaksi opiskelleiden toimittajien (25 hlöä) mielipiteiden   

                          vertailua kaikkien tutkimukseen osallistuneiden (27 hlöä) mielipiteisiin.

Koska pidän tutkimuskeskiarvoa 4 toiseksi tärkeimpänä koko tutkimusta ajatellen, on tässä vaiheessa syytä tutkia tarkemmin niitä väittämiä, joiden keskiarvo jää 4,00:n yläpuolelle. Tällöin voidaan tehdä johtopäätöksiä siitä, mitkä ovat niitä tarjolla olleita väittämiä, joihin luokanopettajakoulutuksessa olleet radio- tai televisiotoimittajat ovat  sitoutuneet. Listalle näitä väittämiä jää yhteensä seitsemän kappaletta: numerot 1, 5, 6, 7, 8, 9 ja 10. Ennen kuin esittelen ne tarkemmin on syytä luoda vielä katsaus tutkimuksen kannalta tärkeimpään kohdejoukon osaan, luokanopettajiksi valmistuneisiin toimittajiin (ka.5). Seuraavassa kuviossa heidän mielipiteistään muodostuneen käyrän rinnalla ovat opintojaan viimeistelevät luokanopettajat (ka.6) ja aineopettajiksi valmistustuneet henkilöt (ka.3). 

     KUVIO 4. Luokanopettajaksi opiskelleiden, toistaiseksi valmistumattomien ja 

                       tutkimuksen aineopettajien mielipiteiden vertailua.

Valmistuneiden (ka.5) ja valmistumattomien (ka.6) luokanopettajien mielipiteissä ei ole merkittäviä eroja. Muutoksia 4,00:n keskiarvon tuntumassa ei juurikaan ole havaittavissa. Tosin kahden väittämän (numerot 8 ja 9) osalta valmistumattomien sitoutuneisuus laskee tasan 4,00:an. Mutta merkittävintä on valmistuneiden luokanopettajien sitoutuneisuus väittämiin 1, 5, 6, 7, 8, 9 ja 10. Eli muutosta ei tapahdu, olipa kyseessä pelkkä valmistuneiden, valmistuneiden & valmistumattomien, tai koko luokanopettajajoukko aineopettajilla lisättynä. Näin tutkimuksen perusteella voidaan tehdä seuraavat johtopäätökset radio- tai televisiotoimittajina työskenetelevien luokanopettajien uranvalintamotiiveista (johtopäätösten järjestys määräytyy sen perusteella, miten niihin liittyvät väittämät menestyivät keskiarvoa 5 laskettaessa):

   * Radio- tai televisiotoimittajina työskentelevät luokanopettajat 

      viihtyvät työssään erittäin  hyvin (ka.4,90).

   * Luokanopettajakoulutuksesta on hyötyä radio- tai 

      televisiotoimittajien työssä (ka.4,60).

   * Työ ja sen tekeminen on erittäin merkittävässä asemassa kohdejoukkoon

      kuuluvan henkilön koko elämää ajatellen (ka.4,55).

   * Radio- tai televisiotoimittajana työskentelevä henkilö kokee, että vaihtoehtoisesti 

      ajatellen hän viihtyisi huonommin luokanopettajan työssä (ka.4,40).

   * Yllättävältä taholta tuleva suuri rahapotti ei saisi luokanopettajakoulutuksen 

      saanutta  toimittajaa jättämään työtään (ka. 4,30).

   * Kohdejoukkoon kuuluvat toimittajat eivät suunnittele paluuta opettajaksi (ka.4,15).

   * Luokanopettajan pätevyydestä kertovalla todistuksella ei ole ollut merkitystä,

      kun on saatu toimittajan töitä (ka.4,10)

Kun vielä tarkastellaan 20 luokanopettajaksi valmistuneen henkilön yksittäisiä kannanottoja näihin johtopäätöksiin,  voidaan tehdä seuraavia havaintoja:

    - kolmeen eniten kannatusta saaneeseen väittämään jokainen luokanopettaja

      ilmaisi mielipiteenään joko täysin tai jokseenkin samaa mieltä kannanoton

    - neljänneksi eniten kannatusta saaneeseen väittämään kukaan ei esittänyt

      eriävää mielipidettä

    - viidentenä esitettyä johtopäätöstä vastusti täysin yksi ja jokseenkin yksi toimittaja
    - kuudetta johtopäätöstä vastusti täysin yksi ja jokseenkin kaksi toimittajaa

    - seitsemättä johtopäätöstä vastusti täysin kolme ja jokseenkin yksi toimittaja,

       mutta täysin samaa mieltä oli 13  ja jokseenkin kolme toimittajaa

Pienempään kannatukseen joutuivat tyytymään muut väittämät. Eli näyttää siltä, että esitutkimuksen perusteella tehdyt johtopäätökset toimittajan ja opettajan ammattien yhtymäkohdista, sattuman osuudesta toimittajaksi päätymisessä, palkan merkityksestä ammatinvalintaan, toimittajien huolesta opettajien asemasta sekä pelkästä journalismiin keskittymisestä ja kasvattajan roolista luopumisesta jäävät heikommalle jalustalle. Näiden kaikkien väittämien mielipidekeskiarvo jäi alle 4,00:n. Tosin alle 3,00:n (jossa yksikään väittämä ei ollut esitutkimuksen jälkeen) putosivat vain johtopäätökset toimittajuudesta sattumien summana ja palkan suuruudesta ammatinvalintaan vaikuttavana tekijänä. Muuten näyttää siltä, että jatkotutkimus on tuottanut sen tuloksen, jota sillä lähdettiin etsimään. Vaikka kohdejoukon henkilömäärää kasvatettiin, johtopäätökset eivät muuttuneet oleellisimmilta osiltaan. Tulosten raportoinnin päätteeksi on aika pyrkiä vastaamaan projektin alussa asetettuihin tutkimusongelmiin. Niitä on ollut kolme kappaletta:

     Ensimmäisessä olen pohtinut sitä, miksi luokanopettajakoulutuksen saanut henkilö on 

     myöhemmin valinnut ammatikseen radio- tai televisiotoimittajan työt.        

     Tutkimustulokset eivät kuitenkaan anna kysymykseen suoraa vastausta. Voidaan sanoa, 

     että kohdejoukkoon kuuluvat henkilöt ovat tyytyväisiä valintaansa ja viihtyvät 

     nykyisessä työssään.  Mutta se ei vielä selitä ammatinvaihtoa, koska kunkin työn

     olosuhteita voi kommentoida vasta kyseistä työtä kokeiltuaan. Kuitenkin nyt toimittajat

     uskovat, että viihtyvyys työssä laskisi, jos he palaisivat opetusalalle. Myös työn suuresta

     merkityksestä kohdejoukkoon kuuluville ihmisille voi tehdä jotain johtopäätöksiä. 

     Ehkä opettajan työ on jättänyt "hihaan" ylimääräistä energiaa, joka etsii ulospääsyä ja 

     ohjaa ihmistä haasteellisempaan ja kuluttavampaan työhön. Sellaista työtä halutaan 

     tehdä syistä, jotka eivät ole sidottu palkan suuruuteen. Riippumattomuus rahan 

     tarpeesta ei saisi luokanopettajia luopumaan radio- tai televisiotoimittajan työstä. Tätä 

     käsitystä vahvistaa se, että jatkotutkimuksen jälkeen palkan suuruus 

     ammatinvalintaan vaikuttava tekijänä ei enää saanut kannatusta. Jo aiemmin 

     esitutkimuksen perusteella pudotin uranvalintamotiivien listalta pois työympäristöön, 

     ammattirooleihin, lomaetuuksiin ja etenemismahdollisuuksiin liittyvät syyt. Ne saavat 

     kannatusta ja vastustusta, mutta eivät yksimielisiä kannanottoja merkittävyydestään. 

     Esitutkimuksen jälkeen ajattelin, että siirtyminen luokanopettajan työstä toimittajaksi 

     sähköisiin tiedotusvälineisiin olisi vain sattumien summa. Mutta enää niin ei voida 

     sanoa. Taustalla piilee jonkinasteista halua journalistiksi ryhtymiseen. Sitä tukee se 

     seikka, että lähes kaikki kontrolliryhmän jäsenet ovat saaneet ensikosketuksen 

     tiedotusvälineisiin itse toimituksiin hakeutumalla. Esitutkimukseen osallistuneilla 

     tilanne oli melkein päinvastainen. Ehkä kyseessä on ollut kokeiluhalu eikä suoranainen

     ammatinvaihtohaave. Kokeilun myötä on sitten huomattu uuden ammatin 

     mielenkiintoisuus ja jääty mahdollisuuksien auettua toimittajan töihin. 

     Toisessa tutkimusongelmassa halusin selvitellä luokanopettajakoulutuksen 

     soveltuvuutta radio- tai televisiotoimittajan ammatin harjoittamiselle. Alan ihmiset ovat 

     tämän tutkimuksen perusteella sitä mieltä, että hankittu koulutus on hyödyksi myös 

     tiedotusvälineiden palveluksessa toimittaessa. Esimerkkejä tästä on mainittu luvussa 

     4.4.  Ajatusta kahden ammatin välisistä yhtymäkohdista ei myöskään ole  tyrmätty. 

     Tosin luokanopettajan pätevyydestä kertovalla todistuksella ei ole ollut merkitystä, kun 

     on saatu töitä toimittajana. 

     Kolmannessa tutkimusongelmassa pyrin tutkimaan sitä, haluavatko luokanopettajat 

     toimittajinakin olla kasvattajia, koska he ovat saaneet koulutuksen kasvattajaksi.

     Esitutkimus ei tukenut tätä väitettä, mutta kontrolliryhmästä löytyi hieman 

     suuntautuneisuutta tähän ilmiöön. Koko joukon keskiarvosta ei kuitenkaan voida tehdä 

     kasvattamishalua koskevia johtopäätöksiä. Sen sijaan oleellinen kysymys 

     paluuinnokkuudesta takaisin opettajan tehtäviin saa tutkimuksessa vastauksen. Radio- 

     tai televisiotoimittajan töistä ei enää ole aikomusta siirtyä koulumaailman 

     palvelukseen. Huolta nykyisten opettajien asemasta oli havaittavissa esitutkimuksessa, 

     mutta ei enää koko tutkimusprosessin jälkeen.

5  POHDINTA

Alaa vaihtaneet opettajat ovat siirtyneet yhteiskunnassamme moniin merkittäviin tehtäviin. Tiedotusvälineiden ja niiden kuluttajien palveleminen on yksi merkittävimmistä aloista. Silti tutkimustietoa alaa vaihtaneista opettajista saati omasta kohdejoukostani ei juurikaan ole saatavissa. Toivon, että eri tieteenalojen opiskelijat pysähtyvät ilmiön äärelle, sillä sen piiristä on löydettävissä useita mielenkiintoisia tutkimusaiheita. 

Sen jälkeen, kun pääsin voiton puolelle muiden puuttuvien opintosuoritusteni suhteen tutkielman laatiminen on sujunut ripeästi. Tässä yhteydessä en muuten voi olla ihmettelemättä sitä, kuinka jotkut opiskelijat jaksavat ja pystyvät paneutumaan pro gradu -työnsä viimeistelyyn samanaikaisesti esimerkiksi päättöharjoittelun kanssa. Itse omien kokemusteni pohjalta oli kyllä helppoa tuntea kiinnostusta valitsemaani aihetta kohtaan silloinkin, kun projektiopinnot etenivät vain istuntoihin osallistumisen kautta. Mutta konkreettiset työt hankkeen edistämiseksi eivät ottaneet tulta alleen ennen kuin erikoistumisaineitten suorittaminen kääntyi loppusuoralle. Silti koko ajan olen uskonut aiheeseeni ja sen toteuttamiskelpoisuuteen. Eikä lopuilleen kääntyvä projekti ole tuota tunnetta vähentänyt millään tavalla. Kohdejoukon maantieteellinen jakautuma kuvaa suhteellisen osuvasti toimittajien asettumista eri puolelle Suomea. Painopiste on Helsingissä, josta lopulliseen kohdejoukkoon tuli mukaan 12/25 toimittajaa. Mutta toimintaa sähköisissä tiedotusvälineissä löytyy koko maasta, jopa Pohjois-Suomestakin, josta sain haastateltavakseni kolme henkilöä. 

Tutkimuksen suunnittelu ei ole Hirsjärven & Hurmeen (1988, 39) mukaan kertakaikkinen tapahtuma vaan suunnittelun tarve tulee tutkimusprosessin edetessä yhä uudelleen ilmeiseksi. Omalla kohdallani tämä toteutui ensiksi esitutkimuksen teemahaastattelu-rungon kohdalla. Vaikka alkuperäinen kysymyslista ei suuresti eronnutkaan siitä lopullisesta, joka löytyy liitteestä 4, niin silti "elämistä" tapahtui koko ajan. Jotkut kysymykset osoittautuivat tarpeettomiksi, toisaalta mukaan tuli myös uusia apukysymyksiä. Ehkä tässä juuri näkyy esihaastattelujen puuttuminen. En kuitenkaan pidä ongelmaa suurena, sillä pääkohtiin pääsimme käsiksi kussakin haastattelussa. Niiden aloitustapa vaihteli myös hieman, riipuen tapaamisympäristöstä, ajankohdasta ja toistemme tuntemisen määrästä. Tutkijoiden keskuudessa ei muuten ole yksimielisyytä siitä, saako haastateltavien joukkoon kuulua tuttavia.  Hirsjärvi & Hurme (emt. 56) ovat kielteisellä kannalla, kun taas Grönfors (1985, 109) tuntee monia onnistuneita tuttavien keskuudessa suoritettuja tutkimuksia. Omalla kohdallani voin todeta, että tässä yhteydessä tapasin esitutkimuksen yhdestätoista toimittajasta viisi henkilöä täysin ensimmäistä kertaa. Kolmen kanssa olen jutellut lyhyesti työn merkeissä ja yhden muun kanssa hieman useammin. Ainoastaan kaksi toimittajaa on sellaisia, joiden kanssa olin pohdiskellut asioita perusteellisemmin myös tämän tutkimusaiheeni tiimoilta. En katso tuttavuutemme häirinneen työskentelyä. Päinvastoin aaltopituudelle pääseminen oli näin helppoa; joskin jouhevaa keskustelu oli muidenkin kanssa. Uskon myös, ettei nauhurin päälläolo saanut ketään käyttäymään normaalista poikkeavalla tavalla.   

Toinen hetki, jolloin huomasin suunnittelun olevan jatkuva prosessi, oli kontrolliryhmän mukaanottaminen. Jatkotutkimus ja asennemittaus Likert-asteikolla ei kuulunut alkuperäisiin suunnitelmiini - siitä huolimatta sen toteutin. Neljästätoista mukana olleesta henkilöstä seisemän kanssa tapasimme (kasvotusten tai puhelimitse) täysin ensimmäistä kertaa, viiden kanssa aikaisemmat keskustelut rajoittuvat muutamiin minuutteihin eri yhteyksissä, yksi on tullut paremmin tutuksi töitten kautta ja yksi on entinen työkaverini. Aineopettajista toinen oli etukäteen tuttu, toinen täysin tuntematon. Joten tuttavuuden taso ei liene kakkostutkimuksessakaan noussut häiritsevän suureksi. 

Teoriaosan luotettavuudesta en osaa sanoa oikein mitään. Toisaalta luulen ymmärtäväni, miksi tälläisiin tutkimuksiin pitää etsiä ja liittää mukaan erilaisia teorioita, käsityksiä ja tutkimustuloksia; toisaalta se tuntuu täysin tarpeettomalta ja itse työtä rajoittavalta tekijältä. Ennustelin alkupuolella, että teemahaastattelurunkoni olisi samanlainen vaikka en kahlaisikaan läpi näitä mukaani liittämiä lähdeteoksia. Senkin uhalla, että työni nakataan tämän jälkeen suoraan roskakoriin, sanon että juuri näin on käynyt. Teorian ja haastattelurungon sekä teorian ja tulosten sitominen toisiinsa on ollut äärettömän hankalaa. Aina en aloittelevana (ja nyt uraani todennäköisesti lopettelevana) tutkijana ymmärrä, miksi jo olemassa olevalle tiedolle annetaan niin suuri painoarvo. Atjonen (1988, 11) toteaa, että kun teoriaosa on tehty, niin voidaan sanoa, että jopa 3/4 työstä on tehty. Kysyn vain: miksi näin? Miksi painopiste on vanhan kertaamisessa, eikä uuden luomisessa? Hyllyt notkuvat lukemattomia (huom. suomen kielen tulkintamahdollisuudet) teoksia, jotka ovat enemmän tai vähenmmän plagiaatioita aiemmin ylöskirjatuista asioista. Miksi esimerkiksi korkeakouluopiskelijoita ei enemmän ohjata siihen, että pro seminaari -työ olisi pääasiassa ohjausta lähteiden käyttöön ja pro gradu puolestaan opitun soveltamista  sekä uuden tiedon löytämistä. Jos omilla kantapäilläni ei olisi kolkutellut teorian laatimisen pakko, niin uskon että olisin pystynyt selvittämään tiedotusvälineet läpi käymällä radio- tai televisiotoimittajina työskentelevien luokanopettajien kokonaismäärän. Nyt energia, joka siihen olisi tarvittu, kului tutkimuksen kannalta merkityksettömien teosten selailuun. 

Grönforsin (emt. 174) mukaan tutkimuksen validiteetti voidaan tarkistaa ns. terveen järjen eli päättelyn avulla: aineisto on ulkoisesti validia silloin, kun haastateltava on antanut totuudenmukaisia tietoja kyseessä olevista asioista. Itse en käyttänyt kenenkään kohdalla valheenpaljastinta, mutta uskon että tapaamisemme ja keskustelut olivat kauttaaltaan aitoja. Sen sijaan omien johtopäätösteni oikeellisuuteen liittyvät epäröinnit esitutkimuksen jälkeen saivat ryhtymään vielä kakkosvaiheeseen, jolla pyrin entistä luotettavampien tutkimustulosten saamiseen. Kuitenkin lopulta parasta palautetta uskon saavani teemahaastatteluun osallistuneilta toimittajilta. Mutta aion toimittaa tutkielman heille vasta sen valmistuttua, en oikolukua varten ennen puhtaaksikirjoitusta. Se veisi turhan paljon aikaa ja viivästyttäisi työn valmistumista.

Joka tapauksessa olen pyrkinyt tilanteiden totuudenmukaiseen kuvailuun. Grönfors (emt. 175) jatkaa vielä määrittelemällä tutkimuksen reliabiliteetin: sitä löytyy kun aineisto ei sisällä ristiriitaisuuksia. Mielestäni tuloksissa ei sellaista ole havaittavissa, mutta joidenkin haastateltavien kertomuksiin saattaa ristiriitaisuuksia sisältyä. Eli sanotaan esimerkiksi ettei koskaan ole tarvinnut työtä hakea, mikä kuitenkin kumoutuu myöhemmin johonkin työpaikkaan pyrkimisen kohdalla. Toisaalta kausivaihtelukäsitykset opettajien työtilanteestä ovat paikoitellen olleet erilaisia yhteiskunnassa vallitsevaan näkemykseen verrattuna. Nämä tämän tyyppiset ristiriitaiset käsitykset todennäköisesti selviäisivät jatkohaastattelussa ja tarkentavissa keskusteluissa, mutta toisaalta en koe niiden oikomista lopputuloksen kannalta merkittäväksi. 

Esitutkimuksen aikana haastattelujen lopuksi kysyin kultakin toimittajalta arviota siitä, miksi luulet muiden luokanopettajien siirtyneen radio- tai televisiotoimittajiksi? Lienee paikallaan tuoda nyt esille nuo näkemykset. Eiväthän oman työni tutkimustulokset anna juurikaan vastauksia koskien yksittäisiä ammatteihin liittyviä tekijöitä. Paremminkin se vastaa tutkimusongelmiin kuin työni otsikkoon! Joten arvioikoot radio- ja televisiotoimittajat itse syytä siihen, miksi luokanopettajan työt ovat jääneet.  Vastauksissa korostettiin seuraavia seikkoja: 

       * kyseessä ei ole pako opettajan töistä

       * on tartuttu saatuun tilaisuuteen ja kokeiltu siipien kantokykyä

       * on huomattu mahdollisuus saada uusia valmiuksia

       * liikkuvampi elämäntyyli houkuttelee

       * on ollut ylimääräistä energiaa ja kunnianhimoa

       * opettajaksi ovat hakeutuneet kirjallisesti ja suullisesti lahjakkaat

       * opettajan työn stressi

       * opettajat ja toimittajat ovat sosiaalisia ihmisiä

       * toimittajille avautuu jatkuvasti mahdollisuus uusien mielenkiintoisten ihmisten 

          tapaamiseen

       * opettajien työtilanne ajoittain vaikea

       * opettajan huono palkka

Olen edelleen projektin kääntyessä loppusuoralle sitä mieltä, että tämä tutkimus kaipaa jatkoa. Lähtökohtana tulisi pitää sitä, että selvitettäisiin, mihin lopulta asettuu radio- tai televisiotoimittajina työskentelevien luokanopettajien kokonaismäärä. Ennen tutkimus-prosessin aloittamista uskoin, että toimittajaksi siirtyneitä opettajia löytyy maamme tiedotusvälineistä satamäärin. Enkä vieläkään pidä mahdottomanana kolminumeroista lukua. Olenhan sanoma- ja aikakauslehtien suhteen lähestulkoon samalla tietotasolla kuin projektin alkaessakin - kenttä on täysin kartoittamatta painetun sanan osalta. Lehtipuolelta voi hyvinkin löytyä tietämieni puolentusinan henkilön lisäksi iso joukko opettajiksi kouluttautuneita henkilöitä. Yhtymäkohtia ammattien välillä on aivan kuten radio- ja televisiotyössäkin. Mutta sähköiseen puoleen perehtyessäni en haastattelemieni henkilöiden kautta törmännyt niin suureen "vastaavien tapausten" tulvaan kuin ehkä etukäteen ajattelin. Toki on syytä korostaa, että edelleenkään en ole tavannut tässä projektissa kaikkia radio- tai televisiotoimittajina työskenteleviä luokanopettajia. Todellinen määrä on suurempi ja sen selvittämiseen tarvitaan perusteellinen tutustumiskierros maamme tiedotusvälineisiin tai sitten rajua yhteistyötä Suomen journalistiliiton kanssa jäsenkyselyn toteuttamiseksi. Kuitenkin nyt olen varovaisempi määrää koskevissa arvioinneissani kuin aikaisemmin. Radio- tai televisiotoimittajina työskentelevien luokanopettajien määrä on vajaa kymmentuhatpäisessä journalistikentässä ainakin 25 ja korkeintaan 600 (RTV väkeä on yhteensä n.2400 ja heistä neljännes on saanut muun alan koulutuksen). Lehtitoimittajista opettajien osuus nykyisellään samoin perustein laskettuna on korkeintaan 1500 henkilöä, mikä on epärealistinen ääripää samoin kuin 600 henkilöä RTV-ryhmässä. Syy epärealismiin on se, että tottakai muun alan koulutuksen saaneiden toimittajien joukossa on muitakin kuin opettajaksi kouluttautuneita ihmisiä. Itse olen nyt tämän tutkimuksen kääntyessä loppusuoralle siis huomattavasti maltillisemmalla linjalla kuin projektin alussa. Se ei kuitenkaan heikennä mielipidettäni siitä, että opettajien asema journalistikentässä on merkittävä samoin kuin monella mulla yhteiskunnallisesti tärkeällä alalla. Tosin tulevaisuudessa opettajien merkitys journalismin tekijöinä todennäköisesti pienenee. Toimittajakoulutus on pitkään ollut Suomessa suhteellisen vähäistä. Ammattilaisia ei yksinkertaisesti ole ollut tarjolla kysyntää vastaavia määriä. Avoimet työpaikat on täytetty opiskelut keskeyttäneillä, ilman koulutusta olevilla tai muun alan työntekijöillä. Pitkään kehitystä seurannut kontrolliryhmään kuuluva toimittaja P on huomannut aikojen muuttuvan. Hän muistutti siitä, että nyt journalisteja valmistuu eri tahtiin kuin ennen eikä enää toimittajaksi voi ryhtyä kovinkaan helposti ihan ummikkona ilman alan koulutusta. 

Vaikka näin prosessin lopussa tyytyväisyyteni tapaamieni opettaja-toimittajien määrään on tekemieni havaintojenkin valossa entisestään kasvanut, silti yksi asia harmittaa yhä varsin paljon. Läpi raportin olen päivitellyt naisten minimaalista osuutta tässä tutkimuksessa. Ensiksi ajattelin tämän seikan vääristävän tuloksia ratkaisevasti. Varsinkin kun maamme toimittajista kokonaisuudessaan miesten ja naisten osuus on lähes tulkoon tasasuuri. Kuitenkin nyt mielessäni on vahvistunut käsitys siitä, ettei sama jako päde opettaja-toimittajiin. Lähes jokainen tutkimukseen osallistunut henkilö tietää tuttavapiiristään miestoimittajan, jolla on opettajakoulutus. Naisista ei sen sijaan juurikaan ole tietoa. Kuitenkaan tilanne ei voi olla se, että vain kolme suomalaisnaista on siirtynyt luokanopettajakoulutuksen jälkeen radio- tai televisiotoimittajan tehtäviin. Heitän haasteen nyt gradu-aihettaan miettivälle opiskelijalle: onko naisten sitoutuneisuus luokanopettajan ammattiin merkittävässä määrin suurempaa kuin miesten sitoutuneisuus? Tällä hetkellä opettajapulasta ei puhuta samassa mittakaavassa kuin 1980-luvun lopulla. Kuitenkin sieltä täältä kuuluu viestejä siitä, että miesopettajille olisi töitä hyvin tarjolla. Toimittajaksi siirtyneet opettajat yksin tuskin pystyisivät tilannetta tasoittamaan.  Mutta onko niin, että heitä on siirtynyt merkittävissä määrin myös muille aloille? Luulisi opettajankoulutus-laitosten ja OAJ:nkin pikkuhiljaa kiinnostuvan siitä, miksi koulutusta vastaava työ ei kiehdo miehiä niin hyvin kuin naisia. Itse en kuitenkaan usko, että vain jonkun tietyn OKL:n kouluttamat opettajat ajautuisivat muihin töihin. Ainakin tämän tutkimuksen kohdejoukko on opiskeluaikana hajautunut ympäri maata. Ryhmässä oli 25 luokanopettajaopinnoissa mukana ollutta henkilöä. Heistä Helsingissä opiskeli kahdeksan, Jyväskylässä seitsemän, Oulussa kaksi,  Turussa kaksi, Heinolassa yksi, Hämeenlinnassa yksi, Joensuussa yksi, Kajaanissa yksi, Rovaniemellä yksi ja Savonlinnassa yksi toimittaja. Aineopettajat opiskelivat Jyväskylässä ja Tampereella.  

Kun lopullinen radio- tai televisiotoimittajina työskentelevien luokanopettajien joukko toivon mukaan joskus selvitetään, kohderyhmää on helpompi kattavasti tutkia ja saatuja tuloksia käsitellä. Olen pitänyt tässä työssä yhtenä suunnanäyttäjänä ja aputeoksena Kuuselan tekemää pro gradu -työtä, joka kertoo kajaanilaisten opettajien näkemyksistä koskien ulkokasvatusta luontokoulu Siimeksessä. Hän haastatteli työssään seitsemää opettajaa ilman kontrolliryhmää. Kuusela ehdottaa jatkotutkimuksessa kohdejoukon laajentamista siten, että se koskisi kaikkia koulun käyttäjiä, kun nyt haastateltavina on ollut vain osa heistä. Kuusela liittäisi tällöin mukaan myös survey-tyyppisen kyselyn oppilaille. (Kuusela 1994, 56) Omalla tai muiden kiinnostuneiden kohdalla tämä avaa jo huikeita visioita tutkimuksesta, kuinka katselija tai kuuntelija kokee luokanopettajan tekemät ohjelmat verrattuna muiden toimittajien toimittamiin lähetyksiin! Toisaalta kohdejoukkoa voitaisiin reilusti laajentaa aineopettajiin tai muodostaa heistä kokonaan oma vertailuryhmä. Eikä poissuljettua liene sekään, että tutkimuskohteksi otettaisiin luokanopettajien sivutoimet. Vähintään yhtä suuri joukko kuin opettajasta toimittajaksi siirtyneet henkilöt on se ryhmä, johon kuuluvat iltojen, viikonloppujen ja kesäkuukausien sivutoimiset opeettaja-toimittajat. 

Varsinaista alkuperäisen ongelman miksi luokanopettaja siirtyy radion tai television palvelukseen jatkoselvittämisen tarpeellisuutta on näinä työntarjonnan niukkuuden aikoina vaikea perustella. Mutta kuten todettua, jos maamme ajautuu vielä joskus uudelleen luokanopettajapulaan, niin silloin saatetaan kysyä, mihin ovat kentältä kadonneet pätevät opettajat? Tämän tutkimuksen valossa heistä toimittajaksi siirtyneet henkilöt ovat työhön sitoutumisensa ja työmoraalinsa suhteen hyvin kelvokasta joukkoa. Enkä hetkeäkään epäile, etteivätkö he pystyisi ja haluaisi antaa panostaan myös lasten ja nuorten keskuudessa, jos vain työskentelyolosuhteet saataisiin riittävän haasteelliselle tasolle. 

Toisaalta tämän aihepiirin ympäriltä voisi laajentaa tutkimusta opiskelujen ohessa tapahtuvan toimittajuuden tai muun työn vaikutuksista ammattipätevyydelle. Eli jos joku opiskelee ja valmistuttuaan ryhtyy opettajaksi niin, miten tietoihin ja taitoihin vaikuttaa työkokemus tiedotusvälineiden palveluksessa? Onko siitä etua, ja kouliiko työ tekijäänsä, kuten luullaan, vai toteutuuko Mäkisen (Aittola 1988, 73) näkemys toisenlaisista vaikutuksista ja koko koulutusjärjestelmää koskevista seuraumuksista, jos osapäiväinen opiskelu opiskelun aikainen ansiotyö ammattitaidottomana ja opiskeluun liittymättömillä aloilla kasvaa? Jos taas pitäydytään elämänarvojen tutkimuksessa, olisi mielenkiintoista puntaroida sitä, miksi työ on niin keskeisellä sijalla tämän päivän ihmisen elämässä, kuten esimerkiksi tässä tutkimuksessa näkyy. Järjellisesti ajateltuna levon ja vapaa-ajan tulisi saada vähintään yhtä merkittävä asema jokaisen ajankäytössä. Ovatko korkeakouluopinnot valmentaneet ihmisen siihen, että kaikki asiat punoutuvat yhden kokonaisuuden ympärille? Aittola & Aittola (1985, 120)  ovat saaneet selville että opiskelu ja vapaa-aika kietoutuvat yhteen, ja että opiskelijoiden ajankäyttöä säätelevät yleisimmin luentoajat, tentit ja seminaarityöt. Monen kohdalla tempo säilyy samana työelämään siirryttäessä. Luennot vaihtuvat seminaareiksi, tentit kokouksiksi ja seminaarityöt osavuosikatsausten tekemiseksi. Mutta milloin ja millä ehdoilla ihminen on valmis hellittämään otettaan ja jakamaan työtään? 

Edellisessä pääluvussa olen pohtinut esitutkimukseen osallistuneiden toimittajien mahdollista paluuta opettajan työhön tämän hetkisten olosuhteiden valossa. Täydennän tulevaisuutta koskevat arviot vielä kertomalla esitutkimuksen kohdejoukon suunnitelmista ammatin sisällä ja suhteessa muihin töihin. Uutta enää on oikeastaan se, että vain yksi toimittaja puhuu aivan uudesta ammattivaihtoehdosta: kirjailijan työstä. Samaa henkilöä kiinostaa myös nykyistä suurempi radiotoimitus ja television töiden kokeilu jossain vaiheessa. TV:n kokeileminen kiehtoo myös toista nykyistä radiotoimittajaa.  Kolmas henkilö, jolla on tällä hetkellä tuottajan asema, voisi kuvitella uusia hallinnollisia tehtäviä nykyisessä työyhteisössään. Mutta tarkemmin hän määrittelee kiinnostustaan jonkun yrityksen tiedottajan tai kirjoittavan toimittajan tehtäviin. Mielenkiintoista on huomata, että perinteistä esimiestehtäviin (tai niiden jo ollessa kyseessä nykyistä merkittävimpiin esimiestehtäviin) pyrkimistä ei tässä joukossa juurikaan esiinny. Kaksi esitutkimuksessa mukana ollutta esimiestä suhtautuu asemaansa varsin poikkeavalla tavalla. Iältään vanhempi sanoo vaatineensa päällikkösopimukseensa pykälän, jonka perusteella hän voi halutessaan siirttyä takaisin rivitoimittajaksi. Nuorempi taas on jo tehnyt alustavia tiedusteluja mahdollisuudesta palata tulevaisuudessa sorvin ääreen. Erityisesti häntä kiehtoisi sähketoimittajan työ alueradion uutistoimituksessa, koska siinä täytyy osata tiivistää asiansa muutamaan lauseeseen. On oikeastaan yllätys, etteivät toimittajat tavoittele tämän enempää käskyvaltaa itselleen! Varsinkin, kun on koulutus opettajan työhön, jossa etenemismahdollisuuksien puutetta pidetään yleensä syynä alan vaihtamiseen. Ehkä resurssien kaventuminen on ulottunut myös radioiden ja televisioiden toimituksiin! On kenties huomattu, ettei päällikkönä toimiminen olekaan niin helppoa tai houkuttelevaa kuin aikaisemmin. Yksi haastateltu toimittaja sanoi, että hän haluaa pysyä perustyössä eikä sen sijasta koskaan hautautua paperipinojen ja numeroiden taakse. Ainakin tämä tutkimus vahvistaa liitteessä 2 olevaa Lähteenmäen (Keskinen 1994, 6) käsitystä siitä, että vanha käsitys urasta on romuttumassa. Näille toimittajille urakehitys on mieluummin läpi elämän jatkuva ammatillinen oppimisprosessi kuin siirtymistä byrokraattisiin johtotehtäviin. 

Kaksi toimittajaa toteaa, että he eivät odota mitään muuta tulevilta töiltä kuin, että saisivat jatkaa nykyisissä tehtävissään. Yksi henkilö elää niin vahvasti tätä päivää, ettei sano suunnittelevansa jatkoa kuin korkeintaan vuodeksi kerrallaan. Ja listan lopuksi viimeinen toimittaja muistuttaa epävarmoista ajoista, joiden vuoksi kenen tahansa pitäisi kuitenkin olla valmis muutoksiin työssä ja toimessa.

Olen ilolla huomioinut sen, että yleinen mielenkiintoni tutkimusaihettani kohtaan on lisääntymässä koko ajan. Näinä päivinä, kun viimeistelin raporttiani, ilmestyi Opettaja-lehti, jossa tuotiin esille huomioita kahden kyseessä olevan ammatin yhtymäkohdista (ks.liite 8). Lisäksi todettiin, ettei ole lainkaan ihmeteltävää opettajien oman toimen ohella tapahtuva työskenteleminen toimittajina joko radion urheiluselostajina tai paikallislehden työmyyrinä. (Valkamo 1995, 20.)  Lopuksi palaan työni mukaeltuun otsikkoon; miksi luokanopettajat siirtyvät toimittajiksi radioon tai televisioon. Nyt hieman harmittaa se, että esitutkimuksen jälkeen pudotin pois joitakin uranvalintaan liittyviä tekijöitä, jotka eivät siinä vaiheessa saaneet yhtenäistä kannatusta. Kuten aiemmin moneen kertaan on jo todettu, yksimielisyyttä ei tuolloin löytynyt työympäristön, loma-aikojen, julkisuuden suhtautumisen eikä etenemis-mahdollisuuksien osalta. Kuitenkin kontrolliryhmä muutti arviotani viidestä uranvalintaan liittyvästä tekijästä siten, että niiden ei enää voida sanoa saaneen merkittävää kannatusta. Samalla tavalla tilanne olisi voinut muuttua toiseen suuntaan näiden liian aikaisin poissuljettujen vaihtoehtojen kohdalla. Kaiken kaikkiaan itselleni jäi tämän tutkimuksen jälkeen sellainen käsitys, että kohdejoukkoon kuuluvilla ihmisillä on piillyt taustalla halu kokeilla jotain muuta työtä opettajan töiden rinnalla tai niiden sijasta. Osa on tuntenut kohteeksi toimittajan työt, osa ei ole tunnistanut halunsa kohdetta. Kun on sitten on tullut tilaisuus kokeilla toimittajan työtä joka kutsusta tai omatoimisesti hakuun vastaamalla, on tunnettu suurta viihtyvyyttä alkaneissa tehtävissä. Monipuolisuus, haasteellisuus, työn tarjoamat näköalapaikat ja sen tuomat mielenkiintoiset ihmiskontaktit, työn liikkuvuus ja itsenäisyys sekä jossain määrin työn vaihtelevuus ja palkkaedut ovat ajan myötä tehneet toimittajan töistä opettajuuteen nähden kiehtovamman paketin. Missään tapauksessa kaikkien osalla ainakaan kyse ei ole paniikinomaisesta pakenemisesta koskien opettajan työtä. Nämä toimittajat tuntevat edelleen mielenkiintoa koulumaailmaan liittyviä asioista kohtaan. Samoin he ovat innostuneita pohtimaan ilmiötä, joka ylipäänsä johtaa opettajien siirtymiseen pois koulutusta vastaavista tehtävistä. Siinäkin mielessä voin suositella kiinnostuneille tähän tutkimusaiheeseen perehtymistä. Tietoa, uuttakin sellaista, on varmasti saatavissa, kunhan vaan hankkiutuu alan ihmisten keskuuteen.  

LIITE 4.  Radio- ja televisiotoimittajina työskentelevien opettajien uranvalintaa

               koskevat kysymykset

               Toimittajan uranvalintaa koskevat kysymykset

               1. Miten olet päätynyt toimittajaksi sähköiseen tiedotusvälineeseen?

                   - lapsuuden haaveet

                   - opiskelun valinta

               2. Miten kommentoit opettajakokemuksiasi ?                                   

               3. Tarkemmin: mitä itse ajattelet koulutustasi vastaavasta opettajan työstä ja 

                   opettajien asemasta tänä päivänä?

                   - huonot puolet

                   - hyvät puolet

               4. Toimittajan työn edut ja haitat?

               5. Vertaile työympäristöä!

               Koulutusta koskevat kysymykset
               6. Onko ammateissa jotain yhteistä? Kuinka läheisiä ne ovat toisilleen?

               7. Millaista koulutusta on vaadittu toimittajan ammattiin pääsemiseksi?

               8. Onko koulutus ollut ponnahduslauta vai mennyt hukkaan?

               9. Ahdisteliko lama sinua palaamaan opettajaksi?

                   - olitko syyllinen opettajapulaaan?

               Työn päämääriä koskevat kysymykset
               10. Haluatko kasvattaa katselijoita ja kuuntelijoita?

               11. Millainen visio sinulla on työstäsi, miten haluat tehdä sen?

               12. Millainen asema työnteolla on elämässäsi?

                     - miten koet julkisuuden?

                     - onko roolipaineita?

               13. Tekisitkö työsi, jos tulisi päävoitto lotossa?

                     - tulevaisuuden suunnitelmat?

                     - voisitko ajatella paluuta opettajaksi?      

LIITE 5.  Journalistien maantieteellinen ja välinekohtainen jakautuma 1.1.1994 
  

               (Tikkanen 1994, 15; Tynkkynen 1995, 30) 

LIITE 6.  Lisätietoja esitutkimukseen osallistuneista toimittajista

               Toimittaja A:                                          

                * ikä 30-39 v.                                        

                * valmistui opettajaksi 1980-luvulla        

                * lähtöisin Savo-Kainuusta

                * opettajana valmistumisensa jälkeen kuukausia

              Toimittaja B:

                * ikä 30-39 v.

                * valmistui opettajaksi 1980-luvulla

                * lähtöisin Helsingistä

                * opettajana valmistumisensa jälkeen  lyhyitä sijaisuuksia,

                   opiskeluaikana välivuosi Ruotsissa

               Toimittaja C:

                * ikä 30-39 v.

                * valmistui opettajaksi 1980-luvulla

                * lähtöisin Etelä-Pohjanmaalta

                * opettajana valmistumisensa jälkeen yhden lukuvuoden

               Toimittaja D:

                * ikä 50-53 v.

                * valmistui opettajaksi 1960-luvulla

                * lähtöisin Helsingistä

                * opettajana valmistumisensa jälkeen joitakin päiviä

               Toimittaja E:

                * ikä 60-69 v.

                * valmistui opettajaksi 1950-luvulla

                * lähtöisin Kymenlaaksosta

                * opettajana valmistumisensa jälkeen 17 vuotta
               Toimittaja F:

                * ikä 30-39 v.

                * valmistui opettajaksi 1980-luvulla

                * lähtöisin Etelä-Suomesta

                * opettajana valmistumisensa jälkeen 6 vuotta
               Toimittaja G:

                * ikä 20-29 v.

                * valmistui opettajaksi 1990-luvulla

                * lähtöisin Keski-Pohjanmaalta

                * opettajana valmistumisensa jälkeen ei päivääkään

              Toimittaja H:

                * ikä 50-59 v.

                * valmistui opettajaksi 1960-luvulla

                * lähtöisin Etelä-Suomesta              

                * opettajana valmistumisensa jälkeen yhteensä reilut puolenkymmentä vuotta

              Toimittaja I:

                * ikä 20-29 v.

                * valmistui opettajaksi 1990-luvulla

                * lähtöisin Pohjois-Suomesta

                * opettajana valmistumisensa jälkeen ei päivääkään,

                   vuosi sijaisena ennen koulutusta
              Toimittaja J:

                * ikä 30-39 v.

                * valmistuu opettajaksi 1990-luvulla

                * lähtöisin Savo-Kainuusta

                * sijaisopettajana yksi välivuosi

              Toimittaja M:

                * ikä 30-39 v.

                * valmistuu opettajaksi 1990-luvulla

                * lähtöisin Pohjois-Suomesta

                * useita lyhyitä sijaisuuksia ennen toimittajaksi ryhtymistä
LIITE 7.   Lisätietoja kontrolliryhmään kuuluvista toimittajista

              Toimittaja K:

                * ikä 30-39 v.

                * valmistui opettajaksi 1990-luvulla Jyväskylässä,  myös fil.maisterin tutkinto

                * lähtöisin Savo-Kainuusta

                * viikon ajan opettajan virassa ennen vakinaistamista toimittajaksi

              Toimittaja L:

                * ikä 30-39 v.

                * valmistui opettajaksi 1990-luvulla Helsingissä

                * lähtöisin Helsingistä

                * opettajakokemusta kaksi vuotta
              Toimittaja N:

                * ikä 30-39 v. 

                * valmistui opettajaksi 1980-luvulla Hämeenlinnassa

                * lähtöisin Etelä-Pohjanmaalta

                * opettajakokemusta kolme ja puoli vuotta
              Toimittaja O:

                * ikä 20-29 v.

                * valmistui opettajaksi 1990-luvulla Jyväskylässä, myös fil.maisterin tutkinto

                * lähtöisin Savo-Kainuusta

                * sijaisopettajana lukuvuoden ajan ennen opiskelun aloittamista
              Toimittaja P:

                * ikä 60-69 v.

                * valmistui opettajaksi 1950-luvulla Oulussa

                * lähtöisin Savo-Kainuusta

                * opettajana kahdeksan vuotta

              Toimittaja Q:

                * ikä 20-29 v. 

                * valmistui opettajaksi 1990-luvulla Jyväskylässä

                * lähtöisin Kymenlaaksosta

                * opettajana puolitoista vuotta
              Toimittaja R:

                * ikä 50-59 v.

                * valmistui opettajaksi 1970-luvulla Helsingissä

                * lähtöisin Helsingistä

                * opettajana 13 vuotta

              Toimittaja S:

                * ikä 30-39 v.

                * valmistui opettajaksi 1980-luvulla Turussa,  erityisopettajaksi  1980-luvulla

                * lähtöisin Turusta

                * opettajana neljä vuotta

              Toimittaja T: 

                * ikä 50-59 v.

                * valmistui opettajaksi 1960-luvulla Jyväskylässä, erityisopettajaksi 1960-luvulla

                * lähtöisin Etelä-Pohjanmaalta

                * opettajana 28 vuotta

              Toimittaja U:

                * ikä 30-39 v.

                * valmistui opettajaksi 1990-luvulla Savonlinnassa

                * lähtöisin Itä-Suomesta

                * opettajakokemusta puolentoista vuoden ajalta
              Toimittaja V:

                * ikä 40-49 v.

                * valmistui opettajaksi 1970-luvulla Helsingissä

                * lähtöisin Etelä-Suomesta

                * opettajakokemusta kahdeksan vuotta

              Toimittaja X:

                * ikä 30-39 v.

                * aloitti opettajaopinnot 1983 Helsingissä, keskeytyneet 1990

                * lähtöisin Helsingistä

                * tehnyt sijaisuuksia opettajana
              Toimittaja Y:

                * ikä 30-39 v.

                * aloitti opettajaopinnot 1977 Joensuussa, keskeytyneet 1980-luvulla

                * lähtöisin Helsingistä

                * tehnyt harjoittelut, myös päättöharjoittelun, muuten opettajana ei päivääkään

              Toimittaja Z: 

                * ikä 30-39 v. 

                * aloitti opettajaopinnot 1981 Helsingissä, keskeytyneet 1980-luvun puolivälissä

                * lähtöisin Helsingistä

                * opettajan sijaisuuksia noin vuoden ajalta
              Toimittaja Å:

                * ikä 40-49 v.

                * valmistui aineopettajaksi 1980-luvulla Tampereelta

                * lähtöisin Satakunnasta

                * opettajana täysiä virkavuosia kuusi
              Toimittaja Ä:

                * ikä 40-49 v.

                * valmistui aineopettajaksi 1970-luvulla Jyväskylässä

                * lähtöisin Etelä-Pohjanmaalta

                * opettajana kuusi vuotta

